
— Gedruk in Pretoria en Llitgegee deur — 
]. L. van Schaik, Bepk., Uitgewers, Pretoria. 


HOOFSTUK 
ad die afdak waar Fisher al die rom- 


mel van sy winkel wegpak, staan 


Lambertus Bredenhand en neurie-fluit. Hy -— 


kry dit reg om die twee geluide te laat saam- 
smelt wanneer sy onbewuste rebelleer teen 
die eentonigheid van fluit of neurie. Hy het 
n uur lank onverpoos herhaal 'n ouder- 
wetse deuntjie van 'n bedroefde meisie wat 
aan die oewer van 'n snelle vliet gesit en 
treur het, terwyl `n vloerplank of 'n grein- 
houtbalk of `n spyker onder sy gereedskap 
deurloop. — Dit lyk soms of die twee in- 
haak om verder die tussensang voort te sit 
onder die saaggeknars en hamerhoue, tot 
alles eensklaps swyg toe `n kar daar voor die 
winkel stilhou. Die saag rus op 'n vloer- 
plank. — Bredenhand gaan op een van die 
negosiekaste sit en stop bedaard sy pyp om 
n paar minute, onder die rustige optrek van 
rookwolkies, aan die afleiding daar voor die 
winkel te gee. Sy reëlmatige gesig, effens 
rimpelrig om die oë, kyk afgetrokke langs 
die kar verby, asof die gedagte besig is om 


5 


sake te kombineer. Oom Karel Coetsee en 
tant Mieta, nê? .... Die perde begin al te 
verhaar.... Ta, dis mos mêre nagmaal. 
Hulle sal g'n nagmaal oorslaan nie, of dood 
of siekte moet hulle keer! 

Hoewel hy dikwels daaroor gepraat het, 


val hom die kerkfees nou eers weer te binne, 


en tewens kom die pynlike bewustheid in j 


. hom op dat hy weer nie kan gaan nie. Die 


voorbeeld wat die ou mense gee, word deur 
die omstandigheid van die wêreld vernietig; 
ons loop geknelter in 'n kamp en die jong- 
spul is losgelaat op die vlakte. Die tyd van 
laertrek op die kerkplein is verby, net soos 
die vader se priesterskap in sy huisgesin 
stadigaan verdwyn. Oom Karel hou sy 
waarde, ek probeer om myne te hou; maar 
die jonggetroudes maak met hulle hoë roe- 
ping of dit speelgoed is. En daarom word 
die mens so oppervlakkig dat die een se 
leed die ander een se welbehae is. 

In die tot pulwer gemaalde winterpad 
skommel die wit kapkar, terwyl twee ou 
mense, deeglik toegebaker met jas en kop- 
doek, tydsaam en gewigtig daarin klim. 

Twee bruin perde word opgetrek, en die ry- 
tuig swaai in die opslag van `n stofwolk weg. 
Afgetrokke hang sy oë aan die skommelende 
kapkar in die stofwolke, en Bredenhand 
voel 'n verlange in hom opkom soos dikwels 
in die laaste maande van sy eensaamheid. 
Sugtend mompel hy: ,,Dis maar die wêreld 
se beloop!” 

So het hy in die verlede ook na die nag- 
maal toe gery tot die dood hom sy vrou 
ontneem het. Dié ramp het hom afgetrek tot 
waar hy vandag staan. Sprinkaan! Skuld! 
Boedel! Die omstandigheid van die lewe! 
Maar hy sal nie sommerso hensop nie! Hy 
kan sy brood, Goddank, verdien; sy hande 
staan vir niks verkeerd nie! — Hy is nog 
Lambertus Bredenhand, die ouboet van die 
familie, al besit hy vandag geen duim grond 
meer op Sluis nie .... 

Hy klop sy pyp uit en met 'n sug stoot 
hy die saag in die lang sny van die grein- 
hout hier onder sy knie, en sy baard knik 
met sy gedagte saam, terwyl die stuk ge- 
reedskap met lang, stadige hale in die balk 
invreet.... Ja! Ja! Die ou mense gee ons 

'n voorbeeld; maar hulle het ook die groot- 
ste voorreg van hulle ouderdom. As sy oor- 
lede vrou nog in die lewe was, sou hy nie 
vandag onder hierdie afdak gestaan het nie, 
gebonde, ongered en eensaam as hy teens- 
woordig is. En om vir swaer Lewies of boet 
Sarel te vra om saam te ry, kan hy nie doen 


nie; elke herinnering aan sy verswaarde toe- 


stand is pynlik en vernederend vir hom. — 
As die Here se wil daarby is, sal hy later 
weer self 'n man van besittings wees; net. 
een ordentlike kontrak sal hom op die been 
bring! En dan sal hy ook nie meer allenig 
bly nie. 'n Man soos hy is maar `n halwe 
mens; 'n hulpe neffens hom sal die voor- 
spoed weer verdubbel. 


Onwillekeurig meng MG fluit en neurie 
van die bekende deuntjie weer met sy ge- 
dagte; die saag knars somwyle skerper en 
die treurige wysie beheer die tempo van sy 
stote. 'n Hulpe neffens hom ....! Die vrug- 
 telose gesoek na 'n maat vir hom in sy om- 
gewing het hom al onverskillig gemaak vir 
die hubare vrouspersone op Sluis.. 

'n Glimlag speel om sy oë terwyl die drie- 

tal voor sy gees passeer: Bettie Bouer, Annie 
Venter en Alida de Bruin.... Gelukkig 
dat hy maar 'n soekende siel was, en die 
enigste nadeel wat hy oorgehou het, is 'n 
gevoel van bitterheid teenoor sy ewenaaste. 
Hy kon dit merk dat hulle hom op Sluis 
swartsmeer. Die nooiens is vir hom so wild 
as hase wanneer hy net maar effens dié kant- 
toe gesels — en wie het vir Alida die nuus 
omtrent sy huislike lewe aangedra, dat sy 
hom afgesnou het? ,,Nee, oom Lambert, ek 
wil tog nie eendag so sukkel soos jou oudste 
dogter nie!” Dis laster wat sy hand hier in 
die as slaan! Hier op Sluis sit sy turf! Hy 
moet 'n ander rigting uit! 

Die treurige wysie en die hamerslae op 
sesduimspykers klink geesdriftiger. `n Op- 
flikkering bewe deur sy somberheid, en die 
gereedskap geware dit. Oom Karel en tant 
Mieta is mos kerk-toe, nê? .... Dirkie is 
mos vanaand allenig by die huis! .... Om 
twaalfuur kan hy hierdie werkie aflewer en 
vir hom 'n nuwe hoed koop. Die Coetsees 
is net so vorentoe as die Bredenhands, en al 
is hy vandag tydelik die armste Bredenhand, 

hy mag die naam nie terwille van 'n hoed 
laat val nie, al sal hy daar vanaand te voet 
aankom. Swaer Lewies se perd gaan hy nie 
vra nie, nog minder boet Sarel sn. Dit sal 
net lekkergoed vir skindertonge wees.... 
Die ouderwetse deuntjie klink nou so lewen- 
dig dat 'n mens die woorde al kan hoor, asof 
daar `n siel ingekom het... 
AE ME 

Die dae word al merkbaar langer, en dit 
lyk nie of die ryp 'n plan het om die vroeë 
tuine skrik te maak nie. Dit kan `n gunstige 
jaar word as die sprinkane nie weer moeds- 
willig word nie. Mag die Here se seën oor- 
vloedig wees vanjaar! .... Pronkerig en 
goedgesind stap Bredenhand met 'n flinke 
pas oor die grens van Sluis. Hy is nie meer 
'n boer nie, maar tog voel hy dat die lewe 
van 'n ambagsman hier buite grootliks van 
'n boer se voorspoed afhang, en 'n boer se 
lewe is net so wisselvallig as die weer! 
'n Boer se arbeid is net soos dié van 'n mis- 
kruier; hiet vir hiet moet hy weer van onder 
af beginne met sy bol; en wanneer hy bo uit 
is, stoot hy net 'n entjie makliker — dis al! 

— Die natuursomstandigheid is die wonder- 
baarlikste ding! (Gee hy jou die kans om 'n 
oes te bêre, dan kan jy pas min of meer 
gerus wees.... Dis nes 'n vroumens so vol 
grille, en tog ontsien `n mansmens geen 
moeite om vir haar te win nie. Dis die won- 
derbaarlikste natuursomstandigheid wat daar 
in die wêreld is! Vandag loop hy twee-en- 
'n-halfuur te voet om te probeer uitvind hoe 
sy kanse by Dirkie Coetsee sal wees; hy, 
'n wewenaar, raps-raps aan die vyftig, hier 
stap hy tien myl te voet af op 'n waag. 
Hy kan die dryfkant van die natuur hier 
binnekant in hom voel. G'n mens kan dit 
weerstaan nie. Hoe lank het Jakob nie ge- 
swoeg vir Rachel nie! Dit was vir hom `n 
moet! 'n Hulpe neffens hom! .... Dis ook 
vir hom `n moet! 

Sy stap is veerkragtig; in sy hart is `n 
sterk oortuiging dat hy nou op die regte 
koers is. Hy is aansienlik en knap vir sy leef- 
tyd; 'n nooi moet goed wees as hy haar nie 
kan vastrek nie. Dirkie is sekerlik nie so 
ontydig as die lawwe spul op Sluis nie. Toe 
hy met sy oorlede vrou getroud is, was 

Dirkie op die bruilof; nog `n dogtertjie wat 
wil pop speel. Sy moet al taamlik bejaard 
wees. een meisie begeer om bokwagter te 
bly nie. Nee wat! Sy kans is eersteklas! Dis 
darem wonderlik as mens die werkstallig- 
heid van die natuur waarneem, hoe fyntjies 
en onskuldig hy vir 'n mens bekruip. Toe hy 
vanmêre sy gereedskap uitmekaar uit stoot, 
was Dirkie so ver uit sy gedagte as oom 
Karel self. Die kapkar het daar voor die 
winkel stilgehou en oom Karel se dogter in 
sy gemoed in gedrylf. Dis of dit so moet 
WERE Ne 

Die wilgerbome by die dam skyn al groen 
as die aandson hulle vang; die blomtuin voor 
die huis kan sekerlik nie kla oor Dirkie se 
versorging nie! .... Is dit tog nie sy wat 
eenkant aan die treksaag staan en wieg nie? 
Dis mos onnodig moegmaak daardie! 
Bredenhand skud sy kop. As 'n mens 'n 
ding verstaan, is dit maklik, maar as 'n 
mens die slag nie ken om met 'n stuk ge- 
 reedskap te werk nie, dan moor jy jou ver- 
niet en vorder stadig. Naby die houtkap- 
plek stoot hy sy teregwysing op 'n baas- 

agtige toon vorentoe: ,,Maar my genugtig, 
Dirkie, julle hou die ding verkeerd! Julle 
druk die treksaag te vas! Hoekom moor jy 
jou sol Wag! Gee, laat ek vir pu jy 

,Nee, nee, oom Lambert. ed lig- 
rooi hare staan pluiserig en nt in slierte 
oor haar voorhoof en wange, en haar gesig 
word hoogrooi van verleentheid terwyl sy 
hom met 'n beswete hand groet en daarna 
half oorbluf die hare wegstryk. ,,Kom ons 
gaan huis-toe! Die volk lê om die bierpotte, 
Oom! .... Karel en ek moes maar uitspring! 
Daar is genoeg hout tot mêre vroeg ..... 
Karel, maak jy solank vuur, en dan roep jy 
my, hoor!” Lambertus stap langs haar en 
beduie: ,,Kyk, as julle nou weer aan die trek- 
saag spring, hou hom los en laat hom self 
loop; stoot hom net en maak of jy hom so 
half-half oplig, of, as jy trek, doen net die- 
selfde, dan kan jy urelank saag sonder om 
moeg te word. Saagwerk is maklik — maar 
n mens moet dit verstaan! ” 

Dirkie luister skaars. Oom Lambertus het 
hulle oorval, nogal op die houtkapplek, so 
eie asof hy 'n daaglikse kuiergas is — en sy 

lyk so verwaarloos.... haar ouers kerk- 
toe.... wat lol die ou oor `n treksaag? 


,Jy sien, Dirkie, jy moet jou arm slap hou, 


maar net stuur. Met 'n handsaag is dit net 
dieselfde. Enige stuk gereedskap het sy be- 
sondere manier van hanteer.” 

Sy 't nou beheer oor haarself. Hulle kom 
in die voorkamer, en Dirkie skuif die venster- 
gordyne oop terwyl sy die onderrigting op- 
volg: ,,Vat nou 'n strykyster, oom Lambert, 
of breinaalde.” Sy stoot haar hare beter in 
fatsoen, en haar oë word lewendig. 

,Net dieselfde, Dirkie, net dieselfde! Dit 
neem my `n paar minute om die slag te leer; 
maar ek is 'n wonderlike man, die begaafd- 
heid het ek nou eenmaal gekry om met enige 
stuk gereedskap op die aarde te kan werk. 
Verstaan my goed, Dirkie, ek meen dat dit, 
in dié geval, binnekant 'n man se natuurlik- 
heid moet bly; ek kan, byvoorbeeld, nie van 
jou verwag dat jy `n huis gaan bou nie. Ek 
bedoel die handigheid, en vir my twee hande 
staan niks verkeerd nie.” 

,Dan is Oom regtig 'n gelukkige man.” 

Die ou verveel haar effens, en sy voel on- 

tuis met haar uiterlik. As Karel haar roep, 


sal sy haar regmaak.... Wat sou die ou 
hier hom haal?.... Vir haar?.... O liewe 
naarheid!.... 


Eko wil dit nie sê nie, Dirkie — wat meen 
jy eintlik?” Jn haar ligblou oë flits 'n tin- 
teling van spot, en die draai van haar stem 
is vol platjie. ,Ek reken so, oom Lambert, 
dat, as daar niks is, binnekant Oom se na- 
tuurlikheid, natuurlik, wat Oom nie kan doen 
nie, dan reken ek dat Oom regtig 'n geluk- 

kige man is.” 
 Bredenhand word teëstribbelig, omdat hy 
ook hier nie begryp word nie. Die mens- 
dom kan hom nie verstaan nie. ,,Nee, Dir- 
kie, jy vat dit verkeerd op. As jou hande 
vir enige ding regstaan, kan jou hart darem 
bedroef wees of verlang, nie waar nie? Han- 
digheid bring nie geluk nie — ten minste nie 
heeltemal nie. Dit mag 'n rapsie van geluk 
bring, ja, maar geluk het niks direk met 
handigheid te make nie.” Hy versit sy stoel 
n halwe draai onder hom en vervolg meer 
opgewonde, omdat die veld voor hom vol 
nuwe gesigspunte is: ,,Indirek, ja; en laat ek 

dit nou vir jou duidelik maak: die waar- 
dering van 'n mens se werk, van wat jou 
handigheid kan uitvoer, die welslae van `n 
mens se ondernemings — dit bring eers 
tevredenheid, en daarna pas kan 'n mens. 
gelukkig word. Maar dit gaan hard om so 
ver te kom; die mens waardeer nie graag die 
werk van `n ander nie; daar is agterdog en 
agterklap en afguns....' Sy Oë staar ern- 
stig 'n tabakwolk na en buig toe oor na . 
Dirkie met die somber klinkende vraag: 
,Kan jy my sê wat geluk is, Dirkie?” Sy 
elmboë kom op sy knieë rus, en die pyp se 
steel wys uit sy gevoude hande na die plafon 
terwyl sy oë met die ernstige vraag haar 
onderlangs vaskyk soos strenge vaderoë wat 
vir sy dogter vra: ,,Waar was jy gister- 
aand?” Hy voel dat hulle nou na die gewig- 
tige doel van sy koms toe draai. Maar dit ver- 
bouereer Dirkie, en sy voel so sku soos vir 'n 
predikant. 'n Strikvraag.... hoekom draai 
Karel dan so lank? .... Met 'n verleë laggie 
stoot sy weer haar hare glad: ,,Hoe sal ek vir 
Oom sê? Geluk is.... Oom Lambert vra my 
dit te skielik .... Ek reken as mens nie nodig 

het om te kla nie.... ek meen .... Sê nou 
maar as Oom 'n huis kant en klaar gebou 
het, byvoorbeeld, en die mense is tevrede 
en betaal vir Oom wat Oom vir die werk 
moet hê, dan reken ek voel Oom gelukkig.” 

Sy ouderlingskop skud nee. ,,Jy antwoord 
nie my vraag nie, Dirkie. Wat is geluk? 
Ek vra wat geluk is. Gee my jou verklaring! ” 

Sy word nou kriewelig. ,ËEk sê mos vir 
Oom. Wat wil Oom meer hê?" Maar tege- 
lyk flits dit deur haar: ,Ek sal Oom sê: 
'n Mens is gelukkig wanneer hy enigiets op 


die aarde kan regkry, en ek reken dat Oom er 


'n gelukkige man is, omdat Oom alles kan 
doen. Ek is seker dat Oom vir ons op die 
orrel kan speel .... Wag, laat ek eers 'n kers 
opsteek.” Sy kom haastig terug met Karel 
en die lig. ,,Dis regtig jammer dat Pa-hulle 
kerk-toe is. Oom moet maar solank speel en 
my verskoon, want al die oë kyk na my van- 
dag, en ek het nog baie te doen.” 

Orreltone dreun swaar deur die huis saam 
met die harde basgeluid van Bredenhand, 
wat Llit diepten van ellenden uitsing tot die 
laaste vers toe. 


17 


#pr. 3 


NA die aandete het Bredenhand die huis- 
vader se pligte waargeneem en die kinders 
vrae gestel wat hulle nie kon beantwoord 
nie, maar hom die kans gegee het om oor 
skriftuurplase uit te wei tot vervelens toe. 
Wat moet sy met hom maak vanaand! Sy 
voel huiwerig as sy daaraan dink dat hy 
spesiaal vir haar gekom het.... 'n wewe- 
naar met vier kinders.... Op haar jong 
lewe het die ban gerus om kinders groot te 
maak — kinders van haar ousus, wat as 
wesies uit die grieptyd uit gekom het. Haar 
lot was 'n lewe van toewyding en versor-. 
ging, en haar ouers word al hoog bejaard. 
Wat moet sy aanvang met Lambertus 
Bredenhand? Sy kan onmoontlik net nou vir 
hom sê: ,,Oom, hier is Oom se kamer.” Dit 
lyk te onbehoorlik, al gee sy hom ook die 
predikasieboek van Spurgeon saam en n 
nuwe kers. 

Hy is 'n doring om te preek! ..... Ale 
Karel! Die seun verveel hom aan die slaap. 
Hy sal vir hulle twee net so allenig in die 
voorhuis laat sit. 

Dit is die lot van Dirkie toe sy ,,Goed, 

oom Lambert, ons kan so'n bietjie gesels!” 
antwoord op sy vraag: ,Gee jy om, Dirkie, 
dat ons twee vanaand 'n slaggie saam ge- 
sels?” 

Die tafel en die kerslig en 'n stilte wat 
tweekeer deur die sug van 'n ernstige wewe- 
naar afgebreek word, is tussen hulle. Breden- 
hand koester die bewustheid dat sy persoon 
in hierdie sfeer onskendbaar is, want sy ge- 
moed beweeg hom nog in die nawerking van 
sy huisvaderlike priesterskap, en hy wil met 
alle gewigtigheid die gesprek wat sy orrel- 
spel afgebreek het, hervat. Hy het so heerlik 
op koers gekom na hartsake toe. 

Maar sy voel ongemaklik, omdat sy nie 
die minste lus het om iets te sê nie en die 
onderwerpe waaroor sy met die diepsinnige 
Oom sou kon praat, baie beperk geword het 
deur sy doening. Maar hy wou mos gesels: 
nie sy nie! .... Dirkie vee 'n stoffie van die 
tafelblad af met haar sakdoek; snuit skaars 
hoorbaar haar neus; skiet met haar wysvin- 
ger die te lang entjie pit uit die kersvlam 
uit; versit die blaker onnodig. Sy sit en wag. 
Hoekom praat oom Lambert nie? As sy be- 

gin, sal dit oor vaak en moegheid wees. 

Bredenhand stop sy pyp en tussen die 
kragtige pi-pi van die rookdampe vervolg 
hy: ,,Jy het nie eintlik 'n.... goeie ver- 
staning .... van geluk nie, Difskie "Sy oë 
kyk alfskeel na die opkrullende tabak, wat 
hy afdruk met sy duim, en daarna kyk hy 
haar met half-toegeknypte oë aan en vra: 
,Was jy al ooit gelukkig, Dirkie?” 

,Sekerlik, oom Lambert, ek is dit so te sê 
maar gedurig!” antwoord sy spontaan. Sy 
moet nou keer, want hy dwing om teer 
kwessies aan te roer. ,,Daar is niks wat my 
hinder nie; die wêreld dra my lekker, en 
as 'n mens in liefde en vrede en genoeglik 
saam woon, dan reken ek so, dat 'n mens niks 
verder hoef te begeer hier op die aarde nie.” 

,Sodra as jy die liefde na die wêreld se 
behae toe bring, dan kom jy in die knyp!” 
Daar voor sal ek oppas, Oom; ek sal sorg 
dat ek losbly! ".—. 

,Jy praat nou teen jou beterwete in, Dir- 
kie! Is dit dan jou Eers om 'n bokwagter 
te word?” 

Soos ek vanaand voel, verkies ek niks 

beter as om te bly soos ek nou is nie. As 
die mense my dan vir `n bokwagter uitmaak 
— dis hulle saak, maar ek dink dis ontydig- 
heid van hulle.” 

'n Droë laggie verwaai die rookwolk voor 
hom. ,,Nee, ou suster, dit sal jy my nie ver- 
tel nie. Wanneer die wonderbaarlikheid van 
die natuur in jou begin te werk — dis te sê, 
wanneer jy dit begin te voel, dan wil jy ook 
help om die huis op te bou. Dis die wêreld 
se beloop! lemand sal vir jou vra om saam 
met jou die huis te bou, Dirkie. — Jy maak 
my nou indagtig oor jou opvatting van ge- 
luk — jy weet mos toe jy gepraat het oor 
die bou van 'n huis. Maar ek vat dit glad 
anders op. Jou geluk lê op die end: myne 
vat van die staanspoor af. Ons twee bou dan 
die huis van ons lewe. Ons bring die messel- 
grond en klippe op die bouplek; ons ry die 
stene, die hout, deure en vensters en sink- 
plate aan. Ons grawe die fondament op 
harde oubank. Maar ons lê die hoekklippe — 
ek sê ons twee lê die hoekklippe, Dirkie! En 
ek sê vir jou, as ons same die huis opbou, 
dan sal jy ook weet wat geluk is!” 

“Maar Oom het mos al kant en klaar ge- 
bou! Daar is dan al vier kinders binnekant 
Oom se huis.” 

,Almiskie, Dirkie, maar die een hoekklip 
het padgegee, en ek vra vir jou om die plek 
weer op te vul.” 

Sy het al moeg geword vir Bredenhand se 
omslagtigheid en beeldspraak. ,,My liewe | 
Oom, ek is gn dooie klip nie! Buitendien is 
ek al moeg om ander mense se kinders groot 
te mask. Was Oom vandag 'n jonkman of 
sê nou maar 'n wewenaar sonder kinders, 
dan kon ek altemit nog daaroor gedink het. 
As ek getroud is, wil ek tog nie uit die staan- 
spoor al sukkel nie, oom Lambert! ” 


22 


HOOFSTUK 1 


W eerskante die sluisloop lê strepe 
 stompgevrete wintergesaaide, wat die 
beskikbare water maklik sou kon groot- 
maak indien die sprinkane dit nie verhinder 
het nie. Soos rooi stofstorms het die swerms 
bo die vlakte uitgekom, daarop neergesak na 
hulle laaste skof, om volgens hulle winter- 
taktiek in verspreide aanval eers die veld en 
daarna die gesaaide by te trek, stadig, ge- 
wis, onkeerbaar. Die groen akkers het na 
uitgedorde lande in die droogte begin lyk 
voor die oë, wat magteloos die ramp moes 
aanskou, en die kwynende vee het dwalend 
op die veld na voedsel rondgesoek. 

Aan die eenkant van die spruit, bokant 'n 
streep land, staan 'n koppie wat op die vlakte 
verdwerg tot 'n miershoop, en aan sy voet 
lyk die woning van Lambertus Bredenhand 
soos 'n baksteen. Van die bewoners op 
die plaas -Sluis is hy die enigste wat 
nie direk deur die sprinkaanramp ge- 
tref word nie. Hy dank die Vader dat hy 
nie behoef te swoeg vir 'n loon wat op die 

oomblik van ontvangs nog weggeneem kan 
word nie. 'Toe hy uit sy besitting uitgeraak 
het, deur die regmaak van 'n hopelose 
boedel, het sy gesonde verstand hom oortuig 
dat sy toekoms as 'n bruikbare man, wat 
homself bekwaam ag vir al die ambagte, 
sekerder is. Die sake het ewewel nie geloop 
soos hy dit verwag het nie. Hy het `n suk- 
kelbestaan gevoer, dog koppig volgehou dat 
daar g'n rede om te kla in sy huisgesin is nie. 
Maar hulle wat sy huisomstandigheid ken, 
het dikwels hul hoofde meewarig geskud en 
hom agteraf verwyte toegeslinger of belang- 
stellend met hom daaroor gepraat, waaroor 
hy dan ook steeds dankbaar was. 
Oënskynlik bly Bredenhand onbekom- 
merd. Selfs na die dood van sy vrou het hy 
min bedruktheid laat blyk en om die knoue 
wat die lewe hom gegee het nooit gemur- 
mureer nie. Sy kinders kla nie, die gebrek 
was nooit oor sy drumpel nie, en al mis hy 'n 
moeder daar binnekant, dan voel hy tog ge- 
rus dat daar voldoende vir sy kroos gesorg 
word. Sy grootste grief is dat sy familie 
hulle te veel met sy huislike sake bemoei deur 

die oordrewe bekommerdheid wat hy haat. 
Hy het ook `n stille aanklag teen die maat- 
skappy, wat hom en sy werk, begaafd as hy 
is, nie waardeer nie, sy persoonlikheid krenk 
en sy arbeid swak betaal. Hy is so goed as 
enige ambagsman, maar moet met `n 
afskeep-loon tevrede wees. Die hele toe- 
leg van die maatskappy is om hom te ver- 
kleineer; hy kan nie vorder nie; selfs by 
Dirkie moes hy onverrigtersake omdraai, 
hoewel hy tog nie heeltemal ontmoedig was 
nie. Hy sal haar weer bykom. ... met een 
ordentlike kontrak is hy voor .... 

Die besoek aan Dirkie lê al ruim veertien 
dae agter die rug. Hy kom nou van die win- 
kel. Fisher het weer gelol oor `n paar sielings 
skuld. Dis die ou se politiek om 'n werk am- 
per verniet gedaan te kry. Hy laat eers voel 
wat jy aan hom verplig is, om jou daarna in 
te palm. Hy sal op die werkie verloor, maar 
om nog 'n paar sielings skuld te kry moes hy 
dit so goedkoop aanneem, Selfbewus stap hy 
in die rigting van die koppie. Rondom tot 
aan die horison strek die vlakte hom uit, yl 
besprinkel met opstalle, bywoners-huisies, 

struise en kolle bloekomplantasies. Die land- 
bougees is deur die plaag nie gebreek nie. 
Orals wys groot donker blokke omgeploegde 
aarde dat die boere van Sluis vanjaar eers 
meen om te saai sodra die gunstige oomblik 
daar is. Hy beskou die arbeid as `n verlore 
krag, sweet vir die sprinkane, wat vanjaar 
die akkers gaan kaal skeer in `n paar minute. 
Die verstand kan nooit sy voordeel uit die 
kluite haal nie. Adam het nou eenmaal die 
vloek op die aarde gebring. ,,Dis die wêreld 
se beloop!” 

Die bottende veld wag op die eerste reën. 
Armoedige beeste in hul verskrompelde pluis- 
velle skeer die yl grassprietjies gulsig af, of 
staan moed-verlore hier en daar op die vlakte 
in 'n dood-kom-vat-my houding. 

Hulle pote is onwillig om hul ligte lyf 
verder te dra; hulle moet na die werwe aan- 
gestoot word, anders sal hulle daar op die 
plek bly lê en vrek. Bredenhand se hart sê 
dankie, dat hy die bekommernis vandag nie 
het nie. 

Duskant die koppie is Sarel Bredenhand 
se opstal. Daar woon sy ou weduwee- 

moeder. Dis 'n aanleg, wat vorentoe streef, 
dog dis merkbaar dat die proses met rukke 
en stote gaan, want die bou van die huis 
wys dit met sy aangelaste stukke. Dit lyk 
meer na 'n koeliewinkel, en dit hinder Lam- 
bertus telkens as hy daarna oplet. Sarel het 
gn oog, g n smaak nie. Die boerdery het die 
Ou se gees uitgehaal; hy is 'n gebore sukke- 
laar. Nou is hy weer besig om 'n koei langs 
die kraal op te help. Sus Leen is by hom 
en.... by my kool, sus Krissie met haar 
popperige lyfie help hom ook. Is sy nie 
bang dat sy haar rok sal besmeer nie? 
Hy sal ook maar soontoe stryk en hand 
bysit! 

Die pakkie goed van Fisher sit hy op die 
kombuistafel, roep sy ou moeder 'n groet toe 
deur die agterhuis en kom by die gewerskaf 
met outoritêre gebare. 

,Wat sukkel julle drie grootmense dan 
so? Julle vat te ongelyk. Sarel, ek sal die 
kop vat en jy die stert. Julle twee kan eers 
vir Sarel weerskante help optel. Sy is mos 
maar 'n ligte ou dingetjie.” Die eienaar van 
die bees mopper. ,,Sy help glad nie saam nie 

— dooie gewig is die swaarste Heid om op 
te tel.” 

,Die veld maak hulle so kragteloos, dat 
hulle moed verloor,” sê Krissie verskonend. 

“Dit help nie om te praat nie! Beur net 
gelyk! Reg? 'Toe maar!" 

Bredenhand voel sy meerderwaardigheid. 
,As ek jy is, hang ek haar tussen vier pale 
op, om die bloed 'n kans te gee om te loop, 
anders kap jy haar maar keel afsny.” 

,Ja, dis omtrent die beste plan, Ouboet.” 
Sarel weet egter dat Lambertus nooit die 
vier pale sou plant nie. ,,Stap jy saam tuin- 
toe, Ouboet?” 

As ek jy is gee ek eers die koei so n hand- 
jievol voer. Jy het mos genoeg ge-oes voor- 
dat die sprinkane gekom het?” 

,Ja, Ouboet, ek kan so'n plan maak. Ek 
het nie te veel nie, want ek voer my osse 
gereeld. Ek hoor mos dat die regering mense 
aanstel, amptenare om die sprinkaanswerms 
te spuit.” 

, Wie 't vir jou vertel, Boet?.... Ek is 
Hie daarop teë; dis `n verkeerde ding, wat 
ons regering wil aanrig! ” 


28 


,owaer Lewies het glo 'n berig daaroor 
ontvang. ËEk ontmoet hom nou die dag by 
Fisher, ek glo gisteragtermiddag; hy sê toe 
vir my: Boet Sarel — Boet Sarel, sê hy, ons 
gaan 'n sprinkaanbeampte kry. Ek vra vir 
hom toe wat ons met die artikel moet maak? 
Swaer Lewies meen dat so'n amptenaar glo 
inspeksie moet gaan hou met spuite en 
sprinkaangif.” 

“En so wil hulle probeer om die straf van 
Hoërhand dood te spuit? Nee, Boet Sarel, 
hulle sal dit nooit regkry nie; ons wil hier 
direk teen die bestier van die Alwetende 
Voorsienigheid ingaan. Ek sê, dis sonde, 
Boet; die regering maak 'n fout!” 


“Dolank as daar 'n end kom aan die plaag 
het ek vrede, Ouboet. Hulle sal hier seker 
ook `n beampte aanstel, want die vlakte is 
vergewe .... Baie dankie vir jou hulp, 
Ouboet! 'Totsiens!” 

,Dwaer Lewies sal wel daarvoor sorg dat. 
hy die jop kry. Hy is danig in-die-Kol”" 
roep Lambertus hom agterna, en terwyl hy 
in die huis wil gaan trek sus Krissie hom aan 

die arm eenkant-toe. Sou sy die aanmerking 
oor haar man gehoor het? 

Hy voel effens ongemaklik daaroor, dog 
dadelik geruster, toe sy in een van die hoe- 
kies van die onreëlmatig geboude huis, sag- 
gies sê en met blye oë hom reguit in die wese 
kyk: ,Ek wil vir jou 'n geheim vertel, 
Ouboet! Jy praat met g'n sterfling daaroor 
nie, gehoor?” 

, Wat se geheimsinnigheid is dit dan so 
danig, Sus Kris? Het swaer Lewies vir hom 
n motorkar gekoop? .... Goed ek sal 
stilbly! ” 

“My liewe (Ouboet nee, maar sonder 
korswil, sal jy nie bly wees nie, Ouboet, 
wanneer jou kindertjies nie langer gebrek 
hoef te ly nie?” 

Die huis se hoek word wyd vir hom en 
vir haar eng. Sy oë blits in hare en die man 
word groter voor haar oë. 

,As dit jou geheim is, moet jy op die plek 
jou mond toestop!” 

Haar lieftallige besorgdheid het die vonk 
van onverdraagsaamheid teenoor sy familie 
se bemoeiings met sy huissake tot vlamme 

aangeblaas. Hy weet wat in die agtergrond 


van haar gedagte steek, 'n stille beskuldi- 
ging van verwaarlosing en selfsug. Hy het 
al baie van die skimpe moes opvreet.... 
Maar sy is ook 'n Bredenhand soos hy .... 
Sarel het die ou weduwee-moeder se aard 
— — en geen huis se hoek bestaan meer nie, 
geen Sluis met al sy oë en ore nie. | 

,Jy is danig gou op jou perdjie, nê? OË 
dink jy altemit dat dit volop in jou huis 
is?” 

,Daar het jy niks mee uit te waaie nie! 
Kyk na jou eie huis en gee jou eie kinders 
'n beter opvoeding, sodat hulle 'n oumens 
kan respekteer! ” 

Maar tog verswak sy toorn. Sus Krissie 
groei hier voor hom in haar heftigheid; hy 
geware weer die huis se hoek en voel die 
behoefte om hulle in die skuiling in te trek. 
Haar oë flikker nou in syne, wyl haar 
snydende woordevloed in sy gemoed inkerf. 

,Los vir my en my kinders, Lambertus, jy 
Is verblind. Jy is te selfsugtig om die ellend 
van jou kinders raak te sien. Hoe lyk jou 
Kosie? Verpot soos 'n verboepte varkie! Dit 

word tyd dat jy jou oë oopmaak! Jou kin- 
ders het hulle moeder verloor en hulle vader 
verwaarloos hulle! Ousus moet bontstaan 
en sorg! Hoe versukkeld lyk die arme kind 
alreeds; die plig is vir haar te swaar, al doen 
die arme kind haar bes!” 

,Suutjies, Sus Kris! Jy sal moet bewys wat 
jy daar sê! Ek wil niks meer hoor nie! ” 

,Goed, ek sal stilbly en ek gaan jou ook 
niks van die geheim vertel nie. Jy moet dit 
self maar eendag uitvind! ” 

Driftig verdwyn sy uit die hoek uit. 
Bredenhand se humeur is in sy pad om na 
binne te gaan. Hy vat die pakkie en loop 
sonder om selfs sy moeder te groet .... 

,Pa, Ouboet het die boodskap van mees- 
ter gebring en meester sê dat Pa `n bietjie 
moet oorkom as Pa tyd het, asseblief.” Sy 
dogter, vyftien jaar oud, met donkerbruin oë 
wat skigtig na haar Pa en na die pakkie kyk, 
'n tingerige figuurtjie in haar skrapse klere, 
'n oulike gesiggie ernstig vir haar jare, ont- 
moet hom in die kombuis. | 

'n Hoofknik is sy antwoord. Ousus kan' 
sien dat haar Pa nie in die beste stemming 

is nie en sy voeg haar weer by Kleinsus in 
die blomkampie voor die deur, waar die 
jongste, met 'n tuinvurkie sit en kap, in 
gedagte versink, Sy lig haar ogies, dieselfde 
van vorm en kleur as Ousus sn en veron- 
derstel: 

,En sê nou die sprinkane kom weer, Ous? 
Hoekom verplant ons dan die blomme?” 

,Hulle sal nie weer kom nie, Klein! ” 

Hoekom sal hulle dan nie weer kom nie, 
Ous?” 

,Karel van oom Lewies het vanmêre ver- 
tel dat die regering almal gaan doodspuit.” 

,Almal, Ous?'' Dis vir die dogtertjie, wat 
volgende jaar skool-toe sal gaan, te baie. 
,Maar sê nou hulle kom darem party van 
hulle weer?” Sy sien die lewendige tapyt 
van sprinkane wat hulle tuintjie 'n paar 
maande gelede toegemaak het, en die tapyt 
oor die werf so ver 'n mens kan sien, net een 
lewendige bedekking, en dis te baie om almal 
dood te maak, 

“Dan moet hulle maar weer kom en ons 
slaan maar weer op blikke dat dit so klet- 
ter en ons maak hulle skrik dat dit so gons 


23 


Me N 


, maar die regering sal hulle doodspuit, 
— ons kan nie sonder blomme bly nie!” 

,Waar bly die regering, Ous?” Haar oë 
bly vol gedagte in die lug staar. ,,Die 
sprinkane vlie mos oor die hele wêreld. — 
Hoe gaan hy hulle doodspuit?” 

,Dis sonde om teen die Here op te staan!" 
kom die dreunende stem van hulle vader, wat 
van die voordeur sy twee dogters opgeneem 
het. Versukkelde kinders lyk mos anderster! 
Kinders wat gebrek ly sal uit hulselwe in 
geen blomtuin werk nie. Krissie maak ver- 
niet kwessies! .... 

,Ja, Pa, dit is!” stem albei saam en hulle 
Oë vra vir mekaar, wat hulle geen van bei 
kan antwoord nie; pa is ook al uit die voor- 
deur uit. 

Die vader frommel in sy gereedskapkaste. 
Dis sy kosbaarste besitting. Alles blink van 
nuwigheid en is sorgvuldig op sy plek. Soms 
kan hy so lekker sit en wegdink, wanneer 
hy stuk vir stuk daar uitneem en gewigtig 
inspekteer asof hy relikwieë in sy hande het. 
Sy kwaaiste humeur bedaar. Hiermee kan 
sy verstand bestuur, sy liggaam werk, en hy 

die bestaan van sy huisgesin verseker. — 
'n Beitel gly vir 'n rukkie suiwer oor die olie- 
steentjie. Skerp trek sy oë saam met sy duim 
Oor die vlymskerp sny van die glinsterende 
stuk gereedskap. Meester het heel waarskyn- 
lik vir hom 'n werkie. Die ou kan goed 
betaal, want hy verdien 'n vet salaris elke 
maand. Wat hy op Fisher se werk vorloor, 
kan hy maklik uit meester uithaal. 'n Ander 
stuk gereedskap gly nou oor die oliesteen 
en 'n glans van voldoening bestraal sy wese. 
Hy hoef nie rond te gaan om werk te bedel 
nie. Sy werk is goed, al wil die mense dit 
nie waardeer nie. Sy dag sal egter kom! ! 
Met dié opbeurende gedagte verlaat hy 
sy woning, na die skoolmeester toe, Daar 
makeer iets aan die huisorrel; baie van die 
tone gaap, pleks van klink. ln meester se 
teenwoordigheid gaan Bredenhand soos 'n 
geskoolde ambagsman voor die musiek sit 
én laat sy vingers oor die toetse gly. Die 
voorkop vol rimpels wys hoe hy peins, en 
die blik bokant die instrument teen die muur 
geplak help hom om te dink. Hy het die 
kwaal nagespeur, ontleed en vasgestel. 

Dralende trek hy die skuifklap oor die 
toetse, skud sy behaarde kop en sê be- 
denklik: 

“Dis 'n groot werk hierdie, Meester; hy 
het lelik benoude-bors, en as dit so aangaan 
sonder doktershulp kry hy asma. Die stop- 
pers werk aan elmboë; hulle kan nie meer 
die klappe behoorlik teen die fluitjies toe- 
druk nie; party van die tongetjies is af en 


``* party is stram van die stof. Die ding is so 


vuil as 'n dorsmasien, Meester. Dit sal 'n 


“se skoonmaak kos van elke onderdeeltjie; die 


hele musiek moet uitmekaar: voorklappe, 
 agterklappe, die blaasbalk, al die toetse; en 
`n paar nuwe tongetjies sal ek moet maak.” 

“En wat sal dit dan kos, meneer Breden- 
hand?” 

,Dis moeilik om dit nou al te sê, Mees- 
ter. Ek werk maar gewoonlik vir tien sie- 
lings per dag en dit sal sekerlik twee dae se 
werk kos; ek reken een pond sal omtrent 
reg wees, maar dan sal ek hom guarantie, 
Meester!” 

,Goed, meneer Bredenhand, kom dan 
maar mêre vroeg.” 

Die mêrelig gly oor die vlakte en vang 
“luis se ambagsman met 'n bladsak, waarin 
die nodige gereedskap is, oor sy skouer, op 
pad na die onderwyserswoning. Bredenhand 
gaan in 'n vrolike stemming voorwaarts. Hy 
hou van die werk wat hom wag; al sy ander 
joppies sal hy daarvoor opsysit, bewus as 
hy is van sy musikale talent. 

'n Mens moet sy kop gebruik, want dis `n 
partieklar werk om son huismusiek reg te 
maak. Fisher moet maar vir eers 'n rukkie 
wag. Kontant gaan voor skuld indien. 


n Mens kan sy aard nie verander nie! 
Sonder om die minste bedenking by meester 


op te wek, kan hy maklik tot sonondertoe 
met die werk gedraai het, al was dit net om 


vir meester te oortuig dat sy skatting van 
twee dae se werk reg was, en dat hy eerlik 
sy pond verdien het. Maar hy kry dit een- 
voudig nie reg om sy ewe-mens te kul nie. 
Hy was skaars 'n dag en `n half met die 
musiek aanmekaar en een pond het hy speel- 
speel verdien .... Vyftien sielings gaan op 
die skuld by Fisher af, dan sal hy, wanneer 

sy werkie daar ook klaar is, kiets wees. Die 
res kan hy aan sy huis bestee .... 'Tevrede 
oor homself, vat Bredenhand sy gereedskap 
bymekaar in sy bladsak. Hy steek sy hoof, 
regterarm en blad deur die riem toe meester 
in die kamer kom en vriendelik rondkyk. 

“Ek het gisteraand nie gedink dat jy alles 
weer op sy plek sal kan terugsit nie; die 
musiek het die vloer vol gelê. — Dit lyk na 
besigheid! ” 

SOOS U sien, daar staan hy! Hy kan weer 
brul. Maar hy was lelik verkoue, Meester, 
en het 'n dokter baie nodig gehad, glo vir 
my. Nou is sy bors weer oop en die lug kan 
daardeur blaas tot hy lekker kry! Luister 
net!” 

Bredenhand trek al die stoppers oop en 
die swaarste geluid wat `n psalmwys deur 
die instrument kan deurdruk, vul die huis. 
Dis graftone na Lambertus se sin en toe hy 
by die reël kom, sing hy met harde basstem 
saam: ,,Zijn mij uw huis en tempelzangen.”” 

Na 'n reeks van akkoorde staan hy 
swyend op en sy glansende oë vra vir die 
luisteraar: ,,Hoe lyk dit vir jou, Meester?” 

Hy klink soos 'n kerkorrel! Jy het 'n 
dag en `n half, nie ten volle nie, maar sê maar 
'n dag en 'n half daaraan gewerk en dus skuld 
ek jou vyftien sielings.” | 

Bredenhand se gelaat word stroef. Hy 
voel vol argument, maar weerhou die eerste 
woord, omdat die huisvrou binnekom met die 
tee en die vriendelike opmerking: ,Ek het 
Ons orrel nie herken nie; die huis het eintlik 
gedawer! Drink eers 'n koppie tee voor jy 
loop, meneer Bredenhand.” 

Lambertus voel onklaar vir opposisie. 
Dankie, juffrou! ËEk sal hom speel dat 
hierdie tafel op sy pote tril! ” 

,Asseblief tog nie vir my nie!” Haar oë 
glimlag in die van haar man. 

lin onder die staan en leegdrink word die 
leit, dat hy vyf sielings sommer goedsmoeds 
gaan verloor, weer prominent vir Breden- 
hand, wat teësinnig voel dat sy weerstands- 
vermoë in hierdie sfeer skadeloos is, selfs toe 
hy die volgende slag ontvang. Met `n glim- 
lag en 'n gemoedelike stem maak die onder- 
wyser vir hom duidelik dat 'n amptenaar 
gedurende die laaste helfte van die maand 

meesal kort van geld is. ,,Sodra die tjek kom 
sal ek met jou regmaak, meneer Breden- 
hand.” 

,Ja, Meester, ek verstaan! — ek wil sé — 
ek het die geld op die oomblik baie nodig — 
n mens moet maak soos hy kan — ek sal 
darem klaarkom.” 

Lambertus se stroewe gelaat ontplooi toe 
hy hand gee, dog verstrak dadelik met die 
wegstap. Onbewus kom sy gestalte regop en 
sy hoof buig effens agteroor, deur die los- 
kom van die verdronge besef van eiewaarde, 


wat sy persoonlikheid tragies beheers. “Die. 
.. ewige kwessie tussen dagwerk en stukwerk! .,. 


Hy het weer aan die kortste end getrek. Ditwkti- 


gebeur so seldsaam as 'n verjaardag, wan- 


neer hy met voordeel stukwerk kan doen. jy 
Die mense beknibbel sy dagwerk omdat hy...C.r 


oor hulle verleë is en hulle nie oor hom nie, 
of uit armoede of vreksuinigheid. Met sy 


`- stukwerk kry hy meesal by Fisher 'n kans, 


maar die Jood beknibbel dit soos 'n stuk be- 


` skuit. Hy kom steeds onderkant hulle uit en 


die krenkende rede is dat hy moet aanneem, 
wat hom aangebied word. Sy pas versnel 

en deur sy gedagte trek die tergende feit van 
sy afhanklikheid. Dis agteruitgang deur teë- 
spoed op teëspoed in die boerdery, misoes, 
geen mark nie, sprinkane, grondbelasting, 
skuld en uiteindelik die boedel na sy vrou se 
dood. Hy moes sy grond verkoop, sy beeste, 
sy wa, sy perd. Hy kan sy gevoelens nie meer 
onderdruk nie, hul borrel uit.... (Gebore 
en groot geword op “luis! .... nou bly hy 
Op 'n vergunninkie. Dit was ook son ver- 
neukslag daardie! Swaer Lewies het alles 
mooitjies sit en aanskou. Swaer Lewies het 
gewag tot hy sy slag kon slaan en toe hy 
slaan, was dit kastig uit jammerte vir die 
weeskindertjies. Met die kinkel- en konkel- 
draaie van sy gladde tong het hy hom oor- 
weldig, oorbluf soos hy in daardie dae was, 
en besitter van sy eiendom geword, vir die 
helfte van die waarde. Bredenhand voel of 
hy na reg nou besitter van sy grond moet 
wees. Hulle is verplig om hom 'n woonplek 
op Sluis te gee. Hy is die oudste van die 
Bredenhands en het die grootste seggenskap 
in die sake wat hulle moeder betref. Hulle 
moet hom eer! Dis sy reg! — en vandag moet 

hy maar ewe geduldig die affronte, grille 
en grappies van sy ewenaaste verwerk en 
verduur om in die goeie guns te bly. So is 
hy verneder! ËÉergister deur Krissie, us 
deur meester.... Krissie sal haar woorde 
weer moet insluk. Hoekom foeter die fami- 
lie met verkeerde jammerhartigheid oor ge- 
brek, verwaarlosing en liefdeloosheid? Kris- 
sie is die kwaaiste totebel. Laat sy haar eie 
kinders 'n opvoeding gee en syne vir 'n voor- 
beeld vat! Syne sal hy oplei langs die ou 
paaie, waarop hy ook geloop het met die 
hulp van God.... Hy weet dat hy sy plig 
doen teenoor sy huis. Die wêreld se beloop 
bly maar opdraande. 

Hy kom nou agter dat sy gedagtes taam- 
lik rond en bont gespring het met homself. 
Dis darem verspot om so doelloos hot en 


haar met jouself te redeneer! .,... Wat win 
n mens daarby? Die paar sielings sal hom 
nie arm maak nie .... Sy dag sal nog kom! 


Hy hang sy bladsak bo die gereedskaps- 
kaste in die kombuis op en sê: ,,Bring vir 
my waswater, Ous! ” 


d2 


HOOFSTUK II. 


is 'n veelbelowende mêre in Oktober. 
Gister het die eerste stortbui neerge- 
swiep om die nuwe seisoen onstuimig aan 
te kondig, dog toe die elemente bedaar, het 
'n sagte reëntjie vriendelik neergesak. Die 
gedagtes swerf oor die groot blokke omge- 
ploegde aarde en die harte is vol dankbaar- 
heid. God seën en verderf; dog die ervaring 
wil nie in die harte meng nie. Niemand dink 
aan sprinkane of droogte nie, net aan die 
arbeid wat vrug sal dra. 'n Nuwe lewe ver- 
dryf alle swaarmoedigheid en adem blye 
verwagtinge oor Sluis.... 

Die lug is toegetrek; 'n motreën val on- 
hoorbaar op die dakke. Al die bewoners het 
in weerwil van die deinserige lig vroeg op- 
gestaan. Hulle het die son nie nodig om vir 
hulle te wys hoelank dit dag is nie. — Net 
in Lambertus Bredenhand se huisie bly dit 
doods en somber; al die vensters is nog toe. 
Die enigste bewys van lewe is op die kaal 
werf; 'n verpotte varksog dowwel in die 
nat aarde en 'n paar langbeen-hoenders, wat 

ry-ry loop, skrap daar vir 'n wurmpie of 
insek. Daar binnekant bestaan geen dryf- 
veer om liggaam en gees uit die rus te ruk 
nie. Dis net Ouboet en Koos wat na die 
skool toe moet en as dit laat is, loop hulle 
sonder kos; by die skool is gereeld kinders 
wat 'n orige sny brood saambring; die sop- 
kombuis is mos ook daar en dis seker nou 
nog baie vroeg. Ousus dommel met die sus- 
sende gedagtes deur. Sy begin elke nuwe dag 
in die woning en dan kom daar pas roering 
op die slaapplekke. 

In die voorhuis se bedompigheid lê twee 
seuntjies op 'n bulsak, die vader op `n twee- 
persoonsbed agter 'n gordynafskorting in die 
slaapkamer, terwyl in die orige deel Ousus 
en Klein op 'n kateltjie slaap. 

Die grou mêrelig gly deur die oop voeë 
van die vensterluike en druk 'n bedrieglike 
skemer in die huis. Ousus gaan vanmêre 
deurdommel tot haar vader vir haar roep; 
dit gebeur so selde. Sy het na die dood van 
haar moeder byna 'n jaar gelede, alle ver- 
antwoordelikheid van die huishoue gedra. 
Onervare as sy was, het sy `n pligsbesef ont- 

wikkel wat haar vir die moeilike taak ge- 
sterk het en net soos haar moeder het sy so 
goed as alleen gestaan, omdat die vader on- 
bewus te kort geskiet het. 

Bredenhand lyk onverskillig omtrent die 


“fisieke toestand van sy kinders. Dis of sy oë 


steeds met 'n hooghartige blik oor hulle 
hoofde heengly soos 'n soeklig, en nooit 
hulleself raaksien nie. Wanneer pyn of 
siekte of agteruitgang onder sy aandag kom 
lyk hy streng, soms hardvogtig, gewoonlik 
vol weersin. Dog in werklikheid is hy dit 
nie. Daar is 'n onbestrede mag in hom, wat 
liefdesbetoon of enige weeklikheid onder- 
druk, terwyl dié gevoelens tog diep in sy ge- 
moed wakker bly; hy kan hulle net nie open- 
baar nie. En daarom kom sy siel in opstand 
teen die leuen van liefdeloosheid waarvan 
die maatskappy hom verdink. Hy sien sy 
kinders gesond na liggaam en siel, en merk 
veral dat hulle kop en skouers uitsteek bo 
hulle porture in Bybelkennis. Selfs Klein kan 
al party plekke mooi onthou van wat hy saans 
vir hulle voorlees en Ouboet kon al aange- 
neem geword het, as hy nie so jonk was nie. 

Bredenhand is vanmêre die eerste wat 
roer. Hy stoot hom effens hoër in sy kus- 
sings op en hoes sy bors oop om met prewe- 
lende stem sy eerste gebed te stamel. En die 
sielsbehoefte is opreg. Wanneer hy ontwaak 
is sy gemoed onbeswaard, sy gees deemoedig 


en sy eerste gedagte is vroom, verinnig deur 


verlange. Sy vrou en hy het die mêrelied van 
dankbaarheid gereeld saamgesing; hy doen 
dit nog en voel die eensaamheid wat hom 
vromer en weemoedig maak. 

Die hoes en prewel het vir Ousus heelte- 
mal wakker gemaak. Lusteloos staan sy op 
en begin teësinnig aan haar klere te pluk soos 
iemand wat tot harde arbeid gedwing word. 
In die voorhuis skud sy haar broertjies uit 
die slaap nie. ,,Ouboet! Koos! julle moet nou 
opstaan!” Sy stoot die bodeur van die kom- 
buis futloos oop, betrag die bedrywige vark 
en hoenders vir 'n paar sekondes en voel die 
lewe in haar liggaam stroom; die vars lug 
trek soos 'n opwekker deur haar gees en 
dadelik voel sy so aktief as op haar beste. 
Nadat sy vuurgemaak en haarself opgeknap 
het word sy moedertjie. Haar mooi oë ver- 

helder onder die werkies, maar verdonker as — 


sy die leë mieliemeelsak langs die gereed- 
skapkas sien lê. Ouboet het gisteraand pap 


gemaak .... hy kon tog vir haar herinner 
het dat die meel gedaan is.... pa sal vir 
haar kos vra .... Hoe bly dit dan so stil 


daar in die voorhuis? ,,Nee allemensig 
Ouboet! Koos! Hoekom slaap julle dan. 
weer?” Dié keer skud sy hulle deeglik; sy 
hoor Koos kreun en Ouboet nukkerig mom- 
pel: ,Los my! ”...,. Ek boender julle net- 
nou daaruit! Staan op!” 

Die sorge van 'n moeder hou haar ge- 
siggie ernstig. Brood is daar nie; dis `n 
skaarse artikel. Eensklaps verlig die oplos- 
sing haar oë. 'Tant Krissie het gister gebak, 
Sy kan nie sê dat sy geen brood het nie. As 
Koos die melk daar gaan haal moet hy som- 
mer `n halwe brood ook vra. Ouboet sleep 
homself verby na die es toe en Koos volg hom 
kruppel-kruppel; sy hempie hang nog oor die 
broek en sy groot gesig staan verdrietig. 

,Wat makeer jou, Koos? Het die miere 
jou ontstig?” 

“My voet is seer, Ous; ek het gister in `n 

lemoendoring getrap en nou steek dit tog te 
vreeslik, Ous! ” 

“Maak reg jou hempie... ek sal netnou 
'n ghriespleister opsit.... Dan sal jy die 
melk moet gaan haal, Ouboet, en vir ons ook 
sommer 'n halwe brood vra.” 

Die vader hef sy mêrepsalm aan, n krag- 
teloos slepende geluid vol lomerige draaie, 'n 
gedempte roep om Gods ontferming, heim- 
wee na die hemel waar sy afgestorwene leef, 
n hunkering na liefdeslewe. Hier mis Lam- 
bertus meer as ooit sy dierbare aanspraak, 
wat saam met hom kon voel, wat hom kon 
verstaan. Dis of hy 'n klag van verlatenheid 
opstoot deur die roue klanke, en sy gedagtes 
vermenigvuldig deur sy hartsgevoel.... 

In die kombuis klink die lied soeter, dog 
die draaie kom Ousus net half-pad deur; sy 
moet onderwyl ook die vloere vee. Klein vat 
die besem verder toe Ousus koffie maak. Ge- 
lukkig is daar nog van gisteraand se melk 
vir pa. Sy bring die koppie koffie vir hom 
op die bed en sê bedees dat daar gn kriesel- 
tjie meel meer in die huis is nie. — Hy gooi 
sy koffie in die piering, hou dit effens opsy 

van sy mond en kyk vir Ousus met son 
strenge blik aan, dat sy haar oë neerslaan as 
'n skuldige persoon. 

“Ek het nou die dag 'n vol sak gekoop! 
Dra julle dit dan uit die huis uit weg?” 

,Pa moenie vergeet nie dat ons vir tant 
Krissie hulle 'n emmervol moes teruggee, wat 
ons daar geleen het en Pa weet self dat ons 
in die laaste tyd amper net mieliepap geëet 
het.” Dit is die swak verwyt wat haar sagte 
stemmetjie uitbring en haar oë kyk verwag- 
tend na hom op. 

,lant Krissie kon gewag het! Jy weet 
mos dat hulle altoos oordaad in hulle huis 
het.” Met die wegstap durf sy nog sê: 
,Maar ons moet ons pad oophou, Pa! ” Haar 
pa se onbillikheid verwek 'n beskroomde teë- 
stand, en die besef dat sy die versorgster is, 
verskerp haar moedergevoel. 'Tant Krissie 
moet vanmêre alweer help en wat omtrent 
die melk? 

“Ek sal vandag 'n plan maak!” hoor sy 
agterna. Sy salige gevoel na die mêresang 
is ongenadig deur Ousus se herinnering ver- 
steur. Die aarde het hom al te gou gegryp. 

Sy humeur vleg deur sy liggaam op en prik- 
kel sy gemoed om orals fout te soek. So kan 
sy lewe nie aangaan nie. 'n Kind het g'n oor- 
leg en deursig nie! 'n Moeder sou geweet 
het wat om te doen! .... 

Sy groot gestalte verskyn in die kombuis 
en die seuntjies sê skroomvallig: ,Méêre, 
Pa!” maar hengel al om Ousus na sy kortaf: 
“Mêre'! omdat hy Klein opsy stoot, wat vir 
hom 'n soen wou gee. Dadelik het hy egter 
berou daaroor gevoel maar om dit vir 'n 
kind te wys.... Hy vat sy tweede koppie 
koffie en 'n sny brood van die skinkbord af, 
asof dit 'n alledaagse gebeure is. En toe 
Ouboet verleë voor hom kom staan met `n 
duidelike vraag in sy oë, sê hy gestreng: 
,Praat, kêrel, praat!” Ouboet skraap al sy 
moed bymekaar: ,,Pa, Oom Lewies het gesê 
dat pa asseblief 'n bietjie moet oorkom.” 
Ouboet wil inmekaar krimp onder sy vader 
se plotseling flikkerende blik en barse vraag: 
“Het hy nie gesê wat ek daar moet kom 
haal nie?” 

Hy antwoord amper of hy wil huil: ,,Nee, 
Pa, Oom Lewies het net gesê dat pa moet 

oorkom asseblief! ' Ouboet trek terug na die 
beskerming van Ousus toe, Bredenhand se 
hart klop heftiger. Hy het swaer Lewies se 
huis gemy na Krissie se uitval op hom. As 
[ewies hom dan so noodsaaklik moet sien 
kan hy dan nie die halwe myl oorstap nie? 
Hulle hou hul daar oorkant soos hoë mense, 
wat neersien op `n ander, en Krissie matig 
haar die hoogmoed aan om vir hom te ver- 
kleineer! Sal hy vandag nog agter hulle aan- 
loop! Onwillekeurig betrag hy die spanne- 
tjie daar voor hom en sy vaderskap groei. 
Ous gee vir haar broertjies elkeen 'n sny. 
brood. Hulle het vanmêre goed geëet. Klein 
lyk al soos 'n moedertjie vanself. Gawe kin- 
ders almal, soos hulle daar staan. Waar is 
die versukkeldheid? Hulle moeder was ook 
maar tingerig en tog het sy nog drie dae voor 
haar dood die huis se vloere self gesmeer. 
Hulle is g'n blokke nie, maar taai en eerbiedig. 
Dis net Koos wat vanmêre effens pieperig lyk. 
,Koos! hoe lyk jy dan so knieserig?” 
Die outjie kry 'n sieklike glimlag oor sy 
pynlike groot gesig, wat rooi word van ver- 
leë bangheid. Hy wikkel selfs sy lyf agter 

Ousus in en laat sy swaar hoof teen haar 
hang. Ousus spring vasberade vorentoe. ,,Pa, 
Koos kan nie skool-toe gaan nie; sy voet is 
seer!” 

,Laat ek sien! ” — Hy trek die ghriespleis- 
ter af wat Ous vanmêre opgesit het. ,,Ek sal 
die doring vanmiddag uithaal, Koos; dis nie 
te erg nie, jy moet maar loop. Ek verdra gn 
lammervanger oor my drumpel nie en as jy 
vandag uitbly is hy Maandag hier. Hulle aas 
mos op 'n kind wat uit die skool bly. 'Trek 
julle baadjies aan, die reën sal julle anders 
natmaak, al val hy soos 'n baster dou! '.... 

Lewies het hom laat roep né? Hoewel hy 
vol kwessies is teenoor Lewies-hulle daar 
oorkant die spruit, lê op die bodem van sy 
hart tog die behoefte aan hulle vrindskap, 
wat net deur koppigheid daar gehou word. 
,Hê jy nie dalk gehoor wat jou oom wil hê 
nie, Ous?” Sy weet niks en was met Klein 
in stilte die skottelgoed. 

Hy stap na buite. Die frisheid stimuleer 
sy gees tot verset. Gewend om blindelings 
gehoorsaam te word in sy huisgesin, is dit vir 
hom moeilik om self te gehoorsaam. Hy voel 

wel dat hy oorkant-toe moet gaan, dog hy 
wil om die dood nie wys dat hy verleë oor 
hulle is nie. Hy eerbiedig slegs spontaan en 
sonder argument die Hoogste gesag. Swaer 
Lewies — hulle moet hulle nie verbeel dat hy 
agter hulle aan sal loop nie. Omdat hy 'n 
privaat possak het, en die grootste deel van 
Sluis besit, dink hy dat hy god van kaffer- 
land is! Hy kan maar wag! — Eers gaan 
hy nou sy ou moeder mêre sê .... 

Sinds haar weduweeskap woon mevrou 
Bredenhand by haar jongste seun Sarel in, 
ofskoon sy soms wekelank by Krissie kuier. 
Daardie huisgesin is egter effens te luidrug- 
tig; die geaardheid is so geheel anders as wat 
haar opvoeding was. Sy voel haar meeste 
tuis by haar skoondogter Lena, al het dié 
soms ook 'n haastige humeur. 

Elke mêre kom Lambertus haar gereeld 'n 
besoekie bring en sy is verwonder dat hy nou 
so laat is. Die weer het hom sekerlik gehin- 
der. Die arme pakesel kry darem swaar .... 
Haar ou moederhart is onuitputlik om vir 
haar oudste kind se gedraginge 'n uitleg of 
verskoning te vind. Sy kan geen tekort- 

komings in Lambertus sien nie, en wanneer 
sy hulle opmerk dan sal sy moederlik met 
hom onder vier oë daaroor gesels, want sy 
is hoogmoedig op die begaafste van haar kin- 
ders; hy is so vernuftig as sy oorlede vader 
was. — Die grootste genot van sy teenwoor- 
digheid smaak sy Sondae wanneer hy om 
haar ontwil kom boeke-vat. Dan herleef 
haar gees die ou tye van haar huweliksgeluk. 
Sy word getroos en Lambertus se gebed salf 
haar siel. Hy lees so duidelik; sy stem is soos 
die van 'n leraar en hy lees so na die komma 
nes sy oorlede vader. Kompleet dieselfde 
vernuf en handigheid met die gereedskap, — 
en die werk van haar oorlede man was vol- 
maak! Dat die mense hom so swak betaal is 
onkristelik; hy werk tog hard en is gedurig. 
op sy voete.... Sy wag effens ongeduldig 
op sy koms in die agterhuis op `n gerieflike 
lae veldstoel wat hy ook vir haar gemaak 
het, en kort-kort verneem sy of hulle hom 
nog nie geware nie, tot ergernis van haar 
skoondogter Lena, wat die gereelde besoeke 
net pure tydverspilling beskou. Sy sal vir 
Sarel verwilder as hy so sou maak. Haar man 

ken gelukkig tyd se waarde. Sy hoop om 
voor Krissie-hulle groente te hê vanjaar. 
Maar dié liewe Lammie kan gn tyd vind 
om 'n tuintjie om te spit nie. Hulle sal maar 
weer hulle oor die halwe weeskindertjies 
ontferm en baie deur die skêr se oog laat val. 
— Hoekom pak hy nie liewerster sy gereed- 
skap op sy rug nie en stap die wêreld in om 
werk te soek, al is dit waar! Deur hierdie 
kuiergewoonte van hom bly sy maag vol kos, 
terwyl die arme magies tuis opgeblaas word 
met mieliepap.... Hier kom die ou nogal 
so ewe haastig.... 'n mens sou sweer dat hy 
te laat vir die sinode is. 

,Mêre, sus Leen! Julle is al op? Ek dag ek 
kom kry julle nog in die kooi, toegetrek onder 
die kombers soos die son agter die wolke!” 

,Ons het die son nie nodig om vir ons te 
wys hoe lank dit dag is nie, boet Lammie.” 
Sy sê dit vrindelik want hy is tog hulle 
ouboet. 

Hy voel die steek nie eintlik nie, maar stap 
met 'n bedrukte gesig na sy ou moeder toe 
en groet haar eerbiedig. ,,Hoe gaan dit nog 
met moeder?” 

Sy trek die tjalie digter om haar skouers; 
die lug is effens te koel vir haar vanmêre. 
“Lena, jy kan gerus die agterdeur toemaak, 
my kind!” Sy wink hom op die stoel langs 
hare.... ,Nee, Lammie, ek voel deur die 
Goedheid nog gesond!'” en vra belangstel- 
lend na die kindertjies. Die skerp uitvalle van 
Krissie oor haar Lammie en ook Lena se seël 
daarop het haar droewig gestem. 

“My liewe moedertjie, dit gaan met hulle 
nog gelukkig goed deur die Goedheid van 
onse Vader; daar is niks te klae nie; hulle is 
gesond en eet hulle elke dag nog dik. Kosie 
was vanmêre effens knieserig oor `n doring 
in sy voet.” 

,Jy moet tog maar al te mooi na Kosie 
kyk. Daar kan dalk kwaad inkom. Jy weet 
mos dat ek al te gek na Kosie is! ” 

,Nee moedertjie, Ma is verniet bekom- 
merd om hom. Ek sal die doring vanmiddag 
uithaal, dan sal die ghriespleister hom effens 
losgetrek en saf gemaak het.” 

En verder gaan dit goed?” 
DO, ja my mammie, niks te klae nie, deur 
die Goedheid gaan dit eersteklas! 

,Maar weet jy watter praatjies hier rond- 
gaan, juis oor jou kindertjies, boet Lammie?” 

Sy bedrukte onderdanige houding slaan 
skielik oor na heftigheid. Vinnig draai hy sy 
groot kop met skerp oë na Sus Leen en sê 
bitsig: ,,Die wat agter my praat is my volk! ” 

“Ek wil darem sê, boet Lammie, praatjies 
maak gaatjies, en dis vir ons baie pynlik om 
hulle aan te hoor.” i 

, Wie is ons, sus Leen? Jy meen die praat- 
tjies lê die hele wêreld vol. Ek steur my nie 
aan hulle nie.” 

“Los hulle maar, boet Lammie, maar ek 
wil jou aanraai om in die belang van jou en 
jou huisgesin uit te spring. Ons sal wel kyk 
dat hier niks verkeerd met jou kinders ge- 
beur nie.” 

Hoewel Lambertus bedaard skyn, begin 
die moeder onrustig te word. ,,Lena, bly tog 
stil, my kind, al daardie kaf bring net erger- 
nis en sonde! ” 

“Ek weet wie die ergernis begin het,” sê 
Lambertus taamlik bedaard maar heftig ver- 
volg hy: ,Sus Krissie het my 'n ruk gelede 
gruweloos beledig, en dis sy die!” 

“Stil my kind! Krissie is 'n Bredenhand! 
Jy is maar net so! Julle moet mekaar ver- 
dra!” 

“Maar sy praat oor so baie waar sy geen 
rekenskap van kan gee nie. Ek het dan g'n 
liefde vir my kinders nie; ek behandel hulle 
soos honde, — ek is erger as 'n hond! Dis 
reg! .... Moeder moet my nou goed ver- 
staan, ek vertroetel en bederwe myne nie soos 
sy met hare doen nie, — ek bring myne op 
in onderdanigheid, om eerbied vir die ouer 
mense te hê en bo alles om God lief te hê .... 
Ons lewe maar tydelik op hierdie aarde, 
Moeder!” 

Hy stop sy pyp met stadige wysvinger- 
skrape uit sy tabaksak uit en kyk sy bewoë 
moeder aan, wat met geboë hoof onder die 
indruk gekom het. Sy skerm vir haar twee 
oudstes en bid dat die liefde bewaar mag 
bEy 

“Lena, bring tog vir jou ouboet 'n koppie 
koffie en 'n sny brood, my kind!” 

Terwyl haar dogter in die kombuis wer-. 
skaf, gee die moeder vir haar oudste seun `n 
sieling. — Sy ontvang gereeld 'n bedraggie 

van die kerk. ,,Jy moet maar vir jou kinder- 
tjies 'n stukkie vleis koop, Lammie, my kind, 
en kyk tog mooi na Kosie.” 

“Ja dankie, Moeder, ek sal!” Met 'n swaar 
sug steek hy die geldstuk in sy onderbaadjie- 
sak en kyk afgetrokke deur die tabak- 
rook.... Sy pyp kom op die tafel en die 
enge op die punte van sy linkerhand se 
vingers; hy doop die brood in die koffie en 
hap groot byte uit die dik sny. (Onder die 
gekou kry Lambertus se gesig 'n pynlike trek 
en sy oë staar na die voetstofie van sy 
moeder, 

,Wat hinder jou, Lammie? Jy lyk van- 
mêre vir my so ontroer in jou gesig.” 

Haastig kyk hy op. 'n Flou glimlag kruip 
weg in die kriewels van sy baard. ,,Nee, 

Moeder, dis sommer moeder se verbeeldent- 
`heid.... Ek dink nou net oor swaer Lewies. 
Hy het my mos vanmêre laat roep.” 

,Jy moet maar gaan my kind; altemit het 
hy 'n werkie vir jou om te doen.” 

“Ek sal hom vandag wel bykom, Moeder; 
ek is nie haastig nie. 

“En wat gaan jy vandag werk, Padnied 

,O, Moeder, ek het te veel te doen om op 
te noem. — Sus Leen dink altemit dat ek stil- 
sit. Ek sal maar net effens aanstip van wat 
vir my staan en wag. Die sersant het my laat 
roep om die perdestal `n sementvloer te gee; 
my tender is in. Ek moet 'n stel stoele maak 
vir jemand op die dorp, met gedraaide pote. 
Dit beteken ek moet spesiaal vir my 'n draai- 
bank maak en spesiale beitels daarvoor kry; 
want dit moet juis fyn riwwe oor die pote 
wees. Ek kan dit doen, Moeder. O ja! dis 
maklik! Maar moeder moet nou goed ver- 
staan, dis neën-en-twintig pote vir ses stoele 
en 'n rusbank, want die rusbank moet vyf 
pote kry en elke poot moet akkuraat net soos 
die ander een wees en van swart stinkhout 
gemaak. Daar lê nou juis my moeilikheid, 
Moeder; ek het nie swart stinkhout nie en 
waar is die geld om dit te koop? Werk ge- 
noeg, Moeder! .... dis onkans wat my in die 
pad steek!” 

,Ja, Lammie, ek verstaan, maar jy moet 
tog maar `n plan maak, my kind! Laat ek 
vir jou die goeie raad gee, my kind. Loop 
nou direk oor na Lewies-hulle toe. Moenie 


60 


| 


vir die duiwel 'n plek tussen julle gee nie.” 

, Wiel, Moedertjie, ek sal dan maar oorstap 
soontoe, maar ek wil reguit sê dat ek nie 
haatdraend is nie; ek voel net bitter beledig; 
hulle sal waarskynlik al vergeet het wat hulle 
gedoen het. Ek sal maar loop, Moeder .... 
As elke mens na homself kyk, dan sal ons op 
Sluis nooit hoor van sonde nie! ” 

HOOFSTUK IV. 
ge die Sluisloop, soos 'n duisend- 


poot op die voetpad, net so eienaardig 
as die koppie duskant, rus 'n rantjie op die 
vlakte en daarteenaan val die opstal van 
Louis du Toit dadelik in die oog. 

Jare gelede het hy 'n agentskantoor in die 
dorp gehad. Na die wêreldoorlog het hy sy 
standplaas na -Sluis oorgebring. Deur sy 
huwelik met Krissie het hy die eiendom ver- 
werf en die grootste grondbesitter van Sluis 
geword. Hy ontvang Lambertus in die 
stoepkamer, wat hy sy kantoor noem. 

Die kleiner gestalte, effens grys bokant 
sy ore, met `n kortgeknipte skimmel moestas, 
toon 'n natuurlike hartlikheid. 'Tog klink 
dit verwytend: ,,Jy stap mos hier verby die 
laaste tyd, ouboet. ËEk moes jou maar laat 
roep, want anders word jy soos 'n vreemde- 
ling.” 

“Ek moet van jou verskil, ou swaer! Die 
aantreklikheid moet van weerskante kom. 
Die distansie tussen ons is vir jou net so ver 
as dit vir my is.” 

“Reg, ouboet! maar die gewoonte het my 
bederwe. Jy het amper elke dag hier aange- 
kom. En toe jy skielik ophou was dit vir my 
snaaks.” 

,Dis maar die wêreld se beloop, ou 
swaer!” 

Vol wrewel het hy oor die halwe myl ge- 
stap, maar hier in die armstoel voor sy open- 
hartige swaer klim 'n swak gevoel van skuld 
in sy gewete en hy vervolg met 'n verskoning 
waaroor hy skaam voel: ,ËÉEk kan my draaie 
nie kry nie! .... Die werk wil my toedam 
maar die oorloop is te laag .... Die weer is 
gunstig, né? (Gaan jy baie mielies plant 
vanjaar?” 

,Soveel as wat ek in die grond kan kry 
.... Generaal Kemp gaan die sprinkane met 
alle mag beveg. 'n Mens kan hulle vanjaar 
uitskakel.” 

“Dit is ook so: die bedenkinge van die 
mense is vyandskap teen God. Dink jy nie 
ook so nie, swaer Lewies?” 

“Hoe bedoel jy nou weer, ouboet?” 

“Ek meen dat dit 'n verkeerde ding is om 
die raadsbesluite van die Here teë te werk.” 

Du 'Toit antwoord met 'n hartlike lag: 
“Ek glo nie dat jy meen wat jy daar sê nie. 
Wil jy dan altemit lê en doodgaan as jy siek 
word? Jy dokter mos! Wanneer die vlooie 
jou pak, sal jy nie probeer om die laaste ou 
vlooitjie dood te knip nie?” 

“Natuurlik ek sal; maar verstaan my 
goed! Daar is 'n groot verskil tussen siekte 
en 'n landsplaag. 'n Landsplaag kom soos 
'n spesiale straf van die Hoërhand; ons moet 
daarin berus; ons moet die kastyding eintlik 
liefhê. Die gevolge van ons sonde moet ons 
dra; 'n dief kry tronkstraf en as hy probeer 
om te ontvlug dan kry hy dit dubbeld.” 

,Nee, boet, jy praat nou deurmekaar en 
verwar die sake. Wanneer die boerdery- 
bedryf krank is, dan moet ons die oorsaak 
daarvan probeer wegneem. Diewe maak die 
maatskappy krank; hulle moet uit die pad 
uit, Selfbeskerming is 'n deug en of dit nou 
'n persoon of 'n plaasgemeenskap of 'n staat 
is, wat homself moet beskerm, dit kom op 
dieselfde neer. Maar ek wil jou die vraag 
stel: Sal jy help doodspuit as die voetgan- 
gers uitbroei?” 

As hulle my betaal, of as die regering my 
kommandeer, ja al te seker, swaer, ek is tog 
maar 'n dagloner; die werk en die gevolge 
van die werk kom op rekening van die per- 
soon wat my huur.” 

“Dan is die wêreld reg, besluit du Toit 
met 'n veelseggende glimlag. ,,Maar ek het 
jou laat roep om oor `n belangrike saak te 
gesels — wag net son oomblikkie, want ek 
wil in Krissie se teenwoordigheid met jou 
praat.” 

,Is dit dan so noodsaaklik dat sy daarby 
moet wees?” Bredenhand het al sy griewe 
teen die du 'Toits vergeet. Hier by sy swaer 
met sy beminlike maniere voel hy soos ouboet 
Lambertus, wel op sy hoede, effens agter- 
dogtig, maar sonder openlike kwessies. Vir 
Lewies se stil persoonlikheid koester hy 'n 
heimlike waardering, amper vrees om ver- 
troulik te praat oor wat hom daagliks in sy 
allenigheid soms kwel; maar nou Krissie by 
moet kom.... sy suster, wat hom as haar 
Ouboet moet respekteer, en nou die ander dag 
weer so gruweloos beledig het, nou leef die 
griewe in sy binnenste op. Sy hou haar soos 

` 'n voog oor hom en hy is mos g'n kind om 
deur haar bestraf en gekritiseer te word 
Hie 7 | 

Du Toit het weer gaan sit; 'n vraag spreek 
uit sy oë, sterk op Lambertus gevestig, wat 
swakkerig vervolg: ,Om jou die waarheid 
te sê het ek 'n aksie teen haar! Krissie is soos. 
'n stofwolk voor 'n donderstorm; sy maak 
die aarde donker voordat dit eintlik begin te. 
reën.” 

Louis se wese word vriendeliker. Sy vrou 
het hom van die woordskermutseling vertel. 
Die Bredenhands het opvliegende humeure, 
vernaamlik wanneer hulle gekrenk voel; maar 
Krissie het alweer geglimlag toe sy hom van 
die patalje vertel. Sou dit die rede wees 
waarom Lambertus sy huis gemy het? ,,Dis 
gevaarlik, ouboet. In enige aksie wen 'n 
vroumens dit altoos van 'n man. Wat het 
Krissie dan so danig gesondig?” 

,Jy neem dit te lughartig op. Ek nie, ek 
meen dit ernstig wat ek sê ` beweer Lamber- 
tus met 'n skyn van 'n glimlag in sy eenkwart 
skimmelbaard. ,,Sy het my bitter seer ge-. 
maak en my aangespreek asof ek 'n geweten- 

lose vabond is. Ek verseker jou dat ek net 
lelik sleg gevoel het daaroor. Ek is g'n klip 
nie, maar haar ouboet, swaer Lewies!” 

Julle Bredenhands is soos 'n winterveld 
waarin 'n vonkie val; 'n nat streepsak slaan 
die vuur met een hou dood! Jy voel nou nie 
meer sleg oor daardie nonsens nie, ouboet! 
Ek gaan vir Krissie roep! Julle kaas dan 
sommer afmaak!” 

Dit klink bevelend. Lambertus was te diep 
gekrenk om deur daardie paaimaniere van 
Lewies sy gemoed te sus. ,,Sit eers en luister! 
Belowe my dat jy met Krissie sal praat!” 

Du “Toit word ernstig. ,Ek wil nie vir jou 
seermaak nie, Lambertus, maar ek glo dat 
jy te fyngevoelig en te agterdogtig is.” 

,Nee, swaer, hoegenaamd nie, maar Kris- 
sie praat losweg van dinge en sake waar sy 
totaal buitekant staan. Jy moet haar onder 
die aandag bring dat sy haar woorde moet 
weeg.” 

“Hoe bedoel jy?” In sy verwonderde oog- 
opslag skemer 'n skyn van verontwaardi- 
ging. Sy vraag is so beslis dat Lambertus 
soetsappig word. 

“Ek meen maar net dat sy my baie seer- 
gemaak het met haar uitlatings.” Hy kan 
geen konkrete feite op die oomblik bymekaar 
kry nie. ,,Dit sal my laaste gedagte wees om 
my met julle huislike lewe te bemoei en ek 
verdra ook nie dat sy haar met myne inlaat 
nie! ” 

Nou verstaan ek dit glad nie! .... Jy 
meen dat Krissie haarself heeltemal moet 
verander, haar gevoel en liefde moet sy on- 
derdruk en onverskillig word vir jou en jou 
kinders? Pleks dat jy dit waardeer, Lam- 
bertus, wanneer sy openhartig, wat in haar 
gemoed is vir jou sê. Jy behoort dankbaar te 
wees dat `n vrou soos Krissie, jou eie bloed- 
suster, 'n oog oor jou kinders hou. 'n Vrou 
sien baie dinge raak waar ons mans geen oog 
voor het nie.” . 

“Ek meen dit glad nie dat sy haar moet 
onttrek nie! A nee! Ek is maar te dankbaar 
bly dat sy haar so dikwels oor my kinder- 
tjies ontferm; wat sou anders van hulle ge- 
word het so sonder `n moeder? Ek doen so 
wat ek kan vir hulle, wat ek kan bybring, 
bring ek; ek voed hulle op na my vermoë en 

my beste oortuiging en dan voel ek regtig 
seergemaak wanneer die mense met hulle 
aanmerkings en kritiek aankom en ek van 
die praatjies hoor wat van my liefdeloosheid 
rondgaan. Toe my vrou gelewe het was daar 
nooit so iets nie en ek sorg tog maar net soos 
vroeër. Dis die gemis, ou swaer, wat dit ver- 
oorsaak. Ek voel dit al te dikwels in my 
allenigheid; 'n huis sonder 'n moeder gaan te 
gronde. Ek sê vir jou” — 'n diep sug hik sy 
boesem uit — ,,ek mis my oorlede vrou baie! 
baie! My lewe is nie aangenaam vir my nie. 
Dis 'n kruis, ou swaer! Dis 'n kruis! — Roep 
maar vir Krissiel” 

Du 'Toit voel geroer. ,,Jy het ons volle 
simpatie, ouboet! Én Krissie stel soveel be- 
lang in jou kinders, dat ek juis op haar ver- 
soek jou vanmêre laat roep het. Ons wil met 
jou praat oor hulle en daarom moet sy daar 
bywees.” 

Lambertus kan teen wil en dank 'n swak 
gevoel van verset, deur du Toit weer opge- 
wek, nie onderdruk nie, toe hy alleen daar 
sit. Dis `n bemoeisug met sy sake waarteen 
sy gevoel van eiewaarde bots. Lewies het 


hom gewen met sy vriendelike maniere om 
kwessies op te los. Hy voel egter te hoog- 
.hartig om die swakheid te erken; hy kan sy 
man staan ook teenoor Lewies en baie maklik 
teenoor sus Krissie. 

,Mêre, ouboet! ËEk is regtig bly dat jy 
oorgekom het! Sy groet hom met 'n soen. 
,Ons moet die struweling van die anderdag 
maar vergeet. Daar is genoeg moeite in die 
wêreld om nog ons lewe ongelukkig te maak 
oor klein geskilletjies! ” 

,Ja, maar ou suster, jy is partykeer darem 
al te skerp met jou tong en 'n man ....” 

“Ek sal die tong-van-my se punt dan maar 
moet afsny, ouboet! ' val sy hom laggend in 
die rede. ,ÉEk wil gn oorsaak wees dat daar 
kwaaivriendskap tussen ons bestaan nie. 
Maar luister! Ons wil vir jou help! .... ons 
meen dit wel met jou, ouboet! Jy wil dit 
altemit nie glo nie, maar julle swaar gaan 
ons seer ter harte! Daarom het Loewie en ek 
besluit om jou Kosie by ons in die huis te 
neem. Wat dink jy van die plan?” 

Hoewel die gevoel van teenstand nog in 
hom roer, het die goedheid van Krissie en 

Lewies hom weekhartig gemaak. Sy suster 
haar woorde kom te rats vir sy positiewe om 


'n gedagte, wat sy gevoel kan vertolk, uit te 4 


dink. Hy is bewus dat hy `n lamlendige ant- 
woord gee. ,Ek sal met Koos praat, sus! Jy 
weet dat hy maar 'n eenkant geaardheid 
het.” Sy taal kom losser en strook meer met 
sy gevoel. 

Kosie sal moeilik met julle span saam- 
stryk; nie dat die fout by julle s'n lê nie; 
maar my span word so anderster as julle s'n 
grootgebring. Ek meen daar niks verkeerds 
by nie; maar ek is aan dié kant nog van die 
ou soort; ek wil my kinders nog in die ou 
paaie probeer hou! ” 

,Maar, ouboet, jy kan tog niks van my 
kinders se opvoeding sê nie?” val Krissie 
effens vinnig in, sodat Lewies voel dat dit 
nou sy beurt is. ,Gee hom 'n kans, Lamber- 
tus! Ek weet wat jy bedoel en jy is heeltemal 
reg! 'n Kind kan hom egter baie gou aanpas 
by 'n ander omgewing en vir Koos sal dit die 
beste wees.... Hy is nie sterk nie; vir 'n 
boer, of ambagsman soos jy sal hy nooit deug 
nie; maar ons sal hom laat leer, sodat hy 

later 'n gawe posisie in die maatskappy kan 
beklee, as die Here se wil daarby is. En dit 
is alles werd vir jou en vir die kind, nie waar 
nie? Sy toekoms!” 

,Ea ons sal hom vat as een van ons eie 
kinders, in niks sal hy gebrek ly nie! vul 
.Krissie aan. Die tabakrook wat bokant 
Bredenhand se massiewe kop uittrek, word 
witter en kleiner en haastiger. Hoekom lol 
Krissie alweer oor gebrek? Sy posisie is on- 
gemaklik. Die mense is te vriendelik; dis alles 
pragtig mooi, maar hy, as vader, sal sy seg- 
genskap oor sy seun verloor .... `n vreemde- 
ling vir sy eie kind word so te sêl .... Hy 
kan die mensliewende swaer en suster ook 
geen aanstoot gee nie.... Krissie moes die 
woord van gebrek nie gebruik het nie; sy 
kruip weer onverstandig in sy sake in. 

,Ons verstaan dat dit vir jou baie moeilik 
gaan om hier gereeld geld te verdien en wan- 
neer jy dalk eendag moet uitspring om 'n 
vaste verdienste te soek, dan sal jy altemit 
lank van die huis af moet bly. In dié geval 
loop alles teen Ousus aan, en Koos het die 
meeste versorging van julle alger nodig. 

'n Mens kan van Ousus nie verwag dat sy 
al die sorg van 'n moeder kan dra nie, is dit 
nie so nie, Ouboet?” 

Hier kry Lambertus gelukkig 'n aan- 
knopingspunt vir sy argument sonder om vir 
hulle seer te maak. Sy rug en blaaie word 
vierkantig, en selfbewus kyk hy vir Krissie 
met 'n skalkse glimlag in die oë. ,En wie sê 
vir jou, sus Kris, dat my huis altoos sonder 
'n moeder sal bly? Ek hoop tog nie om ge- 
durig so allenig my lewe, sonder aanspraak 
deur te bring nie! ”.... Sy gelaat herneem 
'n stroewe trek. ,,Maar ek bly julle dank- 
baar; ook vir die besorgdheid wat julle oor my 
kindertjies gevoel; julle bedoelings is seker- 
lik opreg; maar moenie die sake oordryf nie! 
Ek gee julle die versekering dat my kinders 
nie verwaarloos word nie. (Ons leef wel 
armoedig, maar hulle eet hulle mage trom- 
melvol en klere het hulle genoeg ....” 

Du Toit het sy Kaffer met die possak sien 
aankom. Hy voel ontstem omdat Lambertus 
so verkeerd is.... eiesinnig! .... hy maak 
sy kop hard .... los hom maar. Lewies ver- 
laat die vertrek om die possak te ontvang. 

Krissie is ook teleurgestel; baie van haar 
geesdrif is weg. Ouboet moet sy kop maar 
stamp. 'n Tweede vrou! .... Waar sal die 
sorg en liefde vir die arme goedjies dan be- 
lande? ,,Maar sê nou, ouboet, dat jy een van. 
die dae weer vir jou 'n maat gaan vat .... 
'n stiefmoeder is tog nooit `n eie moeder nie, 
en Kosie het baie liefde nodig, dit kan ek jou . 
verseker. Maar jy is hulle vader, jy moet self 
weet wat die beste is!” 


“lier is 'n brief vir jou Lambertus en dis 
nog al 'n in-diens-brief. Wat se besigheid het 
jy dan met die Goewerment?” Hy knipoog 
vir sy vrou en hulle glimlag skelmpies vir 
mekaar. Lambertus bekyk die groot envelop 
met verbasing. ,,Wat die drommel wil die 
regering van my hê? Ek voel maar wild vir 
sulke briewe!” Hy word ineens so opge- 
wonde dat sy hande bewe. ,,Jong, hoe die 
drommel verstaan ek dit dan nou? Sy hart 
bons in sy keel en na 'n afsluk vervolg 
hy.... slLewies dit lyk vir my net danig 
na 'n aanstelling as sprinkaanbeampte 
hierdie! ” | 

My mapstieks! veels geluk, ouboet! ,... 

Verskoon my net 'n rukkie .... ek moet die 
pos afgee.” 

En Krissie soen hom op sy voorkop, terwyl 
hy sprakeloos daar sit. 

,Die ander dag het jy mos kwaad geword)! 
Maar nou gaan ek die geheim vertel, boet 
Lammie! Loewie sou sekerlik die aanstelling 
gekry het; hy was so goed as benoem, maar 
toe wou hy dit nie aanneem nie, omdat hy 
jou die kans wou gee en hy het toe vir jou net 
sterk aanbeveel, en hier is jy nou vandag ons 
 sprinkaanbeampte, Ouboet .... Nou sal jy 
binnekort jou hande vol hê. Na hierdie reën 
sal die voetgangers vol oor die vlakte uit- 
broei; en dan sal jy dae agtereen van jou 
huis af weg wees.... Ek dink dat jy Kosie 
maar by ons moet bring, of hoe sê jy?” 

Hy is oorweldig! Sonder argument kan 
hy slegs met gebroke woorde sy toestem- 
ming gee. ,,Krissie, my sus! .... ek bly julle 
dankbaar! Ek sal laat ons sy Me ek 
meen sy klere agtermekaar sit. 

HOOFSTUK V. 


De Toit druk hom hartlik die hand. ,,Jy 

moet die safte plekkie vir die 
sprinkane in jou gewete maar ` hard maak, 
Ouboet!” 

,Soos ek vir jou gesê het ag ek dit ver- 
keerd om die plaag te bestry; maar as hulle 
my daarvoor huur, dan moet die regering 
hom verantwoord. Ek word net 'n loontrek- 
kende amptenaar en moet my owerheid dien; 
dis volgens die Bybel. Ek sal my werk deeg- 
lik doen .... 'Tot siens!” 

Die eerste vyftig tree stap Bredenhand 
met `n vaart asof sy nuwe werk hom jaag, 
so onder die oë van die twee daar op die 
stoep; dog gaandeweg bedaar hy en begin 
sy posisie te besef. Hy was sy selfbeheer 
so'n rukkie kwyt. Die woorde het sy mond 
ontsnap; hy kon nie behoorlik dink nie. 
Hierdie aanstelling het ook te onverwags 
op hom afgekom. Nou kan hy weer wik en 
weeg en deurdink. Hy word oor sy swak- 
heid ontevrede. Flus was hy paphartig 
soos boet Sarel voor sy troue. Krissie was 

SOOS 'n Ouer suster wat haar boetie deur sy 
skoolwerk help.... Na reg het hy nou 
verpligtings teenoor swaer Lewies-hulle; hy 
voel dat hy sy vaderskap vir 'n baantjie ver- 
 kwansel het, en dat dit boonop van hom 
verwag word om dankbaar te wees.... Sy 
persoonlikheid is gedaal; die hulp verneder 
hom en hy het die hulp tog nie nodig nie. 

vernaamlik nou nie! Én teen die HANS D 
ring stoot die onderstroming van sy gemoeds- 


lewe 'n kompleks van eiewaarde, onafhank- 


likheidsgevoel en trots. — Krissie-hulle mag 
om die dood nie merk dat hy hulle as sy 
weldoeners beskou nie .... En toe hy tot die 


konklusie kom voel hy meer tevrede en gee 
sy gedagtes oor aan die aanstelling, wat sy 
verdrukte eiewaardigheid laat opleef. Die 
benoeming gee hom die mag om elke boer in 
sy afdeling op te roep, wanneer daar nood 
is, soos 'n veldkornet sy burgers in tye van 
gevaar .... Selfs swaer Lewies staan onder 
hom .... Die praatjies oor gebrek en al dié 
kaf sal nou ook 'n end kry. Met 'n sekere 
inkomste elke maand sal die versorging van 
sy huisgesin makliker gaan ...., Ousus het 

mos gepraat oor mieliemeel.... Dan maar 
eers na Fisher toe om alles te bestel wat hy 
vir die huis nodig het. Die Jood sal sy oë 
uit sy kop uitkyk; want hierdie slag is hy 
nie verleë nie; hy kan nou order! Alles kan 
hy nou op skuld kry; die waarborg om te 
betaal dra hy in sy sak. 

In sy gewone stugge houding, wanneer 
hy met Lambertus te doen het, ontvang 
Fisher die man wat al die ambagte ken en 
tog sy swakste klant is. Bredenhand kry net 
krediet wanneer hy 'n werk vir hom verrig 
en die winkelier se gewone vraag: ,,Wat 
kan ek vir jou doen?” klink amper kwet- 
send. So voel Lambertus dit vanmêre; 
vroeër het dit hom nooit so danig opgeval 
nie; hy is nou fyn gesnaar en die houding 
van die Jood hinder hom .... Hy is nie oor 
hom verleë nie! Fisher is mos nie die enigste 
winkelier op die wêreld nie! .... Op die 
dorp is alles baie goedkoper as hier op die 
platteland .... Wat sal hom belet om 'n 
kar en perd vir hom aan te skaf? In `n halwe 
dag ry hy dorp-toe en terug! Fisher moenie 
te gerus vir hom wees nie! Hy sal nog na sy 

klandisie vryl.,.. Bevelend vra die be- 
ampte: ,,Hoe staan jy dan vanmêre so uit 
die haak uit Fisher, asof jou brandkas oop- 
gebreek is? Jy moet mos ook bly wees dat 
dit reën, man! Die boere kan mos nou ploeë 
en geldmaak en vir jou betaal! As ek jy is 
sal ek vandag net in my skik wees!” Die 
Jood se amper oorbluf-verwonderde oë het 
hom 'n stil genot gegee en hy kry lekker — 
wyl hy luister: ,,Jy lyk vanmêre uit die 
haak uit! Die reën het seker vir jou geluk 
gebring, want jy is al te opgewek!” sê 
Fisher met 'n gemaakte lag, want hy voel 
kriewelrig. ,,Die boere kan ploeë, ja, maar 
vir die sprinkane saail Wanneer sal hulle 
vir my betaal?” 

,Die sprinkane is uit die kwessie uit; hulle 
sal die gesaaide nie kry nie, Fisher; die oes 
is joune! Maar, kyk hier, ek wil hê dat jy 
nou op die daad 'n sak mieliemeel en 'n sak 
boermeel na my huis toe opstuur; hulle het dit 
baie nodig daar! en twee sielings se vleis.” 
Die geldstuk van sy moeder kan hy vir sak- 
geld hou, dis min genoeg! 

Fisher is dronkgeslaan. Hy voel die nei- 

ging om vir Bredenhand 'n afjak te gee, met 
sy bluffende houding. So'n bankrotte ,,Jack 
of all trades N Hy sal hom maar inbind, sy 
kant skoonhou. Met 'n kille spotlag kom hy 
by Lambertus voor die toonbank staan. ,,Jy 
kan alles van my koop, alles, my besigheid 
ook; solank as jy net die geld daarvoor 
bring.” 

“Het ek jou al ooit verneuk?” vra die be- 
ampte hooghartig. 

“Lk sê nie so nie; maar opskryf died ek 
nie; jy weet mos dat jou werk jou rekeninge. 
betaal en nou is hier geen werk vir jou nie. 
As ek skuld gee dan moet ek sekuriteit daar- 
voor hê!” ! 

,INee, Fisher, nou maak jy 'n groot fout. 
Die mense wat al soveel jare met jou handel, 
moet jy tegemoetkom, dan koop hulle altoos 
meer. Jy maak nou 'n groot fout!” 

Die winkelier slaan hartlik laggend 
Bredenhand op die skouer. ,,Jy kan my niks 
leer hoe om besigheid te drywe nie. Ek het 
groot geword in besigheid. Goed, jy kan 
koop, tot twintig pond toe, Bredenhand, as 
jy net `n brief van meneer du Toit saam- 

bring. Kom bring vir my 'n waarborg en ek 
sal jou skuld gee, soveel as jy wil hê, dit maak 
gn saak nie! ” 

Toe kry die beampte die df WAL om sy 
aanstelling te toon. Hy druk dit met `n 
astrante gebaar onder Fisher se neus. ,,Deê, 
lees! .... en praat dan nog!” 

“Hoekom moet ek lees?” Die vraag klink 
geringskattend. 'n Waarborg kom nie in 'n 
groot koevert nie en van Bredenhand se 
briewe hoef hy niks te weet nie. Maar die be- 
ampte staan manhaftig as 'n majoor voor sy 
regiment, beklop die aangebode dokument 
met sy linkerhand en sê indrukwekkend: ,As 
jy dit dan nie wil lees nie Fisher, dan sal ek 
vir jou sê wat hierin staan; hierdie is my 
aanstelling as die sprinkaanbeampte van 
Sluis! " 

,laat ek sien! `' sê die winkelier ongelowig 
én gryp haastig die brief uit die growwe 
hande uit, terwyl Bredenhand hom met 'n 
blik van meerderwaardigheid opneem. 

,Jy moes dit dadelik vir my gesê het, 
Bredenhand. Ek vra 'n waarborg; — goed 
daar is hy mos! Die skoolmeester se waar- 

borg is sy salaris. Du Toit sn is sy besitting 
en joune is jou amp! ËEk weet dat julle sal 
betaal, julle is almal eerlike mense, en as jy 
vir my jou bestelling gee, dan sal ek dit 
opskryf.” — Die koopman se wese het tot 'n 
gryns vertrek, `n vrindelike gryns, terwyl hy 
na sy plek agter die toonbank teruggaan, vol 
planne. Hy skrywe al en roep sy jong: 
,Simon, span die trollie in en bring die goed 
netnou na die baas se huis toe! .... En wat 
wil jy nog meer hê, Bredenhand? 'n Sprin- 
kaanbeampte kan mos nie te voet gaan nie. 
Ek het 'n paar goeie perde. 'n Skuldbewys 
sal goed wees. 

n Perd... Ja, die Jood is reg... om 
al die plase de ie oo aal hy 'n perd moet. 
hê.... n perd, saal en toom .....! Sy gevoel 
van eiewaarde styg dominerend op in sy ge- 
moed en sy geestesoog skitter by die aanblik 
van die sprinkaanbeampte te perd oor die 
paaie van Sluis se omgewing. 

'n Skuldbewys van twintig Dodd sterling 
word daardie dag in Fisher se kantoor ge- 
teken, betaalbaar in die bank op die dorp, 
oor twee maande vanaf datum.... 

Nog nooit het Bredenhand se rooi skim- 
melbaard so haaks met sy bolyf uitgestoot 
en sy blaaie so vierkantig uit sy romp uit soos 
nou nie. Dit lyk of hy alles op die aarde 

uitdaag, soos 'n kalkoenmannetjie die trop, 
terwyl hy daar op die vosperd oor die pad 
trippel. Die mense wat hom sien is ver- 
slae .... Toe, praat nou nog! Die tonge roer 
hulle en gedagtes is vol gissinge. 

Die beampte word gaandeweg weer die 
Bredenhand van vroeër en 'n herbore besef 
van eiewaarde, solank versmoor deur sy af- 
hanklikheid, laat hom nou baasspelerig voel 
teenoor sy ewemense. Hy sal so'n heen en 
weertjie by Sarel se huis aanry om sy moeder 
gelukkig te laat voel. 

Die rimpelgesig trek nog meer opmekaar 
van hoogmoed en vreugde. Ook sy het al- 
 toos geweet wat in Lambertus steek. Sy oor- 
lede vader was 'n vername persoori in die 
kerkdiens en ook op politieke gebied, en 
Lammie gaan ook so'n gesiene man word. Die 
mensdom wil dit net nie weet nie, wat werk- 
lik in Lambertus steek. Miskenning was tot 
nog toe sy grootste struikelblok in die lewe. 

`Die praatjies sal nou 'n end gee en die vrede 
in die familie sal bewaar bly. Haar ou 
moederoë lig met 'n kinderlike DERE, p 
haar oudste kind. 

In die huis, alleen met Klein die 
het Ousus haar al bekommer. Die vader se 
plannemaak ken sy; gewoonlik het hulle `n 
. lang asem. Hulle loop vereers uit op `n lening 
' ` hier of daar, en wanneer haar pa dan eendag 
weer 'n werkie kry, moet sy omtrent alles 
wat inkom netso weer uitgee. ln stille 
onderwerping aan haar lewenslot doen sy 
meesal haar pligte, dog dit gebeur dikwels, 
soos vandag die geval is, dat sy behoefte 
gevoel om te murmureer. Die wêreld behan- 
del haar onbillik; dis die grondtoon van 
haar mymering. — Haar lot verskil so 
hemelsbreed van dié van haar porture. Van 
maats kan sy nie praat nie, omdat sy nooit 
met hulle soos maats kan omgaan nie. Sy is 
gedoem om 'n moeder te wees lank voor 


haar jare. Dit maak haar afgemete, koel, 


en smoor die begeertes van haar jeug. So 
onnatuurlik, ouderwets draai sy in die 
kringloop van haar pligte, oud voor haar 

tyd. Sy moet soos 'n grootmens saam met 
tant [een en Ouma, ou klere sit en lap en 
verstel, dikwels na hulle stemmige rede- 
nasies luister en die vermanings aanhoor, dat 
sy die wesies en Pa tog al te goed moet op- 
pas en versorg .... 

En wanneer sal die mieliemeel dan ein- 
delik kom vandag? Dikwels vergeet haar 
pa wat hy beloof het. Hy moet so baie 
rondgaan om werk te soek vir sy ambag 
en hy is so vol bekommernis dat die tekort 
in sy huis hom ontgaan. Én dan dink die 
familie sleg daarvan .... dis 'n ewige skan- 
de! Hulle leef armoedig, reg genoeg; dis 
maar leen en terugbetaal, maar hulle bly 
darem aan die gang. | 

Dis nou amper twaalfuur .... Sy sal maar 
self weer 'n plan moet maak om twee borde 
mieliemeel te leen .... 'n emmer sal te swaar 
wees om te dra.... 'n Kind soos Klein is 
vrypostiger as syself en die mense sal nie 
Sommer iets vir haar weier nie. 

,Klein, vat nou hierdie slopie en kry by 
tant Krissie twee borde mieliemeel vir ons 
en, sê vir tant Krissie dat Pa vandag 'n plan 

sal maak, en dat ons dit dadelik sal terug- 
bring: onthou nou mooi, gehoor?” 

,O ja, Ous, ek het! Ek sal hardloop!” 
Ousus volg haar vinnige sustertjie met oë 
groot van weemoed. As sy eendag 'n stief- 
moeder moet kry .... Haar pa kuier dikwels 
Saterdagaande en soms ook weekaande .... 
sy weet nie waarheen nie; maar hy het 
gereeld sy Sondagsklere aan en as 'n wewe- 
naar in die week sy Sondagsklere aantrek, 
dan gaan hy vir hom weer 'n vrou soek. Sy 
kry haar pa jammer, want hy is baie alleen; 
maar sy kan haar in die hele omtrek van 
al die mense wat sy ken, geen enkele vrou- 
persoon in haar oorlede moeder se plek 
indink nie .... wat sal van Klein word as Pa 
'n stiefma in die huis bring? En van Kosie? 
En Ouboet? Sy sal haar man kan staan, 
want sy is al gewend om 'n huis te regeer; 
maar sowaar, as die stiefma 'n hand teen 
hulle optel, sal sy sommer reguit dit vir haar 
pa vertel. Die swaar van die lewe moet tog 
nie vir hulle ook vang nie, soos dit vir haar 
gevang het....! 

Haar dromerige groot oë dwaal oor die 

ruimte. Verlede jaar was sy nog op skool; 
daar was sy doelgooier van die eerste korf- 
balspan .... Hulle het so lekker gespeel en 
uitgery na die ander skole toe en die hele 
pad deur gesing.... Haar ma se dood het 
onverwags gekom en skielik haar lewe in 
bande vasgehou .... Arme Pa kry swaar en 
sukkel vreeslik om werk te kry! Sy moet 
maar baie goed vir hom sorg, dan sal hy nie 
sommer 'n stiefma in die huis bring nie. Sy 
sal dit wel agterkom as haar pa so'n plan het, 
want 'n pa sal tog sekerlik dit vir sy dogter 


bekend maak .... Hier kom Klein met die 
sloop oor haar skouer.... Die water kook 
al amper .... 


, Wat sê tant Krissie, Klein?” 
,Ous, tant Krissie lag net en sê dat Pa so 
aanstellerig as 'n sprinkaan is.” 

Ousus word verontwaardig. ,,Hulle het 
altoos iets oor Pa uit te waaie! Omdat ons 
vanmêre 'n halwe brood en nou die handjie- 
vol mieliemeel laat vra het; nou dink hulle dat 
Ons soos sprinkane vreet. Oom Lewies het 
seker dit vanmêre vir Pa verwyt, dat ons so 
dikwels daar iets kom leen!” 

,Ous, en tant Krissie het nogal gesê dat sy 
baie bly daaroor is!” 

“Dit wys jou hoe onderduims dat hulle 
is.” 

,Ja, Ous, en oom Lewies is ook baie bly! ” 

,Los maar vir hulle Klein en loop haal vir 
ons water terwyl ek solank die pap aan- 
roer. 

Fisher se trollie hou voor die deur stil en 
die jong vra waar hy die meel moet aflaai. 
Haar blik skuif vraend van die Kleurling 
na die twee sakke op die voertuig en dan 
weer na Klein. Dis 'n fout. Simon het seker 
baas Fisher verkeerd verstaan; maar Simon 
hou vol dat hy hier moet aflaai. ,,Die 
oubaas het die goed gekoop by die winkel en 
hy loop saam met baas Fisher saam met 
die perde. Nou hy kom saam met die vos- 
perd by die pad! Nee, hy is reg so, Nonnie, 
die goed hy moet hierso by die huis gelaai 
word.” 

“Nou ja, dan moet dit glo maar in die 
kombuis kom,” besluit Ousus nog half on- 
seker. Son wonder het nog nooit gebeure 
vandat haar pa sy grond verkoop het nie. 

“En Outa, jy sê die oubaas kom op 'n vos- 
perd?” Hy het hom dit seker verbeel. 

,So. roerie-waar, my Nonnie; hy ry soos 
die poliesman, maar die vosperd, hy trip- 
pel. Dis Rusland, Nonnie, maar hy trek nie 
by die dubbel nie, hy trek net by die single; 
maar eintlik hy is die ryperd, my Non!” Sy 
Oorlams oë het al geswaai na die koffie- 
ketel op die es, en die oortuigende stem ver- 
swak tot 'n geheimsinnige gefluister: ,,My 
Nonnie, het my Non dan nie vandag 
vir baas Fisher se jong 'n bekertjie koffie 
nie?” 

Ousus sou vir hom 'n ketel vol kan gee, 
dankbaar en verwonder as sy is. Dis 'n uit- 
koms hierdie so heerlik as die droom van 
Jakob. Die Heer het vir haar pa gehelp! 
Sy sal sommer direk die twee borde meel vir 
tant Krissie terugstuur en vir hulle wys dat 
hulle nie soos sprinkane alles wat voorkom 
Et nié... Loop gou, Klein; maar jy 
vertel ie ks nie, gehoor! ” 

In haar ontroerde blydskap jubel duisend 
dankgesange, wat uiting vind in haar spon- 
tane lied: ,,Moenie huil nie, moenie treur 

nie, die jongetjies van Sluis kom trug! ” Sy 
is skaars bevoeg om in so'n oorvloed te oor- 
lê. — Sal sy 'n stukkie vleis braai? — Nee, 
wag tot Pa kom! — Bêre dit maar in 'n skot- 
tel weg. Sy dek die tafel dralend in die. 
kombuis. 

Met militêre houding kom Bredenhand 
op die vosperd aangetrippel. Sy aangesig is 
streng en sy oë speur oor die omgewing asof 
hy noual op 'n inspeksie rondry. ,,Hier kom 
Pa, Ous!'” roep Klein. Die kinders kom 
agter die kombuis se onderdeur en staan hul 
vader met oop mondjies en aangaap. Vier 
wonder-groot verbaasde kinderoë volg elke 
beweging van hul indrukwekkende, swyg- 
same vader. — Pa klim af, gooi die toom 
oor die perd se kop, lig die saalklap op, 
maak buikgord los; die stiebeuels blink en 
kom klinkend gekruis bo-oor die saal. Hy 
kom met die saal oor sy arm, met perd en 
al na hulle toe. Hulle skrik effens vir sy 
eerste woorde: ,,Sit die saal op die gereed- 
skapkas in die hoek, Ousus!” — Hy knel- 
ter nou die perd .... ,,Klein, kyk na hom 
dat hy nie oor die koppie gaan nie! Jy ook, 

Ous! Hy sal soontoe dwing! Bêre dan die 
saal soos ek jou gesê het!” 

Sy staan sowaar nog met die ding in haar 
hande asof niks besonders gebeur het nie. 
Hy gaan op sy stoel sit in die voorhuis en 
lees op sy gemak die instruksies van sy amp 
deur. 

Ousus brand van nuuskierigheid, maar is 
te sku om iets te vra. Daardie papiere sal 
sy wel in die hande kry .... Haar pa is met 
groot sake deurmekaar! Benydenswaardig. 
rustig blaas Lambertus sy rookwolkies in die 
voorvertrek op en dwaal in die paradys van 
sy gedagtewêreld. 

Haar pa sal nie altoos so geheimsinnig 


bly nie.... Dit sal wel iewers uitlek. .... 
Daar kom die kinders, nou kan ons maar 
Ma bet... 


Ouboet en Koos kom baie stadig oor die 
pad. Die jongste hang aan sy ouboet se 
skouer, wat hom met sy arm om die lyf 
vorentoe help. Klein hardloop hulle tege- 
moet: haar oë straal bly, en opgewonde roep 
sy: ,Pa het 'n perd! .... Ons word nou ryk 
.... Daar loop hy en ek moet na hom kyk!” 


91 


“Ag wat! dis sommer een van Fisher se 
perde! Loop roep vir Ous! Koos kan glad 
nie loop nie! ” 

Hulle bring hom in die kombuis; sy groot 
gesig verwring van pyn; die taaie uithou om 
nie te huil nie breek: ,,Hy is te seer, Ous!... 
My been is ook baie seer, Ous! 

Nog verbyster deur die raaiselagtige ge- 
'beurtenisse, kan Ousus nou haar gemoed 
lug; geluk, besorgdheid en liefde en hart- 
seer maak haar senuweeagtig. ,,Stil maar, 
my boetie; hy sal netnou bedaar as jy rus! 
.... Wat gaan nou aan, Ouboet? Kyk daar 
in die kombuis.... reken bietjie, meel en 
vleis en 'n saal en 'n toom!.... Wag maar,. 
Kosie, ek sal vanmiddag 'n broodpappie op- 
sit! Stil maar, my boetie!l.... Pa kom so 
ewe stilweg op 'n vosperd aangery .... Laat 
jou voet op die bankie rus, Boetie! Sol .... 
Ek is vandag dom, Ouboet ....!” 

“Ek ken die perd!” sê Ouboet op `n toon 


asof hy verongelyk voel.... ,,Sy naam is 
Rusland .... Hy trek ook in die kar: sonder 
n maat .... Nou kan ek tog ook perdry 


... Simon sê hy trippel op 'n akkoord!” 

Ous werskaf net so deurmekaar as haar 
gedagtes. ,Ons weet nie of dit Pa se perd 
is nie, altemit het Pa dit net geleen.... 
Loop haal vir my 'n lappie, Ouboet. Ek 
skep die pap op!” Bedees stap sy voorhuis- 
toe: ,,Sal Pa kom eet asseblief?” sê sy baie 
eerbiedig en neem toe Koos se voet onder be- 
handeling. Die vader het sti binnegekom 
en kyk gestreng na Ousus se gedokter. ,, Wat 
maak julle nou? Wag met daardie gepap- 
pery; laat ek die voet sien! As hy moet uit- 
sweer duur dit te lank, en Koos kan nie so 
lank uit die skool uit bly nie. Mêre is dit 
Saterdag en Sondag daarby .... Maandag 
sal hy goed kan loop.... G'n lammervan- 
ger oor my drumpel nie! 

Hy frommel in sy gereedskapskas en 
daarna stryk hy sy knipmes enkele male oor 
die boleer van sy skoen, voel die sny en sê: 
,Kom Koos, ek sal mooi werk en jou nie 
onnodig seermaak nie! Jy moenie ruk nie, 
Koos!” 

,Ja Pa, ek sal nie ruk nie!” Die outjie 
verkeer in doodsangs, maar g'n kreun ont- 
snap hom nie; sy oë is net twee plooie en 


93 


sy mond trek pynlik opmekaar, sodat Ouboet 
vir die komieklike gesig sy mond moet toedruk 
om nie te lag nie; inwendig krul hy van 
plesier. Klein het die perd vergeet. — Ousus 
is g'n kind om sommerso weekhartig te word 
nie, maar vandag voel sy so omgekrap, dat 
haar gemoed haar volskiet oor die angs van 
haar boetie. Klein huil suutjies omdat sy 
trane in Ousus se oë sien. 


Met vaste hand, bedaard en kundig, asof 
die snykuns ook sy ambag is, slag Breden- 
hand die dik, skurwe, vuil soolvel van die 
geswelde voet al om die doring af; en toe 
die ooplê, vat hy hom met 'n plukaan, waar- 
mee hy ook al tande uitgepluk het, en trek 'n 
doring van 'n doring uit. ,,Jy moet kyk waar 
jy loop in die vervolg, Koos! .... Nou kan 
julle maar 'n ghriespleister opsit vir die vuil! 


kan nou maar eet, kinders! ” 


Die gedoente met Koos bring die planne 
met die outjie skielik op die voorgrond. Die 
groot gebeurtenis het sy belofte aan Kris- 

sie heeltemal verdring en terwyl die viertal 
om die kombuistafel sit, kom 'n rebelse gees 
daarteen op. Het hy dan so tekort geskiet in 
sy vaderskap, dat hy die kroon hom moet 
laat ontneem? Nee, daar bestaan gn rede 
voor nie.... hy mag ook nie.... behalwe 
sy doopbelofte, ,om in de voorzeide leer te 
onderwijzen, of te laten onderwijzen, bind 
hom ook die belofte aan sy oorlede vrou op 
haar sterfbed: ,,Lambertus moet tog nie jou 
kindertjies uitmekaar maak nie,” waarop hy 
plegtig ,Ja, Mammie ek belowe jou dit,” ge- 
antwoord het.... En al hierdie bindende, 
kragtige beloftes het glad nie in sy harsings 
opgekom nie toe hy vanmêre so paphartig 
vir Krissie hulle weerstaan en eindelik as 'n 
oorblufte skepsel ingegee het. So kan 'n mens 
OOp-oë sonde doen, onskuldig in die grootste 
moeilikhede verval. Nee wat!.... daar moet 
'n kinkel in die draad kom! Hy is mos nie 
gekontrak nie ....! 

,Ouboet, bring jy vir ons die byl, die 
hamer en die saag, en dan help jy vir my om 
'n skuilinkie vir die perd te maak.” 

,Het Pa vir Rusland gekoop?” vra 

Ouboet vrypostig met 'n skamerige vreugde 
in sy Oe, 

Rusland, of wat-se-land, hy mag daar- 
die kaffernaam nie hou nie: sy naam is van 
nou af, Poon!” ,... 

Die geur van gebraaide vleis deurtrek die 
huis. Ousus wil graag 'n lekker ete berei; 
sy het altoos dit begeer en is so gewillig as 
die beste moeder, as daar net is, maar dis 
vandag 'n dag van wonderwerke .... Hoe- 
kom bly haar pa dan so geheimsinnig? Hy 
kon vir haar tog maar vertel het van wat 
aangaan; dit maak haar effens hartseer, 
want sy is tog sy oudste kind en die moeder 
van die huis so te sê, maar Pa bly dig en 
streng soos `n klapper met lang baarde en sy 
snak so na 'n glimpsie van vertrouelik- 
heid... 

Teen die ligblou mure van die kombuis 
wikkel in die kers se skynsel, die skaduwees 
van al die huisgenote behalwe sy wat suut- 
jies heen en weer loop. Die kinders staar in 
blye vooruitsig na Ousus se gewerskaf en 
die geur maak hulle honger; selfs Koos ver- 
geet sy pyn. Bredenhand is hoogs tevrede 

oor die stemmige gedrag van die kinders. 
Hulle word goed opgevoed, praat nooit on- 
nodig nie, net wanneer hy iets vir hulle vra; 
— en hulle gedagtes is vol vrae soos hulle 
hier sit, dit weet hy. Dit lyk na verwaar- 
losing!.... Bogpraatjies!.... Hulle is goed 
gebrei vir die lewe .... Koos sal hom uit sy 
plek uit voel by swaer Lewies. Hy is aan 
die stemmigheid, die toon van eerbiedigheid 
gewend en sal in die luidrugtige lewe daar 
nie aard nie .... Ja, dis sy roeping as vader 
om baie streng te wees in die opbou van 'n 
kristelike huisgesin. Dit keer losbandigheid 
en gee die kinders ernstigheid en krag om die 
verleidings van die wêreld te trotseer. 
Bredenhand het die gewoonte ingevoer 
dat elke kind, wanneer hy klaar geëet het, 
sy bord effens vorentoe moet skuif, daarna 
opstaan en duidelik verklaar: ,Dankie, Pa, 
ek is versadig! en dan moet hy stil sit tot Pa 
klaar is met die boeke-vat. Dit gee hom die 
versekering dat almal voldaan is en tevrede, 
hoe gering die ete ook al mag wees. — Daar 
steek baie in son gewoonte! Dit leer ordent- 

openhartigheid teenoor die vader, wat hulle 
dan beskou as die versorger en dit gee hom- 
self die tevrede gevoel dat sy kinders ver- 
sadig iS .... 

Na die boeke-vat, wat hy vanaand met 'n 
besonder ernstige dankgebed afgesluit het, 
vra hy vir hulle wat hulle van die gelesene 
onthou het, Vir hom was dit weer so tref- 
fend, die genade van die arme en die ver- 
werping van die ryke. Die rykdom van die 
armoede is nie van die wêreld nie! .... 

“En wat het jy onthou, Sus?” Sy staan 
op en sê nogal rats: ,,Pa, ek het ge-onthou 
dat Pa gelees het van die kameel wat deur 
die oog van 'n naald gaan.” 

“Die Woord sê eintlik kemel, Ousus, maar 
dis dieselfde; hulle het in die dae van die 
omwandeling van onse Here op die aarde, die 
woord maar net anderster gespel. Die Here 
wil ons laat verstaan hoe moeilik dit vir 'n 
ryke is om in die hemel te kom. Dis baie 
makliker vir n kameel om deur die oog van 
'n naald te gaan. Julle weet mos hoe yslik 
groot 'n kameel is, hy staan met sy kop 
goed so hoog as die nok van hierdie huis.” 

Klein bring skielik haar handjie voor die 
mond om 'n kreet van verbasing te keer. 
Koos se oë fonkel in sy groot vaal kop, en 
Ouboet wil al maar vorentoe dwing, so luis- 
ter hy. Ousus staan nog steeds eerbiedig, 
want haar pa praat eintlik direk met haar. 
,Sy nek is so lank as 'n breipaal, sy pote 
soos die verandapale van Ouma se huis; maar . 
sy lyf is nie so danig groot nie; hy is in een 
woord 'n baie ongemaklik geboude dier. En 
julle weet hoe klein die oog van 'n naald is, 
en nou kan julle self begryp dat 'n ryke 
nie in die hemel kan kom nie. Dis te sê, 
hy moet sy rykdom laat staan en eers arm 
Word .... oit maar, Ous!..... En Ouboet 
wat hê-jy onthou?” 

Die seun staan met sy kop amper op sy 
regterskouer, verleë en bang. Pa het, wat hy 
onthou het, glad uit sy kop uit gepraat en 
nou 1ê 'n bestraffing voor. Maar gelukkig 
kry hy gou-gou `n gedagte. ,,Pa, ek het die- 
selfde ge-onthou wat Ous onthou het!” 

Bredenhand kyk hom vir enkele sekondes 
streng aan, en hy sien ook ses ander oë, wat 
wondervreemd gloei, soos oë van jong kal- 

wers wat geskrik het. ,,Sit maar, Ouboet 

... Ek wil maar sê dat die gelykenis my 
ook besonder getref het. Ons moet nie na 
rykdom streef nie, kinders!” 

'n Paar sekondes doodse stilte volg, daar- 
na 'n diep sug van Bredenhand. ,,Kinders, 
vandag was die liewe Here ons besonder 
genadig gewees. Ëk kan vanaand ook met 
die psalmdigter uitroep: ,Ik zal den Here 
loven met mijn gansche hart! ”' Kyk, ons huis 
is vol kos vanaand. Die tyd van skaarste is 
vir ons verby. Kinders, ek is vandag aange- 
stel as die sprinkaanbeampte van Sluis.... 
Julle kan nou maar opstaan, kinders! " 

Vir Ousus gaan daar 'n lig op en sy voel 
hartseer oor haar bose gedagtes omtrent tant 
Krissie-hulle; maar tog jubel dit weer in haar 
gemoed. 'Terwyl sy die skottelgoed omwas, 
sing sy baie suutjies: ,,Die jongetjies van 
Sluis kom trug.” 

HOOFSTUK VI. 


E die Melderheid van Jaterdagmêre se vroeë 

lig is Bredenhand op die koppie voordat 
die son bokant die vlakte uit is. Daar lê sy 
wêreld voor hom, ses plase aanmekaar wat 
hy vandag moet deurgaan; hy voel dit as sy 
plig! 

Sy oë kan die ganse oppervlakte nie sien 
nie, want dit lyk soos 'n baster distrik, maar 
tog kan hy in sy gedagte nagaan wat sy 
koninkryk is. Dis vandag wel die laaste dag 
van die week, maar 'n flukse amptenaar be- 
hoort in een dag die westelike helfte maklik 
deur te gaan. 

Die son se eerste lig vang net die opstal 
van (Gert Bouer toe hy sy observasieplek 
verlaat. `n Paar minute lank dink hy aan 
sy uitrusting. Hy het tydens die rebellie 'n 
rybroek en kamaste gedra, dog sedert daar- 
die dae het hy die artikels selde nodig ge- 
had. Vandag kan hulle weer diens doen en 
sy Sondagbaadjie ook. 'n Mens moet uit- 
wendig sowel as inwendig streeptrek met 
jou wêreldse posisie saam. 

,Ousus, julle moet by Ouma-hulle gaan 
slaap as ek nie vanaand terugkom nie! Die 
afdeling is baie uitgestrek!” 

Lambertus is in sy element. Hy hou van 
kuier-kuier rondgaan onder die mense. Nooit 
kon hulle vir hom 'n beter amp uitgedink 
het as die van sprinkaanbeampte nie. Hier 
in sy naaste omgewing is hy al moeg ge- 
kuier; sy bene is ook nie meer so jonk nie; 
hy kon dit voel met sy onlangse besoek by 
Dirkie. Nou kan hy soos in outydse dae die 
wêreld opneem. Op Sluis moes hy wag tot 
die kraaie hom 'n uintjie bring, want hy 
kan nie vir werk soebat nie. Goddank dat 
die sukkellewe verby is en die toekoms hel- 
der soos die mêre. Hy het wel sy kop in 
Fisher se strop gesteek, maar hy sal daar niks 
van dink om nog 'n lus om sy nek te verdra 
nie. 'n Hubare vroumens sal tweemaal dink 
voordat sy 'n sprinkaanbeampte afwys. Ja, 
Dirkie, ek wonder hoe gaan jou polse klop 
vanaand! 

Hoe kom die rooihaar-dogter van oom 
Karel dan so skielik in sy gedagtes in? Hy 
kan vanaand sy halterplek by die Coetsees 

maak en Dirkie sal nou sekerlik 'n ander 
wysie sing as laas .... Hy voel vrymoedig 
dip astrant... 

As die Here se seën daarby is, sal hy jare- 
lank sprinkane uitroei; altemit tot hy eendag 
Op pensioen moet aftree, en dit beteken 'n 
betrekking vir sy lewe .... 

Van koning Farao se tyd af bestaan die 
sprinkane al. Sal generaal Kemp hulle ooit 
baasraak? Hy mag `n baasbakleier teen die 
Engelse gewees het, maar sprinkaan se kind! 
— Ag nee, daarmee gaan hy verniet spook! 
Dog daarmee het hy vrede, solank as hy hier- 
die amp behou.... In beginsel is hy wel 
teen die uitroei van die sprinkane; maar net 
so goed as daar vir elke kwaal 'n raad is, vir 
slanggif 'n teëgif, vir die weerlig afleiers, net 
so goed kan daar ook 'n plan teen die sprin- 
kane gemaak word. Maar uitroei? nooit in 


So met die rondgaan kan hy altemit sy 
tweede deel ontmoet. As 'n mens 'n vrou 
gewend was is die lewe, sonder haar, nes 
n ploeg sonder osse daarvoor .... stilstand 
wat die innerlike lewe betref. Hy voel nou 

die eensaamte in sy eie huislike kring. Met 
niemand kan hy oor sy intieme gevoelens 
gesels nie: die verstaning van siel teenoor 
siel is nou uit sy lewe uit en sy hart hunker 
na iemand wat hom kan begryp. Op Sluis is 
dit net sy moeder wat so'n enkele keer 'n 
hartsontboeseming van hom hoor; dog sy is 
in haar posisie soos 'n gewikste middelman 
om vir alkante op te kom terwille van die 
vrede en goeie saambly onder die verwante. 
... n Vrou wat hom in alle onderdanig- 
heid en liefde eer as haar man, dis waar sy 
hart na snak. 'n Bejaarde meisie of 'n 
weduwee sonder kinders is vir hom die beste; 
'n weduwee met kinders gee net verdrietige 
verwikkelinge, `n moeilike verhouding tus- 
sen die ouers. Dirkie sal omtrent die beste 
Wêes 

Die vlakte skuif onder hom deur. Dit is 
hom so goed bekend as die binneste van sy 
huis. Net die mense wat in die laaste jare in- 
getrek het ken hy nie. En as Dirkie haar 
kop hard hou.... wel die wêreld is groot! 

Die naaste bure het sy besoeke met 'n 
vreemde eerbied ontvang; alles het gemoede- 

lik afgeloop. By de Bruin is hy opgehou 
deur die vriend se traagheid van taal. Alida 
kon haar oë uit haar kop uitkyk en het die 
hele ruk sti gesit en luister na hulle rede- 
nasies oor die voortreflikheid van die ou 
metode om sprinkane uit te roei. 

,Die gif doen meer kwaad as goed,” het 
de Bruin op sy slepende manier verklaar. 

,n Mens kan een swerm doodsleep, neef, 
maar bewaar jou as daar twintig tegelyk 
vernietig moet word.” 

,Almiskie, neef Lambertus ek.... 

,Ons vlakte is te kaal, daar is g'n bome 
nie. Nee, en waarmee sleep jy hulle dood?” 

En kyk na die veld en na ....” 

,Nou ja my liewe man, die eerste reën 
sal die kwaad wegspoel en die veld groei 
homself gesond.” 

“En kyk na die beeste Neef, hulle ....” 

,Jou beeste sal niks oorkom nie, dit sal ek 
guarantie! Maar kyk, ek moet verder .... 
Alida hoe lyk dit vir vanaand?” 

,Oom kan maar kom om te gesels, dis tog 
tydkorting, sê sy skamerig. 

Hy groet die hom nastarende de Bruins 

nss van  vernaamheid geweldig sy hart 
oormeester; en tog is hy bewus daarvan dat 
hy hom niks aanstel nie. Hy verkies om 
nederig te bly, al kan sy posisie die skyn 
van hoogmoed verdra .... Hy voel geluk- 
kig soos hy is.... 

Nou swaai die pasgang oor 'n kort sypad 
na Gert Bouer toe. Sy dogter Bettie was 
'n kortstondige vlam van hom. — Daar 
staan sy reeds en uitkyk op die stoep. Wat 
sal nou deur haar vlermuisgedagtes trek? 
Dis sekerlik vir haar 'n raaisel watter jong- 
kêrel aankom .... 

Toe hy die leisel van die vos oor die paal- 
hek gooi, sien hy net rokke wat haastig in 
die huis verdwyn. 'n Glimlag krimp terug 
in sy baard se knewels. Ek het gedink dat 
ek jou sal verwilder! ËEk sal haar mak kry, 
gee my net 'n kans. 


,Mêre, neef (Gert! .... Nee dankie, 
afsaal kan ek nie; my reis is baie ver van- 
dag!.... Ja, ek sal 'n paar minute in jou 


huis versuim. My besigheid is baie dringend, 

Dis 'n dronkslag vir Gert Bouer; sy ver- 
baasde oë slaan met skaapagtige geduld in 
die van Bredenhand en duidelik wag die 
onbewoë gelaat op `n verklaring van die on- 
gewone besoek. Sou Bredenhand met hom 
oor Bettie kom praat? ln dié geval moet hy 
'n veilige afstand bewaar .... 

Neef Gert, jy moet jou reghou! Ek kom 
jou aansê vandag!” begin die beampte vol 
stille selfbehae vir sy veldtog. Die pa van 
Bettie lyk wild en onseker, hy voel seker 
ongemaklik. 

,Laat ek dan hoor Neef wat jou so onge- 
woon hiernatoe dryf.” Bouer voel geruster; 
sy vaderskap sal nie beproef word nie. “Tog 
is hy op sy hoede. ,,Jy moet jou klaarmaak, 
neef Gert! Die sake lyk krimineel, dit lyk 
na oorlog! !” 

Bredenhand voed sy lekkerkry om Gert 
te verontrus, en is so ingenome met die aan- 
voor van sy geselskap dat hy lus voel om 
met katte-aard sy prooi deeglik te karnuffel 
vir die grap. Hy ken vir Bouer en weet 
hoever dat hy moet gaan. 

'n Gedagte aan sy strydvaardigheid, nou 

die sorgeisende toestand van sy boerdery 
alles van hom verg, laat Bouer onthuts ant- 
woord: ,,Wat bedoel jy? Is daar weer 'n 
rebellie of so iets in die lug?” 

“Ek sê net dat jy jou moet klaarmaak, 
sodat as ek vir jou oproep, jy gereed kan 
wees om te kom!” 

,En van wanneer af hê-jy dan veldkornet 
geword?” 'n 'Toon van kleinering klink 
deur die vraag en beslister vervolg Bouer: 
Sê vir my wat is dit jong waarvoor ek my 
klaar moet hou?.... of korswil jy?.... Jy 
moenie speel nie, jong! Oorlog is gn 
spulletjie nie! ” 

,Nee ou maat, ek korswil nie. Ek meen. 
dit ernstig as ek vir jou sê: ek sal jou oproep, 
wanneer die vyand daar is!” 

Bouer word ongeduldig en verloor die 
paslikheid van sy rede: ,,Jy lyk 'n mooi patat 
om vir my sommer op te roep, en dit nogal 
in vredestyd. Ek is gn pampoenkop nie, ou 
Neef! En watter held op die veilige veld 
gee vir jou die opdrag as ek mag vra?” 

Onverstoorbaar en uiterlik gestreng, maar 
innerlik vol genot hou Lambertus nog 'n 

rukkie vol: ,Ek het 'n wettige opdrag, 
Neef, en ek gee net my waarskuwing, hou 
jou reg!.... die vyand is nader as jy dink!” 

“Man, loop! jy's gek.... jy sê ek moet 
my klaarmaak? Wat die N is dit 
kêrel? Praat! Praat!” 

Ek sê vir jou as die voetgangers kom gaan 
ek vir jou kommandeer! ” 

Daar kom orde in Bouer se stemming. ,Al 
waarvoor jy my sal kry, Neef, is vir die 
sprinkaan-voetgangers.” 

Die beampte skater dit uit en maak pal- 
jas-vertonings op sy sitplek en slaan homself 
op die knie van plesier. ,,Ditsem! Ditsem, 
neef Gert! En jy kom dit nou eers agter? 

, Ek wil hê jy was lelik in die nood!” 
en toe sy pret uitgelag is vervolg hy bedaar- 
der: ,,Ja, Neef, dis vir die voetgangers; ek 
kom jou net sê dat ek aangestel is as julle 
sprinkaanbeampte.” 

Gert Bouer het effens verleë saamgelag. 
Sy antwoord is egter ernstig: ,ÉEn jy is aan- 
gestel.... ek sien!.... As ons tog maar 
weer kan boer, neef Lambertus.... Die 
laaste twee jaar het ons net sprinkane ge- 

voer.... Onm hulle uit te roei kan jy my 
maar enige tyd roep, al is dit middernag! 

Bettie bring twee koppies koffie binne. 
Skamerig presenteer sy vir Bredenhand. Hy 
het mos die vrypostigheid gehad om haar te 
vra. Hy 't seker ook maar met haar gespeel, 
soos hy Hus met Pa gespeel het. Sy kon 
hulle mooi staan en afluister in die kombuis, 
want altwee gesels maar hard. Nou lyk die 
oom darem aansienliker as toe. 

,Waarheen gaan kuier Oom dan so 
` vroeg?” 

“Ek soek vlamme Bettie; net waar 'n 
rokie uittrek gaan ek heen. Julle vlamme 
hier verbrand 'n mens.” Hy loer ondeund 
vir haar oor sy koppie en in sy oë blink 
begeerte. 

Bettie sê net: ,Ag.... dis wat Oom 
dink!” en sy is woerts daaruit .... 

Bredenhand wieg weer in die saal. Hy 
nader nou 'n ongewoon geboude boerehuis. 
By Louw Grebe sal hy ook moet aanry en 
dis 'n plig wat altemit met broekskeur kan 
volbring word. (Grebe dink daar niks van 
om 'n mens goedsmoeds aanstoot te gee nie; 


110 


neef Louw is 'n korrelkop en altoos aan die 
opposisiekant. 

Hy tref hom aan op die ruime sement- 
vloer-stoep van sy woning. Uit die hoogte, 
met 'n meerderwaardigheidsglimlag op sy 
weldeurvoede gesig, waaraan 'n snor en 'n 

puntbaardjie 'n dominerende uitdrukking 
gee, keer hy die beampte voor. Vir hom is 
Bredenhand die sukkelaar-ambagsman, wat 
ook al vir hom 'n paar dingetjies reggeknut- 
sel het... Hy is nogal te perd... sy 
swaer s'n .... seker verleë oor 'n werkie! 

“Ek het nie geweet dat du Toit `n vos- 
perd het nie.” 

,Jy is reg, neef Louw, swaer Lewies het 
gn vos nie, maar ander mense kan darem 
ook 'n vosperd besit! ” 

Bredenhand voel gekrenk, maar hy sal 
hom vandag nie deur Grebe laat verkleineer 
nie, soos vroeër, toe hy smaad moes dra, 
terwille van sy brood. Hy kom nou as 
amptenaar. 

,Jou perd? Dan het hy seker in julle kamp 
verdwaal geraak. Kom ons gaan na binne!” 

Maar Bredenhand gaan vandag nie oor | 

daardie drumpel nie. Sy manlikheid beheers 
die antwoord, wat in (Grebe se gemoed 
insink en die prikkeling tot opposisie ver 
sterk. . 
Dankie, neef Louw, ek is haastig. Hoe 
ek aan hierdie vosperd kom, daarmee hê jy 
niks te make nie. Ek kom jou net inlig dat 
ek aangestel is as die sprinkaanbeampte hier. 
Jy is wetgeleerd genoeg om te weet wat van 
jou verlang word. Die spuit en gif is ver- 
krygbaar by die polisie en by my.” 

,En nou jy die baantjie gekry het, wil jy 
my hier kom les lees?” Sal Bredenhand hom 
hier kom aanstel, waar hy sy ja-broeragtig- 
heid gewend is? 

,Neef Louw, ek sien dat jy heeltemal on- 
nodig kwessies wil soek! Ek kom net vir jou 
in kennis stel dat jy moet rapporteer sodra jy 
voetgangers geware en jou hulp moet gee 
wanneer dit vereis word!” 

Wat verbeel die kaalkop-luishond hom 
dat hy my hier die wet kom stel? ,,Dink jy 
dat ek my poot sal verroer vir julle? Ek is 
mans genoeg om my eie lande te beskerm 
en dit sal ek doen sonder julle hulp. — Nee 

Lambertus jong, julle roep my verniet!” 

,Dis soveel te beter, neef Louw, solank 
as jy dit dan ook maar doen, dan het ons 
vrede!” (Grebe sal nie lekker kry nie; hy 't 
met die sprinkaanbeampte te doen, nie meer 
met Lambertus Bredenhand van eergister nie. 
Hy voel hoe weldadig sy manlikheid groei 
en dit skyn hom of eergister vêr in die ver- 
MG le 

Met 'n behoefte om seer te maak val 
Grebe driftig uit: ,,Laat ek vir jou vertel, 
meneer sprinkaanbeampte, die hele sprin- 
kaan-affëre van julle, met sprinkaanjaers, 
sprinkaanbeamptes en hoofbeamptes en op- 
perhoofbeamptes is net een geldmorsery van 
die begin tot die end.” 

Grebe is gewend dat al wat boer is ont- 
sag vir hom het, en hierdie hongerlyer wil 
hom domineer; ,,Dis `n geswendel op 'n 
groot skaal! Daar kom nou honderde baan- 
tjies en hoë betrekkings oop om vir nefies 
en boeties 'n groot salaris te gee; om vir 
vriende wat losloop, uit die werk uit geraak 
het, bankrot gespeel het, 'n luilekker-lewe te 
geel Julle regering verkwis... .!” 

,Wag, neef Louw!” Bredenhand hef sy 
hand met stilmakende gebaar omhoog en sy 
waardige houding maak indruk. ,,Wag, ons 
moenie twis nie! Ek moet nog verder gaan, 
en terwyl hy Grebe gemoedelik op die skouer 
klop: ,,Jy sal tog kom, neef Louw!” 

“En wie sal my verplig?” is die heftige 
uitroep. 

Die wet, neef Louw!” 

“Ek dink van julle wet net soveel as van 
jou kamaste! ' Hy vat die hand wat die be- 
ampte reg gehou het om te groet. ,,Die beste, 
neef Louw!.... Okso! ” 

Die vlakte skuif weer onder die trippel- 
gang van die vosperd deur, terwyl die erger- 
nis in Lambertus se gemoed die oorhand kry. 
'n Vyandige houding het hy verwag, hoewel 
nie so straf nie. . Vir hulle soort is ons boere 
soos witkaffers; die hovaardigheid vreet 
hulle op. Grebe dink dat sy kop van koper 
is totdat hy eendag daardie selfde kop gaan 
stukkend stamp.... Oor die algemeen was 
die mense vrindskaplik, en hy sal genoeg 
getuies kan oproep indien Grebe met die wet 
in botsing kom. 


114 


Nadat hy by nog 'n paar huise aangery, 
sy middagete by 'n vrind genuttig en koffie 
gedrink het soos 'n Beierse burger bier, saal 
hy in die namiddag af by Karel Coetsee, `n 
kristen soos hy ook 'n gawe wêreldburger is. 
Hierdie keer is die oumense egter in sy 
pad en om Dirkie alleen te sien sal hy 'n 
plan moet maak. Hoe sal dit wees as hy die 
oubaas onder hande neem? Hy is geen 
skamerige jongkêrel, wat rond kan sluip en 
kanse soek nie, maar `n verstandige man wat 
reg-uit deur die wêreld loop. En hy het die 
vrymoedigheid om reg-uit met oom Karel 
oor so'n kwessie te praat. Sy kanse is nou 
beter as laas. Hy kom as iemand van waarde 
met alles in sy voordeel.... Met dié moed- 
géwende planne en gedagtes groet hy oom 
Karel op die stoep waar die moeder ook is, 
besig om hemde te lap.... 

Die ontvangs is vir die beampte effens 
te stroef, want hoewel hy gevra is om af te 
saal en sy perd goed versorg is, word daar 
hoegenaamd geen besondere aandag aan 
hom betoon nie; slegs enigsins onverskillig na 
sy welstand en die van sy moeder verneem. 

Onderwyl hy die rede van sy besoek pas- 
lik uiteensit, toon die twee oudjies meer en 
meer belangstelling en die moeder sê daarna: 
,Jy is gelukkig, neef Lambert, om so'n be- 
trekking by die regering te kry; dit gaan 
teenswoordig moeilik om 'n verdienste raak 
te loop. Karel se applikasie vir poliesman is 
gelukkig deur en hy het die dokter al ge- 
passeer; hy wag net op sy kaartjie en dan 
gaan hy na die dépêt in Pretoria.” 

“Ek reken die veiligste betrekkings is dié 
van die regering. 'n Amptenaar se geld is 
veilig; ek wil sê hulle verdien nie so danig 
veel nie, maar hulle kan gerus wees.” 

Ongetwyfeld Oom! ongetwyfeld! — En 


“dan kry 'n mens nog mense wat die regering 


wil braai. As n mens so rondgaan soos ek 
vandag, dan vind jy eers uit hoe dwars en 
verkeerd 'n mens kan wees. Vanmiddag 
was ek by Louw Grebe aan; dit was net 
swartsmeer en uitskel van begin tot end.” 

“Hy is maar kwasserig, neef Lambert, `n 
moeilike entjie mens om mee klaar te kom; 
kwasserig ...,.” 

,Ja! Ja! neef Lambert.... Maar laat ek 

jou dit vertel: hulle kan vir my 'n hele dis- 
trik se plase present gee en dan wil ek nog 
nie die regering wees nie. Al gee ek dan 
vir die laaste burger vyftig pond present, 
dan sal daar party wees wat ontevrede is 
omdat hulle nie honderd gekry het nie en 
party sal meen dat hulle verdienste honderd- 
vyftig pond werd is.” 

Die moeder vou haar lapwerk inmekaar 
en laat die pakkie op haar skoot rus, terwyl 
sy beweer: ,,Ons ou nasie is baie nousie- 
nend en afgunstig op mekaar; daar is teveel 
hovaardigheid en opstand onder ons mense 
teen die wettige gesag en daarom kasty die 
Here ons met plae. Wat `n mens saai, dit 
sal hy maai! ” 

Sy staan met 'n swaar sug op en gaan. na 
binne. 


sy is reg! Dis tog so indirek teen Gods 
Woord om teen 'n regering, wat deur God 
ingestel is as 'n waaragtige instelling, sommer 
uit dwarskoppigheid op te staan.” 
Bredenhand voel meer tuis, en op 'n ter- 
rein waarmee hy bekend is. Sy gedagtes 

kom losweg en hy word bewus dat hy in die 
regte rigting vorentoe stryk .... 

“As ons die saak deeglik en uit die gron- 
digheid van ons hart wil naspeur, sal ons 
sien dat al die volkere van die wêreld van 
Moses se tyd af, so te sê, onregeerbaar was. 
Die eerste volkere het maar in sy dae open-. 
lik in die wêreld begin te wys dat daar soiets 
as hulle is. Ons hoor van die Amelekiete, 
maar voor sy tyd hoor ons niks van hulle 
nie. 'n Mens kan maar sê dat die Israeliete 
die eerste behoorlike en ordentlike nasie op 
die wêreld was. En hoe het Moses nie met 
die Israeliete gesukkel nie? Al die plae van 
honger, dors, oorloë en slange wou nie help 
om hulle reg te ruk nie. Koning Dawid moes 
'n opstand onder sy volk, deur sy eie seun 
Absolom gelei, deurmaak...,. Én dit het 
hom, so te sê, totaal gebreek. — Salomo se 
seun moes sien dat tien stamme van sy ryk 
hom verlaat onder Jerobeam. En dit het alles 
gebeure met die uitverkore volk van God 
.... En as 'n mens daardie omstandigheid 
in betragting neem en jy kom na onse ou 
volkie toe, dan loop die sake hier maar net 

dieselfde. Ons is — jy kan maar sê — ook 
'n uitverkore volk. Die voorouers het ook as 
voortrekkers in die wildernisse onder hulle 
Moses en A#ron rondgeswerwe en voortdu- 
rend onder mekaar getwis. Hulle is ook 
gestraf deur oorloë, droogtes en sprinkane. 
Daar was ook broeder-oorloë onder ons 
gewees. Maar, oom Karel, wat vir my so 
wonderbaarlik en opmerklik is, dit is dat God 
alles so toegelaat het. Hy kon dit tog ver- 
hinder het, nie waar nie, Oom?” 
 vDis wonderbaarlik ja, maar dis ook on- 
deurgrondelik, en tog is dit verstaanbaar, 
neef Lambert. God gaan nie teen Homself 
nie; Sy Woord is Hyself! En Sy Woord 
moes vervul word! Daardie opstand en on- 
gehoorsaamheid het die saad van Abraham 
verstrooi oor die aarde .... Die broeder sal 
opstaan teen die broeder; die vader teen die 
MEER ay 

,O, ja, ek verstaan dit, oom Karel; dis 


alles onder die toelatentheid en daarom is .. 
dit vir my so wonderbaarlik.... Ja, dit is 5.” 


sol '' Lambertus haal sy tabaksak uit en. 
presenteer .... ,Die lewe is soos een won-! 

derbaarlikheid van begin tot end.... hier 
is vuur, Oom .... 'n mens raak dom!” Hy 
skraap nou al sy vrypostigheid te saam, ter- 
wyl hulle ligte rookwolke deurmekaar laat 
dwarrel. ,,lIerwyl ons nou hier bymekaar 
sit, wil ek sommer van die geleentheid gebruik 
maak. — Ek is 'n man wat reg-uit met 'n 
mens praat. Ek loop geen draaitjies nie! Ek 
het besluit om 'n verandering in my lewe te 
bring: my huis is maar `n halwe huis vir my; 
daar kom die beste kort, wat `n binneboerdery 
behoort te hê. Oom Karel, 'n vrou, Oom; 
'n aanspraak!” | 
Hy sug 'n trae sug en slaan sy oë in die 
stadig deinende tabakwolk op. ,,Dis wat ek 
kort kom, Oom, en ek wil Oom met alle 
respekte vra of Oom daar iets op teë het as 
ek met Oom se dogter Dirkie 'n vertrouelike 
geselskap aanknoop? En as sy naderhand 
gewillig is, sal Oom dan daarmee instem?” 
Coetsee se grys baard bewe skaars sigbaar 
van 'n skalkse laggie en sy oë volg die rokie 
wat hy in 'n lang tuit hoorbaar uitblaas. Hy 
ken vir Dirkie, sy openhartige en bedagsame 
dogter, wat hom van Bredenhand se laaste 

kuier alles vertel het. Hy hoef die beampte 
nie te kwes nie. 

Neef Lambertus, ek ken vir jou en jou 
familie baie jare en as jy en Dirkie kan 
akkordeer, sal daar van my kant geen hin- 
dernis kom nie. (Gesels met haar, ek sal dit 
nie belet nie.” 

“Ek bly Oom dankbaar!” Dis al wat hy 
op die oomblik kon uitbring, maar sy moed 
groei met 'n ongewone haastigheid. Oom 
Karel gee hom alle redelike kans asof hy 
met sy vrou die afspraak gemaak het en die 
selfstandige dogter my die beampte nie 
moedswillig nie. Sy het haar stemmig aan- 
getrek en haar uiterlik is op die beste, en 
sy lyk vir Lambertus soos 'n ryp geswelde 
vrug, wat hy sommer kan pluk. Hy het haar 
netnou geware toe sy twee emmers water 
aandra na die blomtuin toe. En toe die oom- 
blik gunstig is skuif hy sy passies soontoe. 
Die aantrekkingskrag van die nêi, wat met 
die goue haardos blomme staan en natgooi 
kriewel in sy bene, en hy nader soos n seun 
wat bewerig sy eerste liefde tegemoet kom. 
So het hy haar nooit vantevore gesien nie; 

nooit kon hy dink dat Dirkie so'n uitsoek- 
meisiemens is nie, as nou, geskilder deur die 
aandson, soos 'n blom vanself. Sy opgeflik- 
kerde gemoed het net so skielik weer verdoof; 
die taal van sy bedrewe tong is steeks en 
kan alleen 'n lawwe kwinkslag uiter: ,,Jy 
is tussen die blomme terwyl ek is aan 't 
komme! ' waaroor hy onnatuurlik hard lag, 
dog tewens haar skelme glimlag sien en klare 
antwoord hoor. ,Oom Lambert kom met 
die perd en dit is baie werd;' waaroor hy 
nog uitbundiger skaterlag en toe sy hand gee 
om te groet. 'Toe is dit of daar plotseling 
'n blomgeur uit die blomme opstyg en inge- 
toënheid oor die tuintjie sprei. Hy word in 
die popspeelpaadjies toegepen deur die on- 
mag wat sy tong en ledemate bevange hou. 
Dis of daar `n stonde heers vir enkele sekon- 
des van swaarkry wedersyds. Dirkie hou 
haar half leë gieter met 'n maklike swaai van 
haar regterarm, hoog oor haar kleurerykdom 
en in die aandson blink die druppelstrale 
soos vallende kristalle en glans die hare van 
die dogter soos golwende goud. — 'Toe hy 
van die bekoring loskom, sê hy bewerig: ,Jy 

werskaf nog maar gedurig met jou blomme, 
né Dirkie? .... Word jy nie moeg om daar- 
die swaar gieter so dag vir dag Mid te gooi 
oor hulle nie?” 

Ag nee wat, Oom Lambert, 'n mens moet 
tog `n tydkorting hê, anders word die lewe 
te eentonig. 

,En jy praat so, wat altoos besig jis jn! die 
huis met al die werkies wat `n huismoeder 
se plig is? Nee, Dirkie, jy het g'n tydkorting 
nodig nie, wat jy kort kom is 'n eie huislike 
lewe waarin jy nooit na tydkorting sal soek 
nie. 

“Maar ek wil dit hê en wat is beter vir 
n meisiemens soos ek, as om blomme te 
kweek? My pronk-ertjies groei pragtig, ek 
kan my so verkyk na hulle, maar ek probeer 
verniet om een katjiepiering aan die groei te 
kry .... Die swaarste is die water dra.” 
Gee vir my die gieter, laat ek vir jou 
help!” 

,As Oom so goed wil wees, kan Oom die 
emmers vat en dan kan ek bly aanhou nat- 
gooi met die gieter.” 

Die beampte help haar as 'n flukse seun 

en Dirkie se oë straal van innerlike pret. 
Hy is mos gewend om fondamentklippe aan 
te rol, mure op te messel en balke deur te 
saag .... Sy sal hom maar inspan solank as 
hy gewillig bly; hy moet tog iets doen vir haar 
geduld om weer sy omslagtige geselsery te 
sit en aanhoor. 

Hy maak die gieter met een emmer vol. 
Ek sal dit leeggooi Dirkie, dan kan jy tog 
solank rus.... as jy die volgende uitgiet, 
sal ek die emmers weer gaan volskep.” 

“Hoe lyk Ousus se tuintjie, Oom Lam- 
bertus?” 

,Sy ` sukkel maar baie, die arme ding. 
Klein help haar.af en toe, want Ousus het 
haar hande vol. Daar kom 'n moeder in my 
huis kort, Dirkie! ” | 

,Oom Lambert moet maar rondkyk vir 'n 
maat. Oom het mos nou 'n perd.” 

,Dis wat ek doen, en terwyl jy daardie 
kwessie aanroer, kan ek jou met alle vrymoe- 
digheid sê dat jy die moeder moet word wat 
my kinders kortkom.” Sy lag en sê: 
,Oom Lambert, hoe praat jy dan so ver- 
keerd, Oom? Ek deug glad nie vir 'n moeder 

nie en het Oom mos die ander dag al gesê 
dat ek moeg is om kinders van 'n ander 
groot te maak..,. Maar dis nou genoeg, 
Oom Lambert,.... die blomme is almal 
nat.... Kyk die son is onder en dis tyd om 
vir die aandete te sorg. — Pa is nog op die 
stoep en Oom moet maar solank : soontoe 
gaan en gesels.” 

Haar arm haak die twee emmers in en 
haar hand vat die gieter, waarmee sy van 
n half-verslae man wegstap .... 

,Ons sal dit weer vervat vanaand! ”” roep 
hy agterna met die bymekaarskraap van sy 
versinkende moed. Hoe anderster is sy nou 
as toe hy haar laas oorval het? Nou is sy 
honderd persent meer vrou as toe en be- 
geerliker in dieselfde graad, dog tewens be- 
klim 'n bedrukte gevoel hom. Ena dit vererger 
in die ure van die aand. Aan tafel voel hy 
SOOS 'n vreemde gas, wat moeite met sy 
woorde het. Maar hy word gebind en ver- 
voer deur Dirkie se vaardige huislikheid en 
bediening. Hy voel dat sy die siel is van 
hierdie huis en die wyse waarop sy alles be- 
heer en rondwerskaf is vir hom iets onbe- 

kends. Selfs sy oorlede vrou het haar nooit 
so los en gesellig in haar huis beweeg, soos 
Dirkie hier nie. Sy woorde is vasgeskroef 
terwyl hy aan tafel sit; maar hy dink met 
weemoed aan die tingerige figuurtjie van 
Ousus en voel dat hy onreg doen om haar 
optree in sy huis na haar swakke vermoë te 
vergelyk met die ervare optree hier. 
Bredenhand het sedert sy wewenaarskap 
slegs 'n onbepaalde behoefte in sy hart ge- 
voel na 'n aanvulling van die leegheid in sy 
lewe. Sy rond en bont val op Sluis onder die 
dogters van sy bure was maar net 'n opper- 
vlakkige uiting van sy gevoel soos die eer- 
ste kuier vir Dirkie ook maar was. Maar nou 
voel hy die hartstog van 'n dieper sielsver- 
lange, die ou gevoel van sy jongelingsjare 
kom terug en maak die dogter van sy oom 
Karel Coetsee vir hom die mooiste vrou- 
mens wat hy nog ooit ontmoet het, en te- 
meer omdat hy haar g'n oomblik in die 
hande kan kry nie. Sy fladder soos 'n vler- 
muis onophoudelik by hom verby. in die 
kombuis, saam met die kinders na hul kamer 
toe, die gang deur en terug om die blaker 

net twee duim op die tafel te versit, En al 
die tyd gesels en vry die rookwolkies van 
hom en oom Karel met mekaar asof dit 
hulle kuiertyd is; maar die woorde van 
die oom en syne klink vir hom soos die 


verre dreunings van 'n weer.... Maar as 
die oumense hulle terugtrek vang hy 
haar tog. | 


“My liewe suster, jy is vanaand net so 
vlugtig as 'n bokkie; 'n mens sien jou hier en 
daar, maar nooit stilsit nie. Nou sal ek vir 
jou vashou, want jy sal vir my nie wys- 
maak dat jy sodanig rond en bont moet staan 
nie.” 

“Dis maar my aard, Oom Lambert; stil- 
sit is my dood; ek moet woel! Sy sê dit so 
vinnig asof sy op die oomblik onder sy oë uit 
wil spring. 

“Ek het dit lankal opgemerk dat jy gn 
leuningstoelwurmvreter is nie; maar nou 
skiet my iets te binne. Ek kry nou ewe 
skielik 'n kat-se-gedagte .... ja, jy lag, maar 
dis so.... n grys kat met geel oë.... Reg- 
tig, Dirkie, toe jy Hus so onder die oë en uit 
die oë uit was, het ek jou beskou vir 'n dog- 

tertjie van tien jaar. Sê vir my hoe oud is 
jy. 

,En is dit nou Oom se kat-se-gedagte? 
Hoekom dan juis 'n kat s'n, Oom?” vra sy 
laggend. 

“Ek sal jou sê! .... waarskynlik sal jy 
dit nooit so opgemerk het nie, maar as jy 'n 
kat se lewe bestudeer, dan vind jy uit dat 
alles daar blitsig soos 'n weerlig gaan en al- 
toos onverwags. Die spring na `n muis, die 
wegvlug vir 'n hond is so skielik dat 'n mens 
verwonder staan, oor die vinnige gedagte, 
wat haar woerts deur die venster, oor die 
hek en in `n boom inja so presies en suiwer, 
al is die pad ook al vol van die moeilikste 
hindernisse. En net so vinnig het die vraag 
deur my kop geblits. Hoe oud is jy? As ek 
jou in die huis sien werskaf en sorg, dan kan 
jy ook vyf-en-veertig wees.” 

“Oom se skatting is reg, tussen tien en 
vyf-en-veertig,” antwoord sy hom met 'n 
skalkse lag. 

“Nou laat maar bly! .... Die kat-se- 
gedage het weer deur my kop geblits.... 
Ons sal dit nou vervat! Daar in die blom- 

tuin het ek vir jou gesê dat jy die moeder 
vir my kinders moet word. Dirkie, jy is 
daarvoor bestem! Die Alwetendheid het jou 
voorbeskik as 'n moeder en in Sy wyse raad 
is niks verkeerd nie! Ou Suster, jy kom nie 
daar verby nie, want jou natuurlikheid kan 
jy nie verander nie. Die Alwyse Voor- 
sienigheid het vir jou die natuur van 'n moe- 
der gegee. Ek sien dit mos aan jou geaard- 
heid hier in die huis en ek sê vir jou, Dirkie, 
dat jy die moeder van my kinders moet 
word.” 

Soos 'n dominee wat vra: ,ÉEn wat is 
daarop u antwoord?” hou hy sy kop, sy 
baard effens linksweg opgehef, en sy oë 
onverbiddelik streng .... 

Dit bring haar in die oupad. Sy het dade- 
lik ingetoë geword, hoewel sy sedert Breden- 
hand se koms altoos op haar hoede was. 

,Oom Lambert moenie nou weer oor 
daardie kwessie praat nie. Ek het mos duide- 
lik vir jou gesê dat ek al moeg is van die 
werk om kinders groot te maak. Ek kry g'n 
kat-se-gedagtes soos Oom nie, maar my 
lewelank het ek die gedagte: as ek eendag 

los is, gaan ek my nie weer so verbind nie. 
Nee, Oom Lambert, ek wil nie uit die staan- 
spoor uit 'n kruis dra nie, as ek altemit een- 
dag gaan trou.” 

,Wag, Dirkie, jy kan dit nie sê nie. 
'n Kruis is nie die keuse van 'n mens nie, `n 
kruis word opgelê deur die Hoërhand, en 
elke mens dra maar sy kruis, al is dit in sy 
grootste voorspoed. Jou lewelank sal jy dit 
dra, ou Suster. Maar ek kom tot my punt 
terug, want ek weet, my liewe Dirkie, dat 
jou hart, jou natuur, jou hele geaardheid 
presies so voorbeskik is vir 'n heerlike 
moederskap, en in my huis kom een soos jy 
is totaal kort. Laat jou gedagte gaan, ou 
Suster.” 

“Ek hêt, Oom Lambert! Al lankal al! Ek 
wil nie nog 'n slag ander mense se kinders 
groot maak nie! ” 

“My liewe Dirkie, daardie beswaar van 
jou verval, want my kinders is Soos popu- 
lierbome; hulle groei vanself; dis uit die 
kwessie uit om hulle groot te maak.” Hy vat 
sy vuurhoutdosie uit sy baadjiesak en neem 
n vuurhoutjie daaruit. ,,Kyk, Dirkie, nou 

hou ek dit met die kop na jou toe, en nou 
weer met die kop na my toe. Net soos die 
vuurhoutjie gedraai het, kan jou gedagte ook 
draai.” | 

“Nooit nie, Oom Lambert; my liewe 
Oom, ek is tog g'n hoekklip nie; ek sê weer 
wat ek laas vir Oom gesê het, en ek kan am- 
per daarby voeg: dis jammer dat Oom nie 
n jongkêrel of 'n wewenaar sonder kinders 
is nie. 

HOOFSTUK VII 


K om, Klein, laat ek jou hare uitkam en 
99 


jou vlegseltjies bymekaar bind; jou 
kop lyk alte woes en deurmekaar in die laaste 
tyd.” 

Die dogtertjie kom voor haar op 'n veld- 
stoeltjie sit en Ousus kam en vleg en strik, 
onderwyl sy almaardeur suutjies sing: 
Moenie huil nie, moenie treur nie, die jonge- 
tjies van Sluis kom weer!” 

Klein begin onwillekeurig ook saam te 
sing. Die wysie pak haar en die woorde is so 
wonderlik vreemd, 

,Van nouaf moet ons gn mêre oorslaan 
nie, hoor! En as ek dit altemit vergeet, moet 
jy my tog herinner. 'n Mens se hare is 'n sie- 
raad en dit moet altoos netjies wees.” 

Ousus wil haar versuim in die verlede 
goedmaak, want nou is hulle mos kinders van 
'n sprinkaanbeampte! Sy is in 'n verhewe 
stemming en vol ambisie vir die lewe. Die. 
verveling van haar harde roetine-werk het 
haar onverskillig en haar wese oud gemaak; 
nou krioel die blye gedagtes in haar hoof; 

planne en verwagtings maak die toekoms 

heerlik en haar bruin oë glinster van gees- 
drif. Alles in die huisie word ekstra skoon 
gewas of glad gevryf, terwyl die sustertjie 
haar as 'n skadu volg, altoos begerig om haar 
te help.... Sy sing nou al gaaf en duidelik 
die liedjie saam. Ousus voel vreemde prikke- 
linge deur haar liggaam; stemme van ver- 
lange klop in haar hart en sy koester die 
voorgevoel dat daar iets heerliks vir haar. 
gaan gebeure. Hulle sal nou binnekort ook 
almal nuwe klere dra, en sy sal weer in tel 
wees onder die jongmense van Sluis, en van. 
die jongetjies sal dan ook by hulle kom kuier 
en van haar persoonlik notisie neem. 

Ousus, waar was hulle dan?” vra Klein 
spontaan. Die vryflap rus stil in haar hand 
op haar pa se stoelleuning; haar oë kyk 
vraend op in die van haar ousus. 

, Wie meen jy, Klein?” en ook haar vryf- 
lap rus op die stoel se leuning. 

,Ek meen die jongetjies van Sluis, Ous, 
ons. sing al ie gedurig dat hulle weer sal 
kom.” 

Ousus lag hardop oor die ernstigheid 

waarmee Klein die uitleg gee. ,Jou verspotte 
ding, waarvandaan kry jy die snaakse ge- 
dagtes hê? Dis sommer 'n lied. Hulle was 
mos nie regtig weg nie! Maar hulle sal darem 
ook hiernatoe kom!” 

“En dan koop Pa vir ons 'n musiek en ons 
sing die hele aand né, Ous?” 

Klein, jy word te oulik! sê Ous vrinde- 
lik vir die nadenkende dogtertjie, wat nog 
steeds stil met die vryllap staan en vra: 
“Hoekom kan 'n lied dan jok, Ous?” — 
Waar kom die kind aan dié wonderlike ge- 
dagtes vanmêre? ,,Dis nie eintlik jok nie, 
Klein, want 'n lied word gesing. Vat nou 
byvoorbeeld ,,Pollie ons gaan Pêrel toe,” 
dan gaan ons mos nie regtig Pêrel toe nie, 
ons sing dit sommer so: dis ook 'n lied.” 

,n Mens kan sommerso jok, né Ous? En as 
jy sing dan is dit gn sonde nie?” Haar blanke 
voorkoppie is vol gedagte en oorskadu haar 
ernstige kinderoë. Ousus kan haar geen ant- 
woord gee nie. ,,Verspotte ding! Jy is van- 
mêre glad te slim; vryf nou Pa se stoel mooi 
glad en blink en dan sal ek vir Pa vertel dat 
jy dit gedoen het.” Ousus glimlag onder haar 

werk .... na reg jok hulle as hulle so sing 
... dis nie sonde nie! .... waar kry Klein 
die wonderlike gedagtes? .... 

Vanmêre het sy vir Ouboet en Koos uit- 


gestuur om oondhout te bring .... gister 
suurdeeg by tant Leen gekry .... daarna in- 
 gesuur .... Vir die eerste keer in maande se 


tyd gaan sy nou 'n baksel brood in die oond 
bak. Die ou as is so vasgekoek en bedek met 
n laag hoendermis dat sy die valsvloer met 
'n graaf moet opbreek. ,,Ja oondjie, van van- 
dag af sal jy weer weet wat jou naam is.” 
In die Sluisloop, wat onder vaarlandswil- 
kers in die skaduwee van doringbome en tus- 
sen ente populierbosse deur sy bedding hou, 
soek die twee seuntjies oondhout. Koos bring 
sy draggie teen die wal uit en gaan onder `n 
oliewenhoutboom 1ê; sy voet verdra nie dat 
hy daarop trap nie. Sy ouderwetse, amper 
volwasse gesig, gestut deur sy regterhand, 
dwaal dromerig met die spruit af, en sy 
ouboet hoor hy nie, wat hoog in `n nabye 
wilker 'n droë tak ongemaklik staan en af- 
kap. Koos sien net vir sy pa en die vos. Gis- 
ter al, toe hulle die stal vir die perd aan- 


135 


mekaar getimmer het, was daar baie wee- 
moed in sy gedagtes, altemit deur die pyn 
teweeggebring. Sy ma sou die doring mooi en 
baie saggies uitgehaal het. En tog bewonder 
hy sy pa met 'n lewende liefde. Vanmêre 
was hy vir hom soos die inspekteur, wat. 
hulle kom inspekteer en vir die juffrou net 
laat lag asof sy bang word. Die inspekteur 
kom ook so aangestap net soos sy pa na die 
 vosperd aangekom het. Die inspekteur dra 
gn kamaste soos sy pa nie, maar hy dra 
darem iets wat soos `n groot kamas lyk in 
sy hand. Vanmêre het sy pa te pragtig ge- 
lyk en hy kon ampers gehuil het van liefde 
en bekommerdheid, toe hy op die bakoond 
hom gesit en nakyk het. Sy pa het van gister 
af skielik 'n ander mens geword. Hy is hom 
gewend as iemand wat moeg aankom met 
die bladsak op sy rug en nou gaan sy pa dalk 
vreemd word vir sy kinders, want hy word 
nou ryk.... As sy oorlede ma nog gelewe 
het, sou sy seker al te bly gewees het van- 
mêre en sy sou maak dat hy nooit vreemd 
vir hulle word nie. — Hy mis sy moeder 
baie en toe sy pa daar wegry, het hy begin 

verlang na die hemel; sy ma is daar; sy was 
vir hom baie teer en het hom dikwels ,,my 
hansseun' genoem .... 

Koos is 'n ingetoë kind met onbegryplike 
Oë, wat rondskuif in geselskap, maar rustig 
word en donker, wanneer gn mens notisie 
van hom neem nie. Sy pa sê dat hy hom oor- 
gee aan die duiwel, wanneer hy soms helder 
oordag wonderlike goeters geware, Soos 
wolke wat vlerke het en koppe uitstoot met 
oë vol vlammetjies; dan lyk dit of hulle hom 
wil bekruip; — sy pa het hom al dikwels 
daaroor geslaan as hy dan bang word. — As 
babetjie was hy baie gepla met stuipe en van 
dat hy hom bewus is, sien hy die wonderlike 
goeters al. Partykeer krioel hulle in die hoek 
van 'n kamer; soms is daar engeltjies tussen- 
in, wat op en neer gaan. Dan voel hy glad 
nie beangs nie: eerder gelukkig. Maar wan- 
neer iets bo van die balke af vir hom lê en 
loer, dan word hy benoud en bang, want dit 
moet die duiwel wees. Vroeër het hy altoos 
by sy moeder skuiling gesoek en sy het hom 
gestreel en teen haar vasgedruk, terwyl sy pa 
dan sê dat die kameel hom ry en dat hy moet 

loop speel! Nou sê almal dit en hy probeer 
maar om sy kop toe te trek wanneer hy die 
kameel sien. — Soos sy pa gisteraand vir 
hulle duidelik gemaak het, kan dit maklik 
'n kameel wees, wat met sy lang nek en hoë 
pote bo-oor die balke loer. So'n vreeslike dier 
kan nooit deur die oog van 'n naald gaan 
nie. Hy hoop dat hulle arm sal bly, want hy 
verlang na die hemel waar hy weer sy moe- 
der sal ontmoet. 

So in gedagte dwaal sy oë langs die Sluis- 
loop af, tot sy ouboet ook sy drag oondhout 
uitbring en langs hom kom sit. Hy vee die 
sweet van sy voorhoof af met sy hempsmou en 
sê: ,,Nou sal jy tog ook kan uitsit en groot 
en sterk word, Koos; vandag eet ons brood 
en vleis!” Die jongste luister skaars na 
Ouboet se voorspelling: dieper gedagtes hou | 
hom besig. 

Ouboet, Pa lyk vanmêre soos die inspek- 
teur van die skool, nê?” 

Die oudste lag, maar voel tog dat Koos 
in sekere sin die waarheid sê. ,,Ja, Koos, maar 
Pa is eintlik die inspekteur van die sprinkane. 
Die hele vlakte is aanmekaar van hulle en 

oor 'n ruk sal jy die kleintjies sien uitkruip 
en dan moet Pa hulle inspekteer en dood- 
spuit.” 

Die RE RR ry in 'n motorkar; hy is 
seker baie ryk. Gaan ons nou ryk word, 
Ouboet?” 

“Ek dink so, Koos, want Pa het nou al- 
reeds 'n perd.” 

“lik sal baie spyt wees as ons eendag ryk 
gaan word, Ouboet!” 

“Ek sal juis baie bly wees, want dan ry ek 
ook rond soos Pa en later dryf ek sy motor- 
kar. Hoekom sal jy dan spyt wees, Koos? 
n Arm mens kry mos baie swaar.” 

“Ryk mense kom nie in die hemel nie!” 
antwoord Koos, met 'n droewige klank in sy 
stem, en sy oë glans vogtig. 

,Moenie glo nie! Oom Lewies lees elke 
aand ook in die Bybel en hy bid en sing en 
gaan kerk-toe, en hoekom mag hy dan nie 
in die hemel kom nie? Die predikant is ook 
ryk en hy kom eintlik in die hemel, want hy 
praat gedurig daaroor en oor die liewe 
Here.” 

Die jongste se oë begin rond te skuif. Hy 

moet sy ouboet glo, want 'n predikant is nog 
ryker as oom Lewies. En tog het sy pa dit uit- 
druklik in die Bybel gelees en dit mooi duide- 
lik gemaak gisteraand, dat 'n ryke net so min 
die koninkryk der hemel kan ingaan as wat 
'n kameel deur die oog van 'n naald kan 
gaan. Dis onmoontlik! Die Bybel sê mos die 
waarheid! ....' Hy voel dat hy glad nie oor 
die saak kan praat nie, want dit is vir hom 
te wonderlik deurmekaar. As sy pa terug- 
kom, sal hy vir hom vra of Ouboet ook es 
is.... sKom ons loop, Koos!” 

Elkeen vat sy drag. Ouboet het syne al 
voor die oond neergesmyt toe Koos kruppel- 
kruppel nog halfpad van die spruit af aan- 
kom. Hy gaan terug om ook sy draggie te 
vat. ,Is jou voet nog baie seer, Koos?” ,,Ja, 
Ouboet, en met rukke gee hy sulke steke tot 
bo my knie.” 

Ousus het 'n ruk gelede agt gesonde boere- 
brode uit die oond gehaal. Die huis geur van 
die varse gebak en 'n broodhonger deurtrek 
die liggame van die kinders, behalwe Koos, 
wat niie die minste aandag aan die vreemde 
werksaamhede gee nie. Rondom is die opge- 

wektheid asof 'n nuwejaarsfees in die woning dos 
gevier sal. word; die oë word groot van on- slw 
geduld, die mage hap die geur in; almal snak `”"' 
na 'n korsie; maar Koos strompel deur die. 
kombuisdeur na buite. `n Stille drang dryf 
hom, soos in die verlede dikwels al gebeur 
het, na die allenigheid toe. Met alles wat daar 
in die huis gebeure het hy vrede. Vandag is 
sy geaardheid eenkant-toe en hier op die 
bakoond voel hy die tevredendste. Hy kan 
daar ure deurbring, en die tyd gaan verby 
asof dit slegs minute is, so droom sy gees dit 
deur, want daar is soveel beroering in sy siel, 
dat sy hoof as 't ware opgelig word deur die | 
vinnigwoelende gedagtes. Sy harde vader; 
die groot feit dat hy op 'n vosperd weggery 
het om sprinkane te verniel en om ryk te 
word; verlange na sy moeder in die hemel — 
alles geprikkel deur die pyn wat hy moet 
verduur, is te veel vir sy gemoedjie. 

Die vlakte lê soos 'n boek vol vreemde let- 
ters voor hom oop.—Sommerso vanself kom 
die sprinkane daar uit en dan moet sy pa 
hulle inspekteer. Hy sal baie fyn moet oplet, 
want die vlakte is groot en so dood as 'n 

klip... . wonderlik dat so'n dooie ding tog 
lewendig is.... Die vosperd sal baie 
sprinkane doodtrap — sy pa sal hulle woel; 
hy kry alles reg! Daar is nou al twee sakke 
meel in die huis. Sy pa het `n perd gekoop 
en as dit so aanhou is hulle netnou ryk. Dis 
darem goed dat sy moeder betyds doodge- 
gaan het, want anders sou sy nie in die hemel 
gekom het nie. Sy sou hom darem nie so baie 
seer gemaak het met die doring nie; haar 
hande was sag; haar stem het hom altoos 
nader getrek, vir haar was hy nooit bang 
nie.... As hy nou ook doodgaan, dan kom 
hy ook by sy moeder in die hemel, maar hy 
is bang om dood te gaan, vernaamlik wan- 
neer dit donker is. Hoekom kan 'n mens nie 
lewendig in die hemel kom nie? Die 
sprinkane kom dan lewendig uit die grond 
uit en 'n mens moet dood in die aarde ingaan, 
voordat hy in die hemel kan kom.... Hy 
draal met sy gedagte oor die wonderlike 
raaisel. Dit moet sekerlik die engeltjies wees, 
wat hy soms in die hoek van die kamer sien, 
wat 'n mens dan optel na die hemel toe. 
Hulle gly so pragtig op en af en gaan sommer 

deur 'n muur en hulle kan seker sommer ook 
in die grond ingaan om 'n mens daar te 
vat.... Hy moet tog nie in die donker nag 
doodgaan nie, want dan kan 'n mens niks 
geware nie, hy moet doodgaan as hy iets kan 
sien. Die liewe Here moet hom tog maar help 
om in die dag te sterwe, soos sy moeder. — 
Hy sal bid, want hy wil graag by sy moeder 
in die hemel wees. 

Hierdie erk Ed van gedagtes het je 
seun daar gehou, roerloos soos 'n beeld, 
starend oor die vlakte met sy onbewoë blik, 
sonder glans. 

Ousus het vir die kinders gewaarsku om 
vir Koos nie te hinder nie. Sy wil tog kyk 
hoelank die outjie dit daar op die bakoond 
kan uithou. Vroeër het sy hom ook so dop- 
gehou; een uur en twintig minute; maar hier- 
die keer gaan hy dit ver uitstof. Tog moet sy 
hom teen skemertyd gaan roep. Hy skrik toe 
sy hom aan sy arm vat. ,,Op die kop drie 
uur en vyf minute Koos, hê-jy hier vanmid- 
dag op die oond gesit! Wat is jou plan? Die 
kameel gaan jou weer ry as jy so eenkant-toe 
padgee!” 

Nukkerig brom hy: ,Dis nie waar nie! Ek 

het flus op die oond geklim om te kyk hoe 

Pa sal maak as die sprinkane uit die vlakte 
uitkom.” 

,Jou lawwe ding, dan sal jy jou deursit. 
Pa sê maar net die mense aan. 'n Sprinkaan- 
beampte is iets nuuts! Pa moet die mense 
eers touwys maak! Kom ons gaan eet!” 

Teen die gebod van haar pa bly hulle in 
die huis. Ousus voel vandag te selfstandig, 
en sy 't mos al dikwels met die kinders alleen 
in die huis oorgebly; baie nagte al en haar 
pa was nooit so besorg as vanmêre nie. Hulle 
het nou ook niks meer van 'n ander nodig 
nie en waarom dan tant Leen-hulle lastig 
geval met die hele pakaas om daar te slaap? 
Sy is niks bang nie, Ouboet nog minder en 
die ander tweetjies weet van niks! Wat sal 
hulle hier kan oorkom? As Koos maar net 
nie vannag iets onsigbaars geware nie, want 
dan kan 'n mens darem al te maklik bang 
word .... 

Haar selfstandigheid verhoog ook die ge- 
voel van verantwoordelikheid en terwyl die 
viertal om die kombuistafel sit, word sy ern- 

stiger en die ander eerbiedig stil, asof hulle 
vader ook daar is. Sy voel dat sy moet lei, 
Een vir een staan hulle na gewoonte op om 
te sê dat hulle versadig is en sy vervolg: 
,Bring maar die Bybel, Ouboet! .... Dan- 
kie! 

Vol ontsag kyk hulle almal na hul ernstige 
suster; Koos voel veilig en tevrede, want 
hulle dien die Here ook al is Pa nie by hulle 
nie. Klein skuif tot teen haar vas en kyk 
ook in die boek; maar Ouboet voel amper 
vreesagtig in die eerbiedige stilte waarin 
net die omblaai van die groot blaaie gehoor 
word, 

Ons sal maar die volgende hoofstuk lees. 
Pa het gisteraand Markus tien gelees, né 
Ouboet? .... Pa kan maar weer die elfde 
ook lees as Pa wil en dan kan Pa sommer vir 
ons 'n uitleg gee van wat ons nie verstaan 
nie.” Sy dreun sonder stembuiging die hoof- 
stuk taamlik vloeiend deur en vra daarna vir 
Ouboet wat hy onthou het.... Ewe ernstig 
asof sy pa daar voor hom sit, staan hy op; 
sy hoof buig effens oor na sy regterskouer. 


“Ek het onthou, Ous, dat hulle klere op die 

pad gegooi het vir die Here om oor te ry op 
die vul.” 

,Ja, Ouboet, dis toe die Here sy intog in 
Jerusalem gedoen het.... Sit maar, Ou- 
boet) oi 

Koos, en jy? wat het jy onthou?” 

“Ek het onthou van die vyeboom, Ous ... 

Maar verder sien sy geen kans om haar 
pa te volg nie en Ouboet is te onnosel vir so- 
iets. Koos sou sy kon gevra het as hy Ouboet 
se jare had; hy en 'n gebed pas beter saam 
... Skugter slaan sy haar arm om Klein 
se nek en gee haar 'n soen op haar voor- 
koppie. Die drietjies ontvou hulle hande en 
kyk hulle Ousus eerbiedig agterna toe sy die 
Bybel bêre... 

Ouboet en Koos kruip in op die groot 
katel agter die gordyn. Almal is nou by- 
mekaar in een kamer en dis vir (Ous 
n heerlike gerustheid toe sy die kers dood- 
blaas. Na die dood van haar moeder was dit 
vir haar vandag die gelukkigste dag; die 
lewe het vir haar 'n groter betekenis gekry, 
haar persoonlikheid het selfbewus en sterker 
geword, sodat sy maklik die huisgesin byme- 

kaar kan hou. Al bly haar pa ook weke-lank 
weg, daar sal niks verkeerds gebeur hier nie; 
sy kan vir alles sorg, ook vir hulle geeste- 
like behoeftes. Sy verlang daarna en voel ge- 
lukkig deur die gedagte, om regtig soos `n 
moeder selfstandig alles hier te bestuur. 
Wanneer Klein volgende jaar ook skool-toe 
gaan, sal sy vingeralleen, wel baie eensaam 
voel, maar dan sal sy sorg dat hulle koffie- 
ketel die heeldag warm bly. Die jongetjies 
van Sluis sal dit wel gou agterkom; sy kan 
maar baie dikwels die werf gaan vee, so ewe . 
ongeërg, en Adriaan de Bruin of Sarel Venter : 
sal sonder moeite na haar toe kom; dan kan 
sy vir hulle koffie inskink. en hulle kan gesels ` 
oor vergange skooldae en oor die lidmaat- 
skap wat nog voorlê. Altemit kan hulle dan 
saam 'n klas vorm, die aande wanneer haar 
pa tuis is. Hy sal bly wees om so'n werk te 
doen, want hy is so begaaf om 'n mens uit 
die Bybel en vraeboek te leer.... Sy dom- 
mel weg in die heerlikheid van haar droom- 
gedagtes en dis nog net Koos wat in die groot 
donker van die potdigte slaapvertrek lê en 
omdraai... 

Die stekende pyne wat in sy been optrek 
hou die slaap van hom af en die innerlike 
onrus wakker. Na die boekevat van Ous het 
hy so tevrede gevoel, selfs gelukkig, omdat 
hy oortuig was dat hulle die liewe Here be- 
haag het. Maar nou hier in die donker word. 
dit haas onmoontlik om aan die liewe Here 
te dink, al probeer hy ook hoe.... Dis of 
die donker moedswillig planne uitvoer om sy 
begeerte na die liewe Here om te krap. In die 
voelbare duisternis is dit of hy kort-kort 'n 
vlugtige skynsel geware, en al knyp hy sy oë 
bot toe, dan sien hy hulle nog. — Op hierdie 
selfde katel het sy moeder gesterwe. Vinnig 
draai hy hom weer om op die ander sy. Die 
engeltjies moet hulle tog nie klaarmaak om 
hom te kom haal nie; dis te donker; dood- 
gaan in die nag is te vreeslik! Hy moet pro- 
beer om wakker te bly tot mêre vroeg. Be- 
dags kan hy langs die Sluisloop lê en slaap! 
Die dood moet hom vang as hy wakker is, 
dan weet hy tog wat gaan gebeure. Hy word 
benoud van angs en kruip vas teen Ouboet 
aan, maar die gedagte dat die engeltjies hom 
kom haal los hom nie. As sy moeder nog ge- 

leef het sou sy hom nou vasgehou het in 
haar arms soos vroeër en dan het hy altoos 
veilig gevoel .... As Ousus wil, kan sy hom 
ook vashou, maar hy durf sy geluid nie in 
die donker in te stuur nie om haar te roep. Sy 
asem gaan vir hom juis reeds soos sugte wat 
uit die donker uitkom. Die sweet breek orals 
uit; dis of hy bo sy kaal arms 'n wolkerige 
wasigheid sien optrek. Hy kan dit nie meer 
hou nie, en roep met 'n skerp snydende stem 
as 'n wanhoopsroep vir Ousus. 

,Koos! .... wat is dit Koos?” klink die 
verskrikte stem van die bedjie af. Ouboet het 
hom omgedraai en daar kreun 'n nukkerige 
klank deur sy neus. 

,Ousus, steek tog op die kers dat ek kan 
sien!” 

,Wat makeer dan, my Boetie? Ry die 
kameel jou weer?” 

Die vlammetjies staan roerloos om die pit. 
n Pieperige stemmetjie soebat van agter die 
gordyn. 

,Ousus, ek voel so bang! Laat ek tog by 
jou slaap asseblief! ” 

“Hoe orig! ” lag Ousus. ,Kom maar jong! 

Ek sal vir Klein oordra! .... En vir wat is 
jy dan so bang?” | 

Ousus, ek wil tog nie in die donker so 
allenig bly nie; ek voel of ek sal doodgaan!” 

,Jy sal nog eendag mal word as jy jou so 
oorgee aan die duiwel, Koos! ” 

,Is dit dan die duiwel, Ous?” 

,Ja, my Boetie, die duiwel maak 'n mens 
bang en sodra as jy bid dat die Here jou van 
die bose moet verlos, dan gee die duiwel 
pad.” 

,Ousus, maar wat moet ek dan sê laat hy 
kan pad gee?” 

Sy stoot haar arm onder Koos se hoof in 
en trek hom teen haar vas. ,,My liewe Boetie, 
kom ons twee bid saam die Onse Vader en 
net soos ons kom by: ,en verlos ons van die 
bose” dan sal jy sommer voel dat jou bangeit 
weggaan.” 

Met veilig voelende vroomheid prewel 
Koos die woorde saam met sy Ousus. 

HOOFSTUK VII 
gin Bredenhand die ouers van Dirkie 


gegroet het, vra hy taamlik beslis vir 
haar om saam te stap tot by die hek. 

Meneer en mevrou (Coetsee bly verwon- 

der op die stoep agter, toe hul dogter so ewe 
gedwee langs Lambertus loop, asof sy weet- 
nie-wat van hom is nie. Sou sy nou waarlik 
tog haarself aan die wewenaar oorgee in 
weerwil van haar lighartige taal oor hom? 
Hulle kyk mekaar aan met die stille vraag 
en dieselfde gedagte, waarop hy spontaan 
sê: ,,Nogal astrant van haar en dit so onder 
ons oë; dit lyk amper of hy seker van sy 
saak is.” 
Met 'n sug antwoord sy: ,Die kind is 
baie fyngevoelig: sy wil nie graag `n mens 
onnodig seermaak nie en daarom stap Sy 
sommer vir die vrindskap.” 

“Ek glo darem ook nie dat sy haar kop 
gaan verloor nie, Moeder. Sy is 'n te ver- 
standige kind daarvoor; maar sy het haar 
jare en Bredenhand is geen onaansienlike 
persoon nie.” 


151 


“Hy is ook 'n ernstige man; sy slotgebed 
vanmêre het my geroer; `n mens kon voel 
dat sy gemoed beswaard was.' Sy sug al- 
weer en albei kyk na die twee wat blykbaar 
in 'n gesprek by die hek staan. Hulle is nogal 


tydsaam om afskeid te neem. — Hoe lank | 


hou hy haar hand vas .... 

“Ek wil nog maar net 'n paar woordjies 
met jou gesels, want my wetenskap sê aan 
die eenkant: praat met Dirkie, en aan die 
anderkant: sy meen self nie wat sy gesê het 
nie. Ons papiere Iê nog deurmekaar; kyk 
ons moet ons kwessie klaarder uitpraat; jy 
laat my in die onversekerdheid, Dirkie, en ek 
kan nie so vertrek nie.” 

Dirkie voel verleë om so onder haar ouers 
se oë langs die wewenaar te stap; hy het te 
onverwag gevra; sy kon skielik gn gedagte 
om te weier vind nie, en sy 't gevoel dat sy 
moes gehoorsaam teen haar sin.... En nou 
praat hy asof hy al regtig gevorder het oor 
die kwessie tussen hulle; dis aanmatigend en 
astrant. Sy word effens ongeduldig en ant- 
woord beslis: ,A, nee a, hoe kan Oom dan 
so sê? Ek het mos openhartig gepraat; Oom 

kan verseker daarvan wees wat ek gesê het, 
het ek gemeen!” 

“Ek het vannag baie oor die saak gelê en 
dink, want dis vir my 'n hartsaak, 'n ge- 
wetensaak, `n sielsaak. Jy is `n kristin, Dir- 
kie en jy gee soveel te kenne: as my kinders 
daar nie was nie dat ek welkom sou gewees 
het. Ek sê, jy het dit nie gemeen nie.” 

Hulle staan by die hek waar die gesaalde 
vosperd wag. Sy het gn lus om te argumen- 
teer nie, maar nietemin luister sy tog na die 
mooi geluid van die dringende stem, wat baie 
sag en tog so duidelik praat. ,Ek is g'n op- 
pervlakkige meisiemens nie, Oom Lamber- 
tus! '” verklaar sy ernstig en haar houding en 
blik beklemtoon dit. 

Sy beheerste hartstog raak los en tintel 
deur sy liggaam en sy oë kry 'n vreemde 
gloed, terwyl hul oor die meisie flits en die 
begeerte om die vroulike gestalte te besit, 
word oppermagtig. Vinnig, amper dreigend 
vra hy: ,ÉEn dis die enigste beswaar? Jy het 
niks teen my persoon nie, Dirkie? Dis net my 
kinders wat jou hinder?” 

Sy huiwer en word effens beangs. Hy lyk 

opeens so geweldig, asof hy haar kan gryp, 
en tog stoot dit haar nie af nie; die krag wat 
haar skynbaar wil oormeester trek haar eer- 
der aan. `n Nuwe gevoel van haar vroulike 
wese klop in haar gemoed en opgewonde ant- 
woord sy: ,,Nee, Oom Lambertus, ek sê nie 
dat jou kinders die enigste beswaar is nie, 
maar hulle is 'n onoorkomelike beswaar. As 
hulle daar nie was nie, sou die saak vir my 
glad anderster gewees het. ËEk het sekerlik 
respekte vir jou, Oom, maar liefde is 'n an- 
der ding .... ek wil natuurlik ook eendag 
graag my eie huis hê, maar dan sonder be- 
kommernis....” 

,Verwag jy van my dat ek my kinders 
moet afstoot?” .... val hy haastig in. 

“Dit sê ek nie.... maar kyk, Pa en Ma 
sien vir ons en hulle kan dalk verkeerde ge- 
dagtes kry; ons staan hier so lank en gesels, 
asof daar regtig iets tussen ons bestaan,” be- 
sluit sy met 'n glimlag en sy steek haar hand 
uit om te groet. 

Hy vat dit gretig vas. ,Maar vrindskap 
bestaan tog seker tussen ons.... Jy het my 
regtig teleurgestel, Dirkie! ... Ek kom 

weer! Laat jou gedagte gaan, ou Suster, ek is 
seker dat jy dan anderster sal dink.” Hy 
druk haar hand en kyk ernstig in haar lag- 
gende oë, waar 'n flikkering van spot uit 
straal, wat hom tref en kwes, en hy hoor: 
lik sal mos nie verander nie, Oom! ” 

Met 'n diep sug raap hy hom op die vos- 
perd. ,En ek sal nie moed opgee nie! werp 
hy haar toe, en met die wegry lyk hy soos 'n 
kommandant, wat aan die spits van sy bur- 
gers gaan. 

Dirkie kyk hom agterna. Die spot ver- 
dwyn uit haar oë vir `n droomglans. Hy is 


darem 'n knap wewenaar .... jammer! jam- 
mer! Langsaam loop sy in 'n bedrukte stem- 
ming terug. 


Die wilkerbome by die dam onttrek hom 
aan die oë op die stoep. Sy fiere houding sak 
gaandeweg inmekaar. Diep in gedagte wieg 
hy in die saal; die teuels hang slap, en 
dooierig hang sy liggaam op die vos, wat sy 
pasgang egaal hou. Hy voel tevredener oor 
die afskeid as oor gisteraand se gesels. Flus 
was daar 'n intiemer verhouding tussen hulle 
twee en sy het openlik erken dat sy respekte 

vir hom het. Dis na verwant aan liefde. 
Maar tog, die spot wat uit haar oë gestraal 
het en die onverskillige besluit dat sy nie sal 
verander nie, het soos 'n sweepslag deur sy 
siel geklap. Dis moeilik om son vroumens 
goed te verstaan. Dis gee en vat, lok en af- 
stoot onder die beheer van 'n koppige eiesin- 
nigheid, wat soos 'n neet klou aan haar 
lewensopvatting. Hy sien haar in die blom- 
tuin met die gieter, en hy sien haar by die 
hek, waar sy haar mooi postuur orent ge- 
stoot het vol argument en inskiklikheid en 
bekoring, dat hy haar kon wegsleep van die 
plek af. Die natuur van `n vrou moet ander- 
ster wees as die van 'n man. Dis soos 'n krap 
wat agteruit en dwars loop na sy bestem- 
ming toe. Sy wil en wil ook nie, kafbesware 
belemmer die pad van haar natuurlike be- 
loop en kafredenasies steek haar in die pad. 
Dirkie se onbesorgde en gelukkige lewe was 
om die kinders van haar ousus groot te 
maak. Die roeping van `n vrou het sy vol- 
bring in die voorhof van haar lewe en nou 
is dit haar beswaar om die lewe verder daar- 
mee in te gaan. — Nee wat, dis sommer grille 

wat ook by 'n vrou se natuur behoort. Dir- 
kie was hartlik, innemend by haar besware, 
en sy moet die moeder van sy kinders word! 
Haar besware het g'n reg van bestaan nie, 
al stoot sy hulle nou met haar bekoorlike 
koppigheid vorentoe; hulle moet uit die hel- 
der hoof van haar geban word, want hulle 
is uit die bose. Sal sy hom respekteer as hy 
sy verantwoordelikheid vir sy kroos prysgee 
om haar ontwil? Sal sy die swakheid ooit kan 
goedkeur? Nee wat, sy is nie harteloos nie 
en hy sal en kan dit nie gedoog nie; selfs 
Koos gaan by hom bly! Sy vaderskap is nou 
die heiligste plig wat hy het, gn vroumens 
kan hom daarvan beroof nie... 

Hy dryf op die gedagtes weg in die be- 
minlikheid van Dirkie. — Hulle twee sal 
saam weer 'n nuwe lewe begin .... Hy voel 
so seker van sy saak asof sy hom reeds die 
jawoord gegee het .... 

Ouboet loop hom met 'n van vreugde 
stralende gesig tegemoet en vat vir Poon om 
die perd koud te lei. Die ander kinders staan 
hom en inwag by die kombuisdeur. Sy 
vaderhart word groot en dis of hy die klop- 


157 


pende drang daar voel om sy liefde vir hulle. 
te openbaar. Met 'n diep stem groet hy hulle 
kortaf: ,Middag kinders!” en gee vir Ousus 
en Klein 'n soen. Ousus skink dadelik vir hom 
koffie in. Nooit van te vore, selfs nie in die 
kommervolle dae na sy vrou se dood het hy 
so intiem vir sy kinders gevoel as nou nie .... 
Stil oorweeg hy hulle toekoms met sy jong 
liefdesplan. — Dit sal min moeite kos om 
hulle uitmekaar uit te maak. Koos is so te sê 
al geboek en swaer Lewies sal Ouboet son- 
der frons of oëknip ook byneem as hy net 
praat. Klein kan by haar Ouma bly; moeder 
het al dikwels soveel as te kenne gegee dat 
sy baie graag vir Klein wil grootmaak. Ousus 
kan 'n betrekking by die leraar kry om sy 
kindertjies op te pas; sy is uitgeknip daar- 
voor... dis maklik om van al die sorge ont- 
slae te raak en dan is sy pad oop na Dirkie 
toe.... Driftig drink hy sy koppie leeg .... 
Dis duiwelse gedagtes daardie wat slu en 
verleidelik konkel met sy besef van plig en 
roeping. Basta! Bedaard vra hy vir Ous: 

,[Hê-julle vannag by Ouma-hulle ge- 
slaap?” 

,Nee Pa, ons het sommer hier gebly, want 
Pa sal van nou af seker baie nagte moet uit- 
bly op die amp en ons kan tog nie altoos uit- 
slaap nie. Ons is nie bang nie, Pa! ” 

Hy knik. ,Ja, my kind, dit sal heel waar- 
skynlik so wees en as julle hier kan reghou, 
is dit beter.... Ek wil nou net vir Ouma 
gaan groet.” 

Toe sy in die kombuis die klankvolle stem 
van haar oudste hoor, kom haar geboë hou- 
ding orent in haar leuningstoel en toe Lam- 
bertus in sy amptelike vertoning in die agter- 
huis verskyn, verhelder haar gelaat deur 'n 
bekoorlike glimlag. Sy wenk hom en trek 
met dieselfde hand sy stoel nader na haar toe. 
,Kom sit hier my seun! Kom vertel vir my! 
Ek wil mos weet hoe jy gevaar het op die 
amptelike tog! 

Bredenhand sak gewigtig neer op ,,oom 
Lammie se stoel” met 'n glimlag en 'n sug: 
,Hoe lyk dit dan vir my of Moedertjie danig 
nuuskierig is?” 

Sy hou haar hand op sy knie en kyk hom 
met 'n tere hoogmoed aan. ,Ek is nuuskierig, 
my kind; `n moederhart wil alles weet van 

haar kinders en in jou geval is dit iets groot 
besonders, Lammie.” 

vINee moeder, hoe sal ek sê —, dit het 
baie, baie voorspoedig gegaan,” antwoord 
hy, terwyl hy die as van sy PYP afdruk en 
`'langs sy neus verby beskou .... ,Ek wil 
darem ook sê en my edele ing gaan 
- smet my saam, dat my werk al my verstand 
v. sal insleep om skoon en helder daardeur te 
“Ik kom.... Die verantwoordelikheid wat op 
my rus is baie groot.” 

Hy 't klaar met die as en kyk selfbewus 
gewigting na die kamer se hoek, terwyl die 
moeder haar hoof effens laat sak en jammer- 
hartig skeef hou, wyl 'n suggie oor haar 
lippe glip. Sy voel diep onder die indruk van 
Lambertus se vernaamheid en moeilikhede, 
en haar hele houding sê: ,,[oemaar Lam- 
mie, praat verder my kind, ek luister! ” 

Sy hoof swaai resoluut van die hoek af 
weg omhoog en sy sware stem klink beslis: 
,Maar ek sal deurkom, Moeder! Ek sal deur- 
kom! Dit gaan daarmee soos met ieder nuwe 
onderneming. Elke begin bring die vreemdig- 
heid saam en daarna word die werkstallig- 

heid eers 'n gewoonte.... Ek wil daarmee 


luister het. Hier en daar het hul 'n baster 
stryery aan die gang gesit, party van hulle 
was onverskillig, maar dis nie eintlik iets om 
oor te praat nie. Ek het hulle gou-gou stil 
gemaak en hulle belangstelling opgewek vir 
die saak. Ek kan nie kla nie, Moeder, want 
ek het maar net een korrelkop onder al die 
mense wat ek gister deurgeloop het, teëge- 
kom. Louw (Grebe is 'n kwasserige man, 
soos oom Karel Coetsee sê.” Sugtend be- 
skou hy weer sy pyp se kop en druk met 
sy dik, ongevoelige duim die opkrullende 
vuur af. 

Belangstellend vra die moeder na die wel- 
stand van die Coetsees. Dis of `n skokkie haar 
skielik regop bring in haar leunstoel. Sy kyk 
haar oudste aan met 'n stil vraag in haar oë, 
wat met 'n skyn van skaamte opsy swenk, en 
dis vir haar voldoende. 

nie sê dat ek moet leer nie, glad nie! Dis ons 
mense wat touwys gemaak moet word;"” 
hulle verstaan die nuwe reëling nog nie bra 
nie.... Ek wil sê dat die mense my deur die ,.. 
bank goed onthaal het en mooi na my ge- “.. 


,Nee, nog gesond deur die goedheid. 
Hulle het vanmiddag groete laat weet, Ek 
het laasnag by hulle oorgebly. Dis regtig 
hartlike mense daardie, wat nog na ons ou 
opvatting van vrindskap lewe.” 

Haar aangesig verlewendig, as sy vergeefs 
probeer om sy vlugtige blik aan hare vas te 
trek; maar rustig, effens gedemp sê sy: ,,Ja, 
my kind, dis ou bekendes, wat ons geaard- 
heid getrou bly .... Hulle het mos nog vir 
Dirkie in die huis, nie waar nie?” 

Vir een sekonde kon sy in die kinderoë 
sien en toe bespeur sy ook 'n glimlag wat van 
sy neusvleuels wegtrek in sy baard. Sy weet 
genoeg, al antwoord hy skynbaar onverskil- 
lig: ,Ja, Moeder, Dirkie is nog daar. — Sy is 
die regterhand van die oumense; 'n deeglike 
dogter; die huisgesin draai feitlik net om 
haar.” Die pyp se as vra weer sy duim en 
daarna trek die kamer se hoek weer sy oë 
vas. — Die weduwee herneem haar geboë 
houding, gedurende die enkele sekonde van 
stilte wat volg. Sy swaai haar oë onderlangs 
op na hom toe en vra effens ondeund: ,,Hoe . 
lyk dit Lammie? .... Jy kan dit tog nie vir 

jou moeder wegsteek nie. Hê-julle same ge- 
sels?” 

Die glimlag trek oor sy hele aangesig en 
hy kyk die onderlangse blik uitdaend aan: 
,Wat dink Moeder dan van my? Ek sal mos 


nooit so'n kans verby laat glip nie! ” 


,Neef Karel-hulle is 'n voorklas en 'n 
skoon familie. Nig Mieta en ek het saam 
lidmaat geword.... Ek kon dit dink, Lam- 
mie! Maar as die Here dit so mag bestier, 
dan sal ek gerus wees as jy en Dirkie eendag 
saam kan akkordeer. — Sy is 'n sorgsame 
kind en sal goed vir jou kindertjies sorg .... 
Ag, my kind, jy moet tog maar mooi jou oë 
oophou en bedagsaam wees. Jy trek nou die 
wêreld deur en kom met baie mense in aan- 
raking.... 'n Kwaai stiefmoeder is 'n ellend 
in n huis en ek kry Kosie so jammer .... Die 
outjie het mos laasnag weer bang geword. 
Hy is so aantreklik en absent. Die kind lê 
teer in my hart, Lammie! 

,Hy is maar so van sy geboorte af, Mas” 
der. Dit sal regkom Dit sal vergroei 'n 
mens moet hom net nie verpiep nie.... wat 
ek wil sê,.... ek het darem my lyne goed 

gestel en heel waarskynlik gaan ek dié slag 
'n paling vang.” 

Haar blik van begrype glimlag hom toe en 
verstar direk toe sy sê: ,Daar kom die kin- 
ders van Lewies-hulle af terug.” 

Die stemme van Sarel en Lena nader die 
kombuis van buite af. 

Sarel se oë blink van snaakse verwonde- 
ring uit die masker van sy goedige gesig. — 
Ouboet is op krygsdiens, nê?” .... Hy 
skuif 'n stoel nader, terwyl Lena teruggaan 
om vir 'n verversing te sorg. 

Bredenhand herhaal gewigtig en omslag- 
tig van sy wedervare, dog kom nie naby 
Dirkie nie en daarna swaai Sarel weg op 'n 
ander koers. ,Ek hoor dat jou Kosie by 
Lewies-hulle gaan bly. — Ek reken so, 
Ouboet, dat jy nie beter kan doen nie; ver- 
naam van jy so los en vas van die huis af is.” 

Die herinnering stol sy gedagteloop en 
skep skielik 'n gevoel van weerstand. Breden- 
hand staar skerp in die hoek van die kamer, 
terwyl hy sy pyp se kop met albei hande om- 
vat. Verwonder en bly blik die moeder oor 
haar seuns en sê opgewek: ,Ek voel regtig 

dankbaar. Koos het die meeste sorg van al 
jou kinders nodig, Lammie! ” 

Dit lyk vir Bredenhand of alles saam- 
span om sy vaderskap te breek en juis van- 
dag is die gevaar so sterk as ooit tevore; dog 
hy antwoord gedwonge-bedaard: ,,So was 
die plan Sarel, maar die loop van 'n mens se 
lewe draai dikwels wonderlike koerse uit. 
Gister en vandag verskil dikwillig so hemels- 
breed, dat 'n mens se planne en voorneemstes 
van gister, vandag onuitvoerbaar word .... 
Daar het in my lewe 'n gesonde draai ge- 
kom en ek voel oortuig dat ek verkeerd doen 
om my huisgesin uitmekaar uit te maak.” 

Sarel uiter net `n langgerekte en onsekere 
,Ja. Ouboet.” Almal swyg en 'n spanning 
volg. Sugtend breek die moeder dit en sê: 
,Krissie sal vir Kosie darem soos haar eie 
kind versorg, Lammie; — jy moet die kans 
maar vat, dit is tog in sy belang, en hy bly 
so te sê onder jou oog.” 

Nou kom die ergernis so geweldig in hom 
op dat hy met 'n besliste gebaar die stem- 
ming wat hom wil verlei wegslaan: ,,Wag, 
Moeder, wag! Nee kyk, laat ons daardie 

kwessie los; julle argumente is inblasings van 
die bose.... Ek sal wel mêre met Lewies- 
hulle praat.... Dankie, sus Leen! ....” Hy 
neem die koffie van die skinkbord, maar 
luister tewens met klimmende verontwaar- 
diging na die seëldruk-opinie van sy skoon- 
suster. ,,Die bose en mensliewende dinge 
 akkordeer nie saam nie, Ouboet. Ek dink dat 
jy baie ondankbaar is; sus Kris het vir my 
vertel dat die saak kant en klaar gereël is. 
Sy 't reeds vir my gewys waar Koos gaan 
slaap. Ons voel almal bly oor so'n oplossing, 
want jy kan nie stry nie dat Kosie stadig 
kwyn en in 'n baie bedenklike toestand is. 
Jy kan gerus dié slag aan jou kind se wel- 
vaart dink.” Hi 
Sy harde stem oorval haar laaste woorde. 
“Jy maak my seer, sus (een! Jy maak my 
seer! Watter onheil broei hier onder julle op 
die sabbatdag? Netnou is die plaas vol van 
daardie nonsens. Dis vir julle lekker om 
daaroor te kekkel, nê? Julle weet niks .... 
niks....! Ek is vader; maar julle wil hê dat 
ek soos `n niksnuts moet weghol vir sy optel- 
kind .... Julle weet niks! Ek is moeg vir die 

gelollery. Ek is moeg! moeg! moeg!” Hy 
sluk sy toorn af, staan op en sê beheers kalm: 
,Naand, Moeder!” 

,En jy wil nou al loop?” vra sy melanko- 
liekig. ,Jy moet tog nie kwaad word nie, 
Lammie; jou susters meen dit goed.” 

Die glimlag lê koud op sy harde oë. 
“Kwaad word lyk anders, Moeder! — Kyk. 
die son wil ondergaan.” Spottend vervolg 
hy: ,Ek moet nou na die kinders kyk, want 
hulle was van gister af tot flus heeltemal 
alleen!” 

Hy stamp die kombuisdeur met 'n harde 
klap agter hom toe. Dit laat hom effens. 
skrik, want hy wil geen kwaai gevoelens 
agterlaat nie, dog gaandeweg kry sy humeur 
die oorhand. Sy eie mense word op hierdie 
Sondag die handlangers van die duiwel, wat 
sy inwendigheid wil proklameer om hom 
onverskillig te maak vir die dierbaarste eien- 
dom wat hy besit.... Met vaste stappe stap 
hy om die koppie en sy gevoel klim met die 
passe saam. — Wat die deksel het hulle met 
hom uit te waaie? Hy is mos nie 'n seun van 
vyftien jaar wat elke aand sy postuur vir sy 

ouers moet wys, voordat hy gaan slaap nie! 
Dié remketting-heerskappy van ouer, broer 
en suster gaan hy afskud. — Sy eie span- 
netjie het met hom en die oorlede vrou saam 
'n eenheid gevorm, dat die Almag alleen kan 
verbreek, en nou is hy en die kinders die een- 
heid, wat God alleen kan ontbind. — 90 is 
sy posisie op die huidige oomblik en hy 
weet dat hy vandag regstaan. — Maar nou 
knie die Satan al die mooi menslike eien- 
skappe, soos liefde en besorgdheid met op- 
offeringsbesef en dankbaarheidsgevoel, deur- 
mekaar in die harte van moeder, broer en 
suster, net om sy kop deurmekaar te maak, 
teneinde die pad na Dirkie toe oop te stoot! 
Haar gevaarlik verleidelike woorde was ook 
die werk van die duiwel, wat nou met albei 
sy kloue in die kooksel van sy konkoksie 
knie .... Dié kinders van hom is syne; sy 
vleis en bloed! En dit is so verordineer van- 
af die grondlegging! Hoe kan hy afstand 
doen van sy heiligste besitting? Weggee, 
onteien, vergeet? .... bewaar hom 
daarvoor! VM v b vv 


Hy voel dat sy sd ii MP ie vk self 

die viertal geware in hul gewone niks-en-iets- 
doen-houdinge, om en in die huis. — Daar- 
die kinders het God hom gegee en hy het 
saam met sy oorlede vrou die doopbelofte 
afgelê oor een vir een van hulle.... Ge- 
hoorsaam aan 'n spontane drang, buk hy by 
die binnekom by Klein en gee vir die kind 
'n haastige soen, en voelend dat hy hom moet 
verklaar, sê hy vir die verbaasde dogtertjie, 
wat hom met vraag-oë bly aanstaar: ,,Jou 
Pappie was mos weg en hy 't flus vergeet om 
vir jou te groet.” 'n Beroering trek deur die 
gemoedjies van die viertal, asof hulle in ver- 
wagting staar op iets besonders wat nou 
gaan gebeur .... 

Koos, kom nader jong, gee laat ek jou 
voet sien. Jy word mos bang in die nag as 
ek weg is, né? .... Hy is effens geswel — 
hoe is die pyn?” 

“Nee, Pa, ek het nie eintlik so dood baie 
pyn nie; net partykeer is die steekpyn so op 
in my been baie kwaai,” antwoord Koos, 
met 'n pieperige stem effens gejaagd. Hy 
skraap al sy vrypostigheid bymekaar en bly 
langs sy pa se knie staan, want hy het nog 

iets op sy hart wat hy wil vra; die ander drie 
skuif onmerkbaar nader. 

,Pa, ek wou nog iets vir Pa gevra het, Pa! ” 

,Laat ek hoor, Koos! ” 

“Ek wou gehoor het wat sê Pa; kom 'n 
predikant dan nie in die hemel nie, Pa?” 

Die groot kop van sy kind slaan hom 
dronk. Waar kom hy aan daardie diep- 
sinnigheid? Sou hy predikant wil word, ter- 
wyl hy bangerig voel deur die vrees van 'n 
onsekere saligheid? 

“Ek wil nie sê, almal nie, Koos. 'n Predi- 
kant is ook maar `n mens, maar wanneer hy 
soos 'n kristen lewe, kan God hom in die 
hemel opneem. 

“Maar 'n predikant is dan so ryk, Pa en 
'n ryk mens kom mos nie in die hemel nie, nie 
waar nie, Pa?” 

'n Glimlag trek oor Bredenhand se gesig; 
hy verstaan die kind se onsekerheid, maar 
onder die indruk van Koos se diep gedagte, 
verklaar hy ernstig: ,My kind, ek sien vol- 
kome wat jou hart so danig beroer. Jy dink 
oor wat jou vader eergisteraand gelees het, 
en dis baie goed, Koos, dat jy soiets ter harte 

neem .... Kinders, luister almal! Mag die 
Here gee dat julle net soos Koos die Godde- 
like Woord inasem, want dan eers word die 
Bybel se wetenskap 'n bron van kennis. 
Koos doen my nou hier 'n diepsinnige vraag, 
wat twyfel in sy jonge hart gewerk het, en 
ek voel vanaand regtig verheug daaroor. — 
In die dae toe die Here op die aarde gewan- 
del het, was daar ook ryk mense, net soos 
nou. Hulle rykdom het hulle God geword 
en hulle van die Here afgetrek; hulle ganse 
doen en late was net geld, geld, geld, en dis 
hierdie soort mense wat bekwaald in die 
koninkryk der hemele kan ingaan, net so 
bekwaald as wat 'n kameel deur die oog van 
'n naald kan gaan .... 

Is dit vir jou duidelik, Koos?” 

,Ja, Pa!.... maar ons sal nooit nie so ryk 
word nie, nê Pa?” 

“My kind, waarvan praat jy nou? (Ons 
sal maar arme Adamskinders bly, al verdien 
jou Pa 'n weinig as sprinkaanbeampte; ryk- 
dom lyk anderster, Koos!” 

'n Blye glans verlig Koos se gesig; hy voel 
gerus... 

Bredenhand se vaderhart word groot. 
Watter span kan teen syne optrek in gods- 
vrug en 'n goeie stil geaardheid? En nou 
moet hulle uitmekaar uit? 'n Buitestaander 
kan 'n vaderhart nie peil nie.... Koos moet 
eendag, so die Here wil, predikant gaan 
word, 

winterde vlakte, waarop glad-verhaarde 
eeste al rustig begin te wei. Die veld lê 
glansend-groen in die mêreson, wat al die 
kragte van die weefsels in die grond koester 
om lewe voort te bring, en op die blokke 
omgeploegde aarde heers bedrywigheid. Dit 
is die ure van skep, opbou en groei, want in 
die natuur is die stukrag, wat die kieme vin- 
nig laat ontwikkel. Die bo-kors van die 
vlakte word beroer, die tyd van uitbroei is 
daar. 

Plek-plek kruip die pasgebore sprinkaan- 
lewe uit die grond en spring met swak 
pogings die kraggewende lig tegemoet; elke 
grasblaar in die pad moet sterf om daardie 
lewe op te bou. Onsigbaar eers, dog al gou 
merkbaar spring hierdie nietige insekte na 
mekaar toe, asof hul instinkmatig voel dat 
in saamtrek hulle krag sit. Dis of elke spriet- 
jie, wat tot in die grond toe afgevreet word, 
hulle laat groei en vermenigvuldig, totdat 
een wemelende massa opmekaar wriemel, 

ES groeiende gras bedek die vaal ver- 


die sagte weiding toemaak en verteer, en 
soos 'n golwende rooiwatervlak na die opkom 
van die son toe hobbel en knabbel onder 
skurwe skuurgeluide. Agter bly die aarde 
doods en kaal, asof 'n kudde skape daar op 
die veld vasgekeer was. 

Na die middagete keer Gert Bouer met sy 
volk van die woning af terug na sy groot 
blok droë land, waar hy dieselfde mêre 
mielies geplant het. Meteens kom hy op die 
eerste swerm voetgangers af, wat 'n akker 
se breedte oor die voetpad van die veld 
gebuit het, 

Hulle staan vir enkele sekondes vasgepen, 
asof die krioelende gewriemel met sy suise- 
lende suggeluid hulle hipnotiseer .... 

,J6! Auk!'” roep die volk, en Bouer sê 
verbaas: ,,Flus het ons g'n spoor van hulle 
geware nie. Hulle kom net so vinnig as die 
skade wat hulle aanrig!.... (G'n stuk ver- 
suim nie!l.... Die plantery moet maar 
wagl.... Hy stuur 'n Kaffer na die polisie- 
stasie om spuite en sprinkaangif te haal en 
een na die beampte. 

Bredenhand popel van werkywer toe hy 

die boodskap ontvang. Hy is vol selfte- 
vredenheid noudat hy sien dat sy mense 
wakker is, want hy het hulle mos ook al te 
deeglik deurgeloop. Dit was maar voorsorg- 
maatreëls; nou begin sy werk eers regtig. — 
Haastig steek hy hom in sy amptenaars- 
kleding, en laat met omslagtig veel ver- 
manende woorde die sorg van die huishoue 
op sy oudste dogter, wat verwonderd voel 
oor die kastige besorgdheid van haar pa .... 
Hy voel effens bekommerd oor Koos, en 
terwyl hy die saal op die perd se rug gooi, 
sê hy: ,,Die werkstalligheid dwing my nou 
om tydig en ontydig uit te spring! Jy moet 
maar styf staan, Ous en hier agterlangs die 
sake reghou. Heel waarskynlik sal ek dae- 
lank van die huis af wegbly want my wyk 
is groot en die voetgangers, wat uitkruip, 
kyk nie na my geriewe nie. Maar belowe my 
dat jy gereeld oor Koos sal dokter! Sy voet 
lyk nie vir my al te mooi nie; — jy moet 
niks versuim met die ghries nie, Ous, en as 
hy nou slegter word, hou hom dan maar uit 
die skool uit; hy loop reeds baie melanko- 
liekig.” 

Hy trippel op die vosperd weg, selfbewus 
van sy waardigheid en plig. Na 'n tiental 
minute trek hy op 'n vinnige galop, toe hy 
daar ver op die vlakte `n klompie mense ge- 
ware. Dis die hele Bouer-seksie daardie. 
Almal is seker nuuskierig om die besondere 
werkstalligheid te sien.... Sowaar, neef 
Gert is al besig met die spuit! Dis Huks! 
'n Witman daardie! 

Inderhaas passeer hy, lugtig groetend, die 
moeder en Bettie met die kwinkslag: ,,Julle 
moenie bang word om die rooibaadjies dood 
te trap nie! 'Trap hulle! trap rond!” Hy 
spring van die vos af by neef Gert, om die 
kwasie-ernstige verwyt te hoor: ,,Pleks dat 
jy my oproep, moet ek jou kommandeer, 
Neef Lambertus!” 

,Nee, maar dis reg, Neef Gert! Ek wil 
maar net sê dat 'n kommandant maar 'n 
dienaar van die hoëre gesag bly, en dis in 
elke instansie die uitvoering van sy plig .... 
Ek het die werk aangevoor, jou tyding het 


my wakende gevind .... maar kyk, ons moet 
roer!.... Outas bring die water aan net so 
vinnig as julle kan!.... Neef Gert, ek sal 

die spul hiervandaan omsingel, probeer jy 
net om hulle van die hotkant toe te dam .... 
Gooi in, my outas! .... Gooi in! Loop haal 
nog water, roer julle ....! Sien jy Bettie hoe 
salig die voorste klomp al pote-uit is en hier- 
die spul wat ek nou net klaar gespuit het, 
verloor hul aptyt; hulle litte word lam, ou 
Suster, hulle voel naarrr! ” 

Bredenhand word opgewonde deur die 
wriemelende lewe hier voor sy voete. Die 
bontspringende rooi-insektegolfies, wat vas- 
berade, dom-astrant na sy posisie toe vreet 
met hul geheimsinnig sugtende geraas, voor 
sy oë tril en dribbel, sodat hy g'n oogknip 
een bepaalde plek kan dophou nie, werk op 
sy haastigheid. Bettie se welmenende: ,,Ja, 
ek sien dit Oom Lambertus!” hoor hy 
skaars. Hy het die teenwoordigheid van die 
no6i, wat een van sy vlamme was, vergeet; hy 
volg net die inspirasie om daardie onver- 
biddelik vooruitkrioelende massa te stuit. — 
Meganies wissel sy hande om die handvatsel 
van die spuitpomp en telkens loer hy oor sy 
skouer of die outas met die water aankom, 
wanneer die groot-lampolieblik se gifmeng- 

sel na die boom toe sak. Hy weet nou, dat 
die plaat rooibaadjies agter hom sal opdroë 
waar hulle lê, en voordat die son wegtrek, 
toe hulle op die kaalplek uitkom, begin hy te 
glo dat sprinkane uitgeroei kan word. 'Toe 
sy hand die spuitpomp los, roep hy sege- 
vierend uit: ,,Ons het die slagveld behou, 
Neef Gert, die vyand is verdelg! ” 

,Jy meen ons het die brandwag klaar ge- 
maak,” sê Bouer. ,,Die groot kommando's 
lê nog voor en wag. Dit lyk vir my of daar 
reeds 'n rapportryer vir jou aankom, Neef 
Lambertus; — dit is de Bruin se jong.” 

Bredenhand ontvang die brief met ge- 
fronste wysbroue. ,My jong, loop bring vir 
my die vosperd hiernatoel.... Ja, Neef 
Gert, dit lyk vir my ook of ons maar met 
'n voorpossie van die vyand te doen gehad 
het. Maar ons het hom darem lelik die skrik 
op die lyf geja; ons was vir hom `n bietjie 
te kras hier in jou posisie, want nou verken 
hy die veld na de Bruin se lande toe.” 

In die vaartgevoel van sy haastigheid laat 
hy die vosperd weggalop, asof 'n dodelike 
krankte hom na de Bruin se huis geroep het. 

Die prikkel om die plaag te beveg is in sy 
bloed; die miljoene en miljoene mag hom nie 


Dis skemerdonker toe hy by de Bruin se 
huis afsaal. — 

“Kom binne, oom Lambertus! nooi Alida 
hom met 'n vrindelik glimlaggende gesig in 
die huis. Die gedagte spring uit sy hart uit: 
“Jy is laat, ou Suster!” Die tafel is alreeds 
gedek toe hy die kamer voor Alida binnetree 
en luimig vir die Bruin groet: 

“Dit lyk vir my of julle mense my noual 

wil opdons tot by oom Daantjie in die kal- 
 werhok! ” 
"Taai soos tameletjie kom de Bruin se 
woorde uit sy keel, terwyl Bredenhand se 
wil en werklus glipperig soos seep is, wyl hy 
luister na die lysige bewering: ,,Die voet- 
gangers is nou skadeloos....' wat hy per- 
domps afbreek met wat op die moment in sy 
gedagte kom. 

,Gert Bouer en ek het vandag gespook, 
de Bruin. Ek sê vir jou dit was 'n tamaai 
swerm, daardie; my arm het dit geware. — 
Ek sal vanaand vir julle inspan om te spuit.” 

“Hulle kruip mos in die aand opmekaar 
MA 
,Ja, hulle is oulik, hulle soek mekaar se 
warmte op om lekker te kan slaap en dit sal 
vir ons net so'n om- en omloop wees om hulle 
met die gifsprei toe te maak.” 

vk glo nie al te danig aan gif nie, 
BE 

“Ek sweer dat die spul duskant Gert Bouer 
nooit weer sal roer nie.” 

“Ek dink ons moet hulle met 'n doring- 
boom doodsleep, dan bly die veld gesond.” 

,Jy meen soos die oumense gemaak het? 
Goed, Neef! Bring maar jou osse,.... laat 
die doringboom maar kap!” 

“Hulle is voorlopig skadeloos en ons kan 
maar eers iets eet.” 

,Dis ook goed, maar dan moet ek vannag 
by jou oorbly.” 

Sy ampswerk het nou vir Bredenhand 
onder die duim. Oral op die vlakte kruip 
die voetgangers in groot plate na mekaar 
toe en die berigte bereik hom op sy posisie. 
Hy kan geen nag in sy eie huis deurbring 
nie, en hoe hy ook probeer om saans die 

woning van oom Karel (Coetsee te bereik, 
daar was telkens verhindering. 

Op die derde agtermiddag van sy veldtog 
werk hy in die buurt van Louw Grebe. Die 
vaarterigheid van sy doening het effens ver- 
slap, toe hy die berig ontvang, dat sy teen- 
woordigheid op daardie plek vereis word, 
want daardie kwasserige man verstaan g'n 
rede nie; dog tewens het 'n sprankie blyheid 
hom begeester omdat die buurt hom aan- 
trek. Vanaand sal hy darem vir Dirkie kan 
kan gaan kuier en al het hy met 'n korrelkop 
te doen, hy sal deurdruk en die duiwel g'n 
vatplek gee nie. Sy boodskapper kom terug 
met die berig dat die baas baie kwaai is en 
hom amper ingevlieë het. 

Bredenhand besluit spontaan om self te 
handel. Hy moet hulp hê, want daar is nog 
'n swerm in die nabyheid. Skielik kry hy die 
bravado-gevoel of hy vir Grebe en die hele 
sous na die voetgangers toe kan sleep .... 
So'n dwarskop, wat sy planne met sy ver- 
keerde nukke in die war wil stuur! — Vas- 
besluit raap hy hom op in die saal en galop- 
peer na die spoggerige woning van Louw 

Grebe. Sy kwaaiste burger staan hom daar 
en inwag op die hoë stoep, en 'n spotlag 
blink bokant sy puntbaardjie: — hy hoor die 
verkleinerende begroeting: ,,Middag sprin- 
kaanbeampte! ËEn wat soek jy dan hier, 
terwyl die swerm voetgangers daar ander- 
kant die bult uitgebroei het? Jy moet mos 
op hierdie oomblik daar wees om hulle uit te 
roeil Nee, jong, jy moenie so rondry nie, ek 
kan jou altemit nog rapporteer!” 

Bredenhand voel dat die bloedstroom deur 
sy liggaam stoom en hy sluk twee droë slukke 
af voordat hy antwoord, so bedaard as hy 
kan. 'Tog klink sy stem effens bewerig: 
Reg, Neef Louw, reg! Ek was daar, en nou 
is ek hier om jou ontwil; — ek is hier om 
vir jou te sê dat jy jou hulp moet bysit! — 
Alwaarskynlik het jy van my boodskap gn 
notisie geneem nie, maar nou kom ek self hier 
en ek sê vir jou, Neef Louw Grebe dat jy 
moet kom help!” 

,En sê nou ek wil nie? — Wat sal jy dan 
maak, al het jy 'n baster uniform aan?” 

Bredenhand voel dat hy liewerster moet 
padgee. Sy bloed kook en tog sê hy met 'n 

besliste stem, trillerig van toorn: ,Ek sal 
weet wat om te doen! (Gaan jy hulp gee, ja 
of nee!” 

Die beampte voel hom op daardie oom- 
blik tien persent die meerdere van daardie 
windbuks, al staan hy nog steeds onder- 
kant die stoeptrappe met die vos se leisel 
in sy arm gehaak. 

Grebe bekyk die beampte vir enkele 
sekondes van sy tone tot sy hoed en bars 
driftig uit: ,,Jy is astrant, né, jou niks-ge- 
wênd! Dis mos jou werk om die sprinkane 
uit te roei, nie myne nie! Jy word mos daar- 
voor betaal. Die hele nasie moet mos onge- 
hoorde belastings betaal om julle joppies 
aan die gang te hou en nou wil jy my in- 
span om jou werk te doen? ËEk sien die hele 
boksendais van julle liewerster uitmekaar 
uit spat, voordat ek 'n pikanien stuur om 


vir jou te help.... Ek het jou laas gesê dat 
ek na myself sal kyk. Ek vra niks van julle 
nie,.... los my uit! ' Driftig stap hy weg 
in die huis. — 


Bredenhand voel op die oomblik half ver- 
slae, want hy staan op die moment magte- 

loos en om later die hulp van die wet in te 
roep, gee net ergernis en komplikasies. Dit 
flits deur sy brein, dog tewens begin die 
bravadogevoel weer sy gees te beheers met 
'n koppige ek-kan-sonder-jou-klaarkom, en 
hy gaan op sy vos terug na die rooi gewrie- 
mel, om daar regtig vir Grebe te wys met 
toornige pompstote dat hy sonder hom ook 
klaar sal kom. —. 

Hy skiet die gifsprei oor die krioelende 
massa hier voor sy voete, dat dit lyk asof 'n 
misbank daarop neersak. Dis nou asof die 
wemeling voor sy oë hom uittart: Jy kan nie 
sonder Louw Grebe klaarkom nie, nê! Jy 
kan nie! Jy kan nie!.... 

Die skemer sak al oor die vlakte, toe hy 
sy laaste hale met die spuitpomp maak, en 
hy mompel afgemat soos hy voel: ,,Bly in 
jou spoggerige huis, Louw Grebe, maar ek 
sê ook vir jou, los my uit!” 

Dis vosperd jaag oor die afstand na oom 
Karel Coetsee se huis. Bredenhand sal van- 
aand g'n lollery verdra nie. Sake moet nou 
afgehandel word; 'n meisiemens mag hom 
nie in onsekerheid laat nie. Hy wil weet wat 

is wat! Dirkie moet nou padlangs sê, ja of 


In hierdie stemming kom hy die woning 
binne. Dirkie is weer so vlugtig as 'n riet- 
bok; hy sien maar net `n glimps van haar so 
nou en dan, dog die eerwaardige vader en 
twee dampende pype, hou vereers geselskap 
in die voorhuis. 

,Ja, Neef Lambertus, dit gaan so in die 
wêreld nes in die dae van ouds. Gideon het 
met drie-honderd man die Midianiete oor- 
wen .... swak of onwillige hande strem 
enige werk.” 

Die onderstroming van Bredenhand se 
gedagtes bly dieselfde; ” moet vanaand 
sê wat is wat! 

Maar die noodlot keer vir Bredenhand 
hier voor. Terwyl die tafelgaste na die aand- 
diens luister, klop-klop die galop van 'n 
haastige ruiter buitekant en 'n geklop op die 
deur verbreek die godsdiensstemming om die 
tafel. 

Bredenhand dink vol wrewel dat dit weer 
'n boodskap is, dat iewers op die vlakte weer 
swerms uitgebroei het. Maar hy gaan bly. 

Mêre is tyd genoeg .... 
Hy skrik toe Louis du Toit binnekom, en 


`` staande vir hom wink; dog lughartig swaai 
“hy hom op sy stoel om en vra: ,,Is dit tog 


nie weer voetgangers wat jou op my spoor 
gebring het nie, swaer Lewies? Ek is van- 
aand te moeg om my aan hulle te steur!” 

“Nee, Ouboet, jy moet saamkom, dis baie 
dringend! Moeder het my beduie waar ek 
jou heelwaarskynlik kan kry,” sê du Toit 
somber en vervolg in die dodelike stilte: 
,Koos lê bedenklik siek. Hy het vanmiddag 
skielik deurmekaar geword.” 

“Koos?” Sy heftige oë staar vir een se- 
konde vas in Dirkie s'n; toe staan hy op en 
sê kalmerend: ,,Julle word te gou onrustig 
oor dié voet van hom.” 

,INee, Ouboet, dit sou my nooit hierna- 
toe gebring het nie. Ek dink dat ons 'n dok- 
ter moet laat uitkom. Kosie se voet mag 
altemits die oorsaak wees, maar nou is sy 
hele gestel aangetas. Krissie en sus Leen is 
albei daar. Die kind bly deurmekaar en 
kreun gedurig, en hy 't sy bewussyn verloor. 
Laat agtermiddag het hy in 'n soort van 

stuip agteroor inmekaar getrek en toe het ons 
besluit om jou te roep.” 

,Koos was maar onderhewig aan sulke 
toevalle van sy geboorte af. 'n Perdemisbad 
en wynruit het hom altoos gesond gemaak. 
'n Mens moet net oppas om nie muilmis in 
die water te sit nie. Hê-julle dit al perbeer, 
swaer Lewies? Ek dink dat julle te gou ge- 
skrik het! ” 

Sy bleek gesig en gevoelvolle oë, wat 
kort-kort Dirkie s'n vang, beduie darem 
dat die beampte sielsonrustig voel, al praat 
hy so lighartig. 

Ouboet, die medisyn-trommel staan op 
die tafel in die kamer en die vroumense het 
na hartelus gedokter, maar Koos se geval is 
nie sommerso 'n ordinêre siektetjie nie. Dit 
het alles te skielik gekom. Ousus was amper 
van haar verstand af toe sy vir Krissie roep. 
Die arme kind het vir my sonder trane ge- 
huil toe sy uitroep: ,,T ant Krissie moet kom; 
Koos wil doodgaan! ” 

In die donker gang by die voordeur staan 
Dirkie voor Lambertus; haar hande hang 
aan die kraag van sy baadjie en haar oë soek 

syne in die skemerdonker: ,,Oom Lamber- 
tus, laat my weet!” 


Hy slaan impulsief sy arm om haar lig- 
gaam en druk `n soen op haar lippe: 


Dirkie, ek sal!” 

1” die woning, wat soos 'n baksteen onder-' 

kant die koppie lê, kom Koos, onder- 
skraag deur sy Ouboet, aangewaggel en val 
dooiegewig teen die sakke op die sakkebank, 
tot vermaak van die oudste, wat die snaakse 
vertoning van sy boetie as `n grap beskou. 
Sy geaardheid is nou eenmaal om vermaak 
daarin te skep, wanneer iemand anders hom- 
self seermaak, en hoe kwaaier die ongeluk, 
hoe groter sy pret. Hy moet lag wanneer 'n 
ander sy skeen stamp of sy arm uit lit val, 
hy kan dit nie help nie; dit kom vanself, en 
hy vertel nou vrolik dat die kameel vir Koos 
daaronder by die spruit vandag eintlik prop- 


per gery het, sodat die outjie met geweld wou MR: 


weghol. 

,Die laaste boom het in n kameel veran- 
der en dis die wat hy skree: Julle probeer 
verniet! Julle kom nooit daardeur nie... 
Hulle kom! .... die oog word groot! Hulle 


,loe word hy so deurmekaar dat ek hom 
net moes vashou, want hy wou sommer 'n 

verkeerde koers vat, Ous! 'Toe ek hom 
hiernatoe lei, word hy stil. Hy wil glad nie 
praat nie en hy hoor ook nie as 'n mens 
iets vir hom sê nie, Ous! Kyk, hoe kyk 
die outjie nou vir ons, en dit so ewe on- 
geërg!” 

Maar Ousus kan die lighartigheid van 
haar Ouboet nie deel nie, wat oppervlakkig 
van aard, te onoplettend is om te kan be- 
speur dat Koos se saak baie ernstig is; sy 
voel 'n siddering haar liggaam deurhuiwer, 
by die sien van die albaster-oë, wat na niks 
kyk nie. Langsaam nader sy haar boetie, 
bewend van onrus; — daardie verglaasde 
oë, — dié liggaampie wat slap teen die sakke 
hang, — sy kan dit nie aanskou nie en sy 
moet haar vrees oorwin om die boetie se 
skouer te skud: ,,Koos! Koos!” — Haar 
stem klink soos die angsgeroep van 'n dren- 
keling. Die geestelose blik bly in, en tog nie 
in haar oë staar nie; die kyk is daaruit en 
gn woord kom oor sy strak, effens ge- 
opende lippe nie. — Sy voel dat sy moet 
handel, en dit bring die gang in haar ge- 
dagtes. ,Ons moet hom kooi-toe bring, Ou- 

boet; — Koos sal nie kan loop nie.” Haar 
stem word vaster en kalmer. 

Ouboet begin die bedenklikheid van Koos 
se toestand te verstaan; dis g'n kameel wat 
hom nou ry nie, die outjie is baie siek. Sy 
hoof val op sy regterskouer neer in pyn- 
like verleentheid, terwyl hy vir Ousus help. 
— Sy merk die omkeer en trag hom te 
troos: 

,Dis altemit sommer 'n toeval, Ouboet; 
Koos was maar steeds 'n stuiperige kind; — 
dit val my nou ook te binne dat hy vanmêre 
oor sy kop geklae het. Ons het al baie met 
hom gesukkel.” 

Hulle lê hom op sy pa se kooi agter die 
gordyn en toe sy kop die kussing vat, val 
die albaster-oë toe. 

,Is Koos nou dood, Ous?” vra Klein hui- 
lerig met die opslaan van bedroefde bruin 
kykers. 

Toe kerm die roerlose lyfie kreun op 
kreun uit, wat kortliks bedaring in Ousus 
haar onrustige gemoed bring. ,,Nee, Klein, 
jy hoor mos hy kreun.” Sy het egter ge- 


Hier by die katel skiet haar verstand en 
sorgsaamheid ver te kort. Wat gaan sy aan- 
vang as Koos regtig sterwe? 'n Ongekende 
wildheid van gevoelens borrel op in haar 
binnenste, wat haar gedagte wegslaan. Sy 
word radeloos van angs.... Klein en 
Ouboet kyk haar verbouereerd agterna, toe 
sy uitroep: ,Bly hier!” en die kombuisdeur 
uitvlie soos n malmens .... 

Net een drang dryf haar, sy moet hulp 
hê, hulp! hulp! Ouma hoor haar verwarde 
sinne. — Gedagteloos hardloop sy deur die 
spruit na die du Toits — hulp! hulp van baie 
mense! Sy staan weer voor haar boetie nog 
voordat Ouma met tant Leen en oom Sarel 
die huis instap. 

Die siekvertrek word donker van die 
mense. [Lena het haar huisapteek saam- 
gebring en begin al toedien, en die familie 
wag amper asemloos vir enkele minute wat 
die gevolg sal wees; — net die gekreun ver- 
breek pynlik die stilte. — Hulle kyk mekaar 
bedenklik aan in allerlei gissinge: Dis nie 
Koos se voet nie, altemit die oorsaak, ja? 
.... Sonstraal?.... nee die son is nog te 

swak daarvoor. ,Ék meen dis maningjaites” 
meen Krissie half fluisterend. 

“Dan moet ons 'n dokter laat kom; so'n 
siekte kan ons nie somerso met 'n huisapteek 
dokter nie, sê du Toit. 

Ouma skud haar hoof. ,,Geen dokter hier- 
natoe nie, kinders! Die eerste woord wat oor 


sy lippe sal kom sal hospitaal wees en dan is. is 


dit klaarpraat met Koos. As dit die Here se 
wil is dat die seuntjie in die lewe bly, dan 
sal hy hier ook gesond word. Ons moet 
maar vertrou en ons bes doen. — Leen, drup 
so'n paar druppeltjies rooi laventel in 'n 
teelepeltjie wit dulsies en gee hom dit, dit sal 
sy hart versterk.” 


'n Roerende bedruktheid heers. Du Toit 


voel dat hy daar nie hoort nie. Sarel is tuis- v” 


ter in so'n siekbed-sfeer en praat gedemp 
oor allerhande rate. (Ous en Klein bly vas 


teenmekaar met Ouboet agter hulle soos 'n |. . 


getroue hond, wat bang is om van sy oubaas ! 
af pad te gee. 

Die liggaampie raak in 'n stuiptrek. — 
,Bring water, Ous! ” Die drietal skuif na die 
kombuis toe. — ,Dis die naarheid wat op- 

kom, ' sê Leen, en as die stuip gebreek is: 
“Hoe laat is dit?” 

Die drietal skuif na die voorhuis: ,,Tien 
minute voor sewe, Tant Leen.” — "Twee 
stemme fluister dieselfde na. Leen betrag 
indagsaam die kreunende kranke en sê met 
'n diep sug: ,,Dis 'n slegte tyd vir so'n toe- 
val; al wat dit oor die uur gaan is dit 
beker 

,Ons moet vir Ouboet gaan roep, stel 
du Toit voor. 

,Waar sal jy hom kry?” vra Sarel. ,Hy 
kan oral op die vlakte wees.” 

,Lewies, ry reguit na Karel Coetsee-hulle 
toe; ek dink dat jy vir Lammie daar sal 
kry,” help Ouma reg. Lena drup weer van 
die mengsel tussen die oop lippe, en almal 
wag in stilte om die uitwerking te sien .... 
`Onbeweeglik staan die drietal aan die 
voetenent van die katel, star starend met 
droewigpassiewe oë, elke beweging van die 
-tante volgend in stomme oorbluftheid .... 


Buitekant weerklink die dubbele galop 
van twee ruiters. Die drietal maak die voor- 

deur oop. ,Ouboet, lei die perde koud en 
versorg hulle; hulle is nat gesweet.” 

Bredenhand kom skynbaar kalm die siek- 
vertrek binne. 'Toe hy van Dirkie afskeid 
geneem het, was die swaar gewig van onrus 
in sy hart en sy vos het die pad al hoe vin- 
niger hiernatoe gelei; nou domineer sy waar- 
digheid binnekant die mure. Hy groet sy 
familie bedaard en na 'n blik op die bed 
trag hy hulle gerus te stel met: ,,Julle moenie 
so gou skrik nie, mense; — Kosie het iewers 
'n kwaai pyn en dit maak hom verstande- 
loos: — die lewe is nog sterk in hom en hy 
is nie eintlik wat `n mens kan noem bewus- 
teloos nie. Ek ken die kind se geaardheid 
en natuur.” Die blik op sy kranke kind het 
hom egter oortuig dat sy geval baie ernstig 
is en die swaar gewig in sy gemoed begin 
benouend te druk. Die mense mag nie bly 
nie; hy sal hom hier nie kan inhou voor die 
bed nie. Du Toit help hom gelukkig. 

,lHy bly maar gerus, — as dit hom nie 
roer nie, wat sal hom dan beroer?' fluister 
Krissie vir Loewie. Du Toit knik. 

, Wat moet al die mense hier maak?” 

,Ouboet, Krissie en ek sal maar huis-toe 
gaan. Ons maak net die vertrekke benoud. 
As julle ons nodig het, roep ons!” 
jy praat reg, ou Swaer; baie dankie vir 
julle bereidwilligheid. Boet Sarel, julle hoef 
julle nagrus ook nie op te offer nie. — Moe- 
der kan hier op Ousus se katel bly slaap en 
ek sal by Kosie waak, solank as wat sy 
krankheid dit vereis. — Ousus, julle kan 
ook maar vir julle 'n lê-plek soek vir van- 
nag.” 

Hy handel outoritêr deur die oplewende 
mag wat hy as die Ouboet van hulle huis- 
gesin in vroeër dae steeds gehad het. Dié 
meerderheidsgevoel vernietig in die tyd van 
sy afhanklikheid, laat hom nou weer gelde, 
veral noudat sy innerlike onrus en kwel- 
ling die magsbesef stimuleer. Hy moet die 
sake hier reël; dis 'n onkeerbare behoefte. 
Voor die oë van sy familie in die siekvertrek 
mag hy die swakheid nie openbaar nie, want 
hy weet dat daardie seuntjie netnou maar sy 
volle hart en wese sal aantas. 

,Ouboet, gee vir Kosie elke half-uur 'n 
teelepeltjie van hierdie .... Die huisapteek 

kan hier bly .... Moeder weet!.... Beteg- 
skap, Oost” 

Dis nou die vader, wat alleen by sy kind 
waak. Hy sit skraps op die katel en betrag 
die roerlose liggaampie met gespanne blik. 
— Hy wou flus geen swakheid voor sy ver- 
wante wys nie: sy persoonlikheid het daar- 
teen gerebelleer; sy waardigheid het hy ge- 
handhaaf en daaroor het hy momenteel 
tevrede gevoel. — 

Nou alleen by sy seuntjie, word sy ge- 
moed week; sy vaderhart ontspan en breek 
al die bande wat eietrots en selfbedwang 
daarom gebind het, en dit word vol van 'n 
magtige liefde vir die kind. Dié onophoude- 
like jammergeluide, wat oor oop lippies 
kreun, dié roerloosheid van Kosie, sy on- 
misbare kind.... Sy vaderhart kan 
bars ..,.. 

Sy gelaat gly van die oogholtes af weg, 
en sy voorhoof word groot onder die wil 
wat sy verstand probeer dwing om op te 
speur, wat die kind se krankheid is, en uit 
te dink, wat vir die kind gedaan kan word. 
— Die kwesplek van die lemoendoring is 

dit nie; dis in sy hoof waar die pyn setel .... 
Sy growwe hande vat die nekspiere van 
Kosie en masseer hulle suutjies, terwyl hy 
bewerig minsaam die kind se naam roep. Die 
lyfie bly slap en die kreun op kreun hou 
onverpoos aan. Hy drup die medisyne oor 
die lippe, hoewel hy min vertroue in hulle 
krag het. Die gees moet daar wees om 'n 
medisyn te help en hier is die gees uit wer- 
king uit. En dit laat hom verslae voel en 
onmagtig. Die stryd teen die groeiende be- 
sef dat Kosie krank tot die dood is, ver- 
swak sy dinkkrag en verstand. Die mense is 
magteloos teen die wil van God! (G'n dok- 
ter kan hier help nie, net alleen God in sy 
Almag! Daar moet hy hulp soek. Die gevoel 
word oppermagtig om die Allerhoogste te 
verbid. Met 'n wilde gebaar werp hy hom 
op sy knieë en hou die slap hand van sy 
seuntjie vas. Dis egter of sy hart nie in 
onderwerping en deemoed kan versug nie; 
meer dan hy bid lug hy sy gemoed, en sy 
bidde word vol argument, asof hy met die 
Opperwese wil redetwis. En tog is dit vir 
hom 'n worsteling om die behoud van sy 


198 


kind, innig, met geheel sy wese, vurig en lank 
deur die herhalinge van sy smeekgeroep, tot- 
dat sy asem hyg en die sweet op sy VvoOor- 
hoof pêrel. ,, Waarom, o Here, sal die satan 
seëvier? Waarom moet hy sy sin kry met my 
gebreekte vaderskap? Hy het met sy arg- 
listigheid, sy onderkruiping hom verberg 
agter die onbesmetlike kleed van liefde en 
my gedreig met liefdeloosheid en verstoting 
om my te kwes en te beproef. — Ek wou 
nie na hom hoor nie, Here; —' ek wou die 
kind nie afgee aan die mense nie, omdat U 
hom aan my gegee het as 'n heilige pand; 
ek moes vir Kosie self versorg, opvoed en 
grootmaak tot U eer. Ek wou hom oplei in 
U diens, o Here, om U suiwere leer eendag 
te predik en om te kan getuig in U naam. 
Laat my tog die krag van vaderskap behou, 
o Here om die aartsvyand van U Goddelik- 
heid hier onder ons te toon dat 'n vader sy 
kind na U wet en gebod moet grootbring. 
Ek het die versoekinge van die bose weer- 
staan met alle mag om die kind te behou en 
in U pad te lei, soos ek plegtig ook vir U 
beloof het by die doop. — Kan dit in U raad 

bestaan, laat ons hom tog behou! — Laat ons 

Bredenhand bid nie alleen nie. Die moeder 
het die worsteling gehoor en langs hom neer- 
gekniel, as 'n stomme bidster met hom saam, 
Haar amen klink as 'n sug na sy getemde 
eindroep: ,U wil geskiede! Amen!” 'Toe 
merk Bredenhand sy moeder pas .... 

Daarna rys die geknielde gestalte voor 
die katel op. Die handjie lê nog in die groot 
hand verberg; maar die vader se oë blits 
oorlog teen die siekte. Die vader se wil om 
die kwaad uit te roei is op die roerlose lig- 
gaampie gekonsentreer en hy roep kragtig: 
,Kosie, ons sal jou behou! Ons moet jou 
behou! ” 

,Ag, Lammie, my kind, ek ken jou nie, 
sal jy nie liewerster `n uurtjie gaan lê nie?” 
Die weduwee voel besorg oor hom. Ousus 
het opgeskrik, binnegekom tot aan die 
voetenent van die katel; verwilderde oë kyk 
meer na haar pa as na haar boetie. 

Bredenhand merk niks. Hy omvadem 
Kosie met sy gees en wese, steunend op sy 
arms weerskante die kind, en oor hom bui- 

gend asof sy felle oë die groot kindergesig 
wil deurkyk; asof hy in die liggaam na die 
kwaad wil gryp en dit uitskeur. Ouma druk 
haar bekommerde hoof op gevoude hande en 
Ousus val snikkend op haar bed, omdat haar 
pa so aangetas is. — 

Daar kom `n verandering, Kosie se mond- 
hoeke tril. Hy slaan vir die eerste keer sy oë 
oop wyl die gekreun in krag toeneem. — 
Maar die oë wat sy vader sien verslaan die 
oorskot van sy rede. Sy onderbewuste lê hel- 
der oop en breek na buite. In daardie oë met 
hul bo-natuurlike glans sien hy die oorgang 
van die lewe na die dood, van die dood na 
die lewe. ,,Koos! Koos!” 

Pal bly die oë opstaar met die vreemde 
gloed. ,,Koosl.... Kyk, Moeder, kyk, dis 
die lewe wat vlug!.... Dis die laaste stryd! 
So moet `n sondaar stryl.... In sonde ont- 
vange en gebore moet die sondaar sy dood- 
stryd stryl.... As dit aan die groene hout 
geskied, wat sal aan die dorre geskied?.... 
Kyk, Moeder, kyk, nou gaan hy deur die 
Jordaan!.... Diep, — — dis diep! O,die 
water is so swart, so diep!l.... Nou deur 

die doodsvallei, Moeder! Koos! .... 
Koos! 

Die oë het toegeval, — die gekreun ver- 
swak. Bredenhand sit met sy hoof in sy 
hande langs sy moeder op die krankbed. 
Langsaam keer die rede terug en sy per- 
soonlikheid verdring die heftige emosies van 
so pas. — Hy staan op en vee sy gelaat met 
die sakdoek af. — 

Kosie se plek is in die hemel reggemaak, 
Moeder. Medisyne is nou nutteloos, kyk dit 
loop terug oor sy lippe. Sy moeder sal van- 


was 'n hemelse lig!.... Moeder kan maar by 
Kosie bly en my roep as die end daar 
1a 

“Jy kan gerus 'n bietjie op die bed gaan 
lê, Lammie.” Bredenhand is nou weer nage- 
noeg homself. ,,Nee, Moeder, kyk die mêre 
breek; dis 'n nuwe dag vir ons en 'n nuwe 
lewe vir Koos! `Wat afgedaan is, is verby! 
Ons kan dit nooit herroep nie; die lewe, wat 
afgelê is hoort nie meer aan die aarde nie: 
maar die aardse beslommernis en pligte bly 

ewig solank as daar mense op die aarde 
bly. — Ek moet vir Dirkie Coetsee laat 
weet hoe sake hier gesteld is, Moeder, — dit 
het ek haar belowe, en net-nou moet ek weg- 
spring om instruksies te gee waar die voet- 
gangerswerms uitgebroei het. Hulle sal van- 
dag sonder my moet klaarkom. Dood breek 
die wet.... hulle sal dit verstaan.” 

ei maar, my seun, gaan jou gang, jy 
is reg!” 

Waardig stap be na die voor- 
huis. Daar skryf hy 'n omslagtige brief aan 
Dirkie, wat byna weer sy rede laat 
vlug. — 

 sOnsus, my dogter, roep vir jou ouboet! 

Sy skud haar ouboet in die kombuis op 'n 
paar streepsakke wakker en bly daar om 'n 
vuurtjie aan te lê. Bedremmeld staan die 
seun met sy skewe hoof voor sy pa. 

“Ek wil vir jou stuur, my seuntjie. Bring 
hierdie brief na oom Karel Coetsee-hulle en 
gee dit vir tant Dirkie in haar hande.” 

'n Glans van vreugde straal van die kin- 
dergesig en sy ogies skitter by 'n gedagte 
aan perdry, en sy gemoed is saf, omdat sy 

pa hom nog nooit so vriendelik toegespreek 
het nie. — — 

,Kan ek vir Poon vat, Pa?” 

,Nee, my seuntjie, jou Pa het vir die vos 
netnou, netnou nodig. (roet eers vir Koos, 
jy sal hom altemit nie weer in hierdie lewe 
sien nie.” 

Ouboet se hoof sak weer op sy regter- 
skouer en hy skuur met 'n benoude glimlag 
langs die katelstyle tot voor die flou-kreu- 
nende boetie. Nog met die angstige laggie 
om sy oë vat Ouboet die slap hand en snik: 
,Mêre, Koos.” 'Toe verlaat hy met ingehoue 
` huilkrete die huis en draf weg in die 
skemer... 

Toe die songoud deur die voeë van die 
vensterluik pars hou die gekreun op. — — 

Bredenhand vlie met sy vos oor die vlakte 
na die uitgebreide swerms toe: ,,Die dood 
is in my huis mense, spook julle vandag 
maar met die voetgangers; my werkstallig- 
heid is by my huis!” Hy jaag oor die vlakte 
terug. 

Die kis vir Kosie sal hy self maak .... 

Terwyl hy daarmee besig is, kom Karel 

Coetsee se kar en perde op die werf. Dirkie 
en Ouboet klim uit en sy stap reguit na 
Lambertus toe, waar hy die droewige arbeid 
ee AN 

“Ek kon dit nie oor my hart kry om die 
seun die lang end pad terug te laat stap 
nie.” Haar stem is swak en onseker. — 
Dit was skielik, né, Oom Lambertus! ` Haar 
oë word vogtig. 

Bredenhand kyk haar deurdringend aan 
en sê bewoë: ,,Kosie is opgevare, Dirkie 
.... die Vaderhande het hom gevat.” 

Dirkie verstaan die gedagte deur die fier- 
bedroefde wese ingehou. Selfverwyt praat 
heftig in haar gewete .... Sy lê haar hand 
op Lambertus se skouer en leun haar hoof 
vir enkele sekonde daarteen, wyl sy as 'n 
versugting uiter: ,,Sé het ek dit darem nie 
gemeen nie, Oom Lambertus.” 

,God sê in sy dierbare Woord: Mijne 
gedachten zijn niet ulieder gedachten en 
Mijne wegen zijn niet uwe wegen ... Dirkie, 
jy giet balsem oor my gewonde siel....” 


Die sprinkaan-veldtog was van korte 

duur, tot teleurselling van die beampte, wat 
verwag het om die betrekking sy lewe lank 
te beklee. Hy is nou ook heeltemal oortuig 
dat n mens die plaag kan uitroei. 

Na ongeveer veertien dae van onver- 
poosde arbeid was die vlakte skoon; geen 
nuwe swerms het meer uitgebroei nie; slegs 
'n enkele het af en toe oor die lyn in sy ge- 
bied gekom. — 

Die toestand het sorgwekkend vir Breden- 
hand begin word. Gebrek aan werk beteken 
geen vergoeding nie. Hy sit nou in die ver- 
knorsing, want die tyd nader, wanneer die 
skudbewys van Fisher in die bank betaal- 
baar word, en hy sal nog tien pond daarop 
kort kom. Maar al staan die wêreld op sy 
kop, sy vosperd gaan hy nie teruggee nie, 
want die trippelaar moet die pad na die 
Coetsees nog stoftrap. Die lotsbepaling het. 
dit so bewerkstellig, dat Dirkie ingewillig 
het. Die omstandighede van sy lewensloop 
het 'n inkering in haar gemoed teweegge- 
bring, sodat deur die bestiering van die Here 
haar hart 'n groot respekte vir hom gekry 

het en sy liefderyk gesind jegens hom en sy 
kinders geword het. 

Al wat hom oorbly is dat hy weer sy am- 
bagswerk moet opneem en dit doen hy met 
'n opgeruimde hart.... Van nou af gaan hy 
n dubbele persoonlikheid verteenwoordig: 
'n beampte en 'n ambagsman. Sy dryfveer 
is ook tweeledig, sy kinders en Dirkie, en 
sy doel om sy huislikheid te herstel. — 

Die vosperd help hom goed, want hy kan 
die werk nou opspoor en sy grootste geluk 
is dat Fisher hom bespreek het om 'n pak- 
huis te bou. 

Die groot blokke droë lande op die vlak- 
tes lê oortrek van 'n kragtig groeiende ge- 
was, waaraan geen sprinkaan meer sal 
knabbel nie. Die boer se hart voel hoopvol; 
hy arbei lustig en ywerig in die veel- 
belowende gesaaide. 

Fisher verwag `n goeie oes vanjaar; daar 
moet bêreplek vir die mielies wees .... 

Wanneer die pakhuis klaar is, kan Lam- 
bertus die gewigtige stap in sy lewe 
waag .... 

Die ou Egiptenare in Farao se tyd moes 

vir generaal Kemp daar gehad het, dan sou 


ons gedurende die laaste twee jaar nie die 


oeste voor ons oë sien opvreet het nie, — al-. 


ofskoon dit eintlik die sprinkaanbeamptes 
is wat die uitroei-werkstalligheid verrig. 

Dit gaan daarmee net soos met Fisher wat 
sê, hy bou 'n stoor, terwyl dit al die tyd 
Lambertus Bredenhand is wat die pakhuis 
bou.... So is die wêreld se beloop en 'n 


mens moet dit maar verdra. Dis die begin-. 


sel van die konkeldraaie, verneukslae en 
politiek op onse liewe ou aardbodem. 


In die winkel se nabyheid staan Breden- 


hand omring deur boumateriaal en neuries 
fluit. 

Dis weer die ouderwetse liedjie van 'n 
bedroefde meisie, wat aan die oewer van n 
snelle vliet sit en treur. 

